text:
༄༅། །སྤྱི་ནོར་༸གོང་ས་༸སྐྱབས་མགོན་ཆེན་པོ་མཆོག་སོག་ཡུལ་དུ་སླར་ཡང་ཞབས་སོར་འཁོད་སྐབས་ཀྱི་ཟིན་ཐོ་རགས་བསྡུས། (གསུམ་པ།)
༢༠༡༦།༡༡།༡༨~༢༣
ཚེས་༢༢། རེས་གཟའ་མིག་དམར།
སྤྱི་ནོར་༸གོང་ས་༸སྐྱབས་མགོན་མཆོག་གི་དེ་རིང་གི་མཛད་རིམ་གཙོ་བོ་ནི། སོག་ཡུལ་ཆོས་འཁོར་གསུམ་གྱི་ཐེབས་རྩ་ཚོགས་པ་དང་། རྗེ་བཙུན་དམ་པའི་ཆོས་ཚོགས། དགའ་ལྡན་ཐེག་ཆེན་གླིང་གསུམ་གྱིས་གོ་སྒྲིག་བྱས་ཏེ་སོག་པོའི་གཞོན་ནུ་ལྷན་ཚོགས་ཀྱི་ཚོགས་མི་ཚོ་ལ་ ༼དུས་རབ་ཉེར་གཅིག་པའི་ནང་པ་དང་ཀུན་ཁྱབ་འགན་ཁུར་༽ཞེས་པའི་བརྗོད་གཞིའི་ཐོག་གསུང་བཤད་གནང་རྒྱུ་དང་། སོག་རིགས་ན་གཞོན་ ༡༢༠༠ ཙམ་ལྷན་འཛོམས་བྱེད་འཆར་ཡོད་འདུག
ཞོགས་པ་བཞུགས་ཡུལ་མགྲོན་ཁང་དུ་དད་ལྡན་ ༤༠༠ ཙམ་བཅར་བར་ཕེབས་ལམ་དུ་མཇལ་ཁ་གནང་ཞིང་། དེ་དག་ཚོ་ཁག་སོ་སོ་དབྱེ་ནས་ལྷན་དུ་སྐུ་པར་སྒྲོན། ཆུ་ཚོད་༡༠:༠༠ ཐོག་ཚོགས་འདུ་ཚོགས་ཡུལ་ཨུ་ལན་པ་ཐུར་གྱི་སོག་པོའི་རིག་གཞུང་ལྟེ་གནས་ཁང་ལ་ཕེབས། ཚོགས་ཁང་དེ་གྲོང་ཁྱེར་གྱི་དབུས་དང་། གཞུང་གི་ལས་ཁུངས་ཁག་ཡོད་སའི་ལྟེ་བར་གནས། ༸གོང་ས་མཆོག་ཚོགས་ཁང་དུ་འབྱོར་ཀྱང་། མི་མང་ནང་ལ་མ་བཏང་བར་ཕྱི་རུ་སྟར་སྒྲིག་ནས་སྒུག་ཡོད་པ་དང་། ཚོགས་ཁང་ནང་དུ་སྲུང་སྐྱོབ་ཀྱི་དོགས་གཞི་བྱུང་བར་ཉེན་རྟོག་མི་སྣས་ཞིབ་བཤེར་ཞིབ་ཚགས་བྱེད་ཀྱི་ཡོད་པའི་འགྲེལ་བརྗོད་བཤད། གང་ལྟར་ཆུ་ཚོད་བཅུ་གཅིག་དང་ཕྱེད་ཀ་ཙམ་གྱི་བར་དུ་ཚོགས་འདུ་འགོ་འཛུགས་མ་ཐུབ་ལ། དེའི་བར་༸གོས་མཆོག་ནས་ཚོགས་ཁང་གི་སྐུ་མགྲོན་ཚོམས་ཆེན་ནང་། ཨ་རི་དང་ཁ་ན་ཊའི་གཞུང་ཚབ་གཉིས་དང་མཇལ་ཕྲད་བཀའ་མོལ་གནང་།
དེ་རྗེས་སོག་པོའི་བརྙན་འཕྲིན་ཁང་གཉིས་ཀྱིས་རེ་ཞུས་ལྟར་༸གོང་ས་མཆོག་ལ་བཅར་འདྲི་ཐུང་ཙམ་ཞུ་རྒྱུའི་གོ་སྐབས་གནང་བར། ༸གོང་ས་༸སྐྱབས་མགོན་ཆེན་པོ་མཆོག་ནས། བོད་དང་སོག་པོ་གཉིས་ལོ་སྟོང་ཕྲག་གི་འབྲེལ་བ་ཡོད་པ་དང་། ནང་ཆོས་དར་ནས་འབྲེལ་བ་ལྷག་པར་ཡར་རྒྱས་ཕྱིན་ཡོད་པ། དེང་སང་ཕྱི་དངོས་པོའི་ཡར་རྒྱས་ཕྱིན་པ་དང་མཉམ་དུ་ནང་སེམས་ཀྱི་དཀའ་ངལ་ཆེ་རུ་འགྲོ་གི་ཡོད་པ། སོག་པོ་ལ་མཚོན་ན་ཡང་ཕྱི་དངོས་པོ་ཡར་རྒྱས་ཆེན་པོ་འགྲོ་བཞིན་ཡོད་མོད། དེ་དང་ཆབས་གཅིག་ནང་ཆོས་ཀྱི་དོན་སྙིང་ཤེས་པ་དང་ཉམས་ལེན་ཡག་པོ་བྱེད་ཐུབ་ན། ཏན་ཏན་ཕན་ཐོགས་ཡོང་གི་རེད་ཅེས་དང་། ནང་ཆོས་ནི་སོག་པོའི་ཕ་མེས་ཀྱི་གཅེས་ནོར་ཡིན་པ་དང་། ཧ་ལམ་སོག་རིགས་ཀྱི་རིག་གཞུང་རེད་ཅེས་ལབ་ན་མ་ཆོག་མེད། དེ་ལྟར་ནང་ཆོས་དང་ལྷག་པར་དཔལ་ན་ལེནྡྲའི་ལྟ་གྲུབ་ལ་སྔར་ལས་ལྷག་པའི་དོ་སྣང་བྱེད་དགོས། ཁྱེད་ཚོ་ཆོས་དད་ཆེན་པོ་རེད། ད་སློབ་སྦྱོང་བྱེད་རོགས་གནང་ཞེས་བརྗོད་འདོད་བྱུང་། ཞེས་གསུངས།
གསར་འགོད་པས། སོག་ཡུལ་དུ་མ་འོངས་པར་ནང་ཆོས་ཅི་ལྟར་ཡར་རྒྱས་གཏོང་དགོས་སམ་ཞེས་དྲིས་པར། འཛམ་གླིང་ནང་ཆོས་ལུགས་མི་འདྲ་བ་མང་པོ་ཡོད་པ་དང་། དེ་དག་ལ་ལྟ་གྲུབ་ཀྱང་མི་འདྲ་བ་ཡོད་མོད། དེ་དག་མི་སོ་སོ་ལ་ཕན་ཐོགས་ཡོད་པ་རེད། ཆོས་དད་ལ་གྱུར་བ་གཏོང་དགོས་དོན་མེད། སོག་རིགས་གཞོན་སྐྱེས་རྣམས་ཀྱི་དེང་དུས་ཀྱི་ཤེས་ཡོན་ཡར་རྒྱས་འགྲོ་དགོས་པ་ཧ་ཅང་གལ་ཆེན་པོ་རེད། འོན་ཀྱང་དེང་དུས་ཤེས་ཡོན་ཁོ་ནས་བདེ་སྐྱིད་ཡོང་ཁག་པོ་རེད། སོ་སོའི་ཕ་མེས་ནས་རྒྱུད་པའི་གནའ་བོའི་ཤེས་ཡོན་སྦྱང་ནས་གནའ་དེང་ཟུང་འབྲེལ་གྱི་ཤེས་ཡོན་ལྡན་ན། ཏན་ཏན་ཡག་པོ་ཡོང་གི་རེད་བསམ་གྱི་འདུག་ཅེས་བཀའ་ལན་གནང་།
དེའི་རྗེས་སུ་སོག་ཡུལ་གྱི་བརྙན་འཕྲིན་ཆེ་ཤོས་གྲས་ Monhron TV གྱི་གསར་འགོད་པ་ནས། ༸གོང་ས་མཆོག་སོག་ཡུལ་དུ་ཐེངས་ཁ་ཤས་ཕེབས་པར་སོག་ཡུལ་དུ་འགྱུར་བ་ག་འདྲ་ཕྱིན་འདུག་གམ་ཞེས་དྲིས་པའི་བཀའ་ལན་དུ། ཁང་བརྩེགས་མཐོན་པོ་མང་པོ་མཐོང་ཞིང་འཛུགས་སྐྲུན་ཆེན་པོ་ཡོད་པར་མངོན། འོན་ཀྱང་། དངོས་པོ་ཡར་རྒྱས་ཁོ་ནས་མི་ལ་ཞི་བདེ་ཡོང་གི་མེད་པ་ཡར་ཐོན་རྒྱལ་ཁབ་ཁག་ལས་རྟོགས་ཏེ། དེང་སང་སླར་ཡང་སེམས་ཀྱི་ཞི་བདེ་ལ་དོ་སྣང་གསར་བ་ཞིག་ཡོང་གི་ཡོད། ལྷག་པར་དུ་ཚན་རིག་པ་རྣམས་ཀྱིས་སེམས་ཀྱི་ཞི་བདེ་ལ་དམིགས་བསལ་དོ་སྣང་བྱེད་ཀྱི་ཡོད། དེའི་ཕྱིར་སོག་པོ་རྣམས་སྔ་མོ་ནས་ནང་པ་སངས་རྒྱས་པ་ཡིན་ལ། ཁྱེད་ཚོ་སོག་པོ་རྣམས་ལ་གོ་སྐབས་ཡག་པོ་ཞིག་ཡོད་པ་མཐོང་གི་འདུག དེ་ནི་དངོས་པོ་ཡར་རྒྱས་འགྲོ་བཞིན་པ་དང་། ཕ་མེས་ནས་རྒྱུད་པའི་ནང་ཆོས་ཀྱི་གོམས་སྲོལ་བཟང་པོ་ཡོད་པ་གཉིས་རེད། ད་ནས་བཟུང་སྨོན་ལམ་འདེབས་པ་ཙམ་མ་ཡིན་པར་ནང་ཆོས་ཀྱི་དོན་གནད་སློབ་སྦྱོང་བྱས་ན། ཕྱི་དངོས་པོ་དང་ནང་སེམས་གཉིས་དུས་མཉམ་དུ་ཡར་རྒྱས་འགྲོ་གི་རེད། ཅེས་དང་།
ཡང་གསར་འགོད་པས། སོག་ཡུལ་དུའང་ཆོས་ལུགས་མི་འདྲ་བའི་དབར་ཕན་ཚུན་མི་མཐུན་པ་ལྟ་བུ་ཡོང་གི་ཡོད་པར་ག་འདྲ་བྱེད་དགོས་སམ་ཞེས་བཀའ་འདྲི་ཞུས་པར། སྔར་བོད་ལ་ཡང་གྲུབ་མཐའ་མི་འདྲ་བ་རྙིང་མ། བཀའ་བརྒྱུད། ས་སྐྱ། དགེ་ལུགས་སོགས་ཡོད་པ་རེད། ངས་གཙོ་བོ་བསྟན་པ་སྤྱི་ཚན་དང་གང་ཟག་སྒོས་ཚན་ཞེས་གཉིས་སུ་དབྱེ་བཞིན་ཡོད། གསང་སྔགས་ཀྱི་རྒྱུད་པ་འདྲ་མིན་དང་། ཉམས་ལེན་བྱེད་སྟངས་མི་འདྲ་དེ་དག་ནི་གང་ཟག་སྒོས་ཚན་ཡིན། བསྟན་པ་སྤྱི་ཚན་གྱི་དབང་དུ་བྱས་ན་དཔལ་ནཱ་ལེནྡྲ་ནས་རྒྱུད་པའི་ནང་ཆོས་ཀྱི་ལྟ་གྲུབ་གཅིག་པ་རེད། ད་ཚང་མས་བསྟན་པ་སྤྱི་མཚན་ལ་བསམ་བློ་གཏོང་རན་པ་རེད་ཅེས་གསུངས།
ཆུ་ཚོད་༡༡:༣༠ཐོག་༸གོང་ས་མཆོག་ཚོགས་ཁང་དུ་ཕེབས་པ་དང་། མི་མང་ཡང་སུམ་ཆ་གཅིག་འཛོམས་འདུག་ལ། ཆུ་ཚོད་ཕྱེད་ཀ་ཙམ་གྱི་ནང་ཚོགས་ཁང་ཡོངས་སུ་ཁེངས་ཤིང་། ཚོགས་ཞུགས་པ་བརྒྱ་ཆ་དགུ་བཅུ་ཙམ་ན་གཞོན་རྐྱང་རྐྱང་ཡིན་པ་མཐོང་། ཚོགས་ཁང་ནང་ལྷིང་འཇགས་ལྡན་ཞིང་། ཉན་མཁན་རྣམས་གྲུང་ཤ་དོད་པོར་གནས། ཁ་ཤས་དད་གུས་ཆེན་པོས་ལག་གཉིས་ཐལ་མོ་སྦྱར་ཞིང་། ལ་ལ་མིག་གཉིས་ཅེར་རེ་༸གོང་ས་མཆོག་གི་ཞམ་རས་མཇལ། འགའ་ཞིག་འབྲི་དེབ་དང་སྨྱུ་གུ་བཏོན་ཏེ་གསུང་བཤད་ཟིན་ཐོར་འགོད།
༸གོང་ས་༸སྐྱབས་མགོན་ཆེན་པོ་མཆོག་ནས་གསུང་བཤད་དབུ་འཛུགས་གནང་མ་ཐག ང་ཚོ་ནི་དུས་རབས་ ༢༡ པའི་ནང་པ་ཡིན་ལ། དེ་ནི་དེང་དུས་ཀྱི་ཤེས་ཡོན་ལྡན་ཞིང་། རང་གི་སྲོལ་རྒྱུན་གྱི་རིག་གཞུང་ཡང་ཤེས་པའི་འདབ་ཆགས་གཤོག་པ་གཉིས་ལྡན་ལྟ་བུ་ཞིག་ཡིན་དགོས། དེ་ལྟར་བྱུང་ན་ཤེས་བྱའི་གནམ་འཕང་བཅད་དེ་འཕུར་ཐུབ། དེ་བཞིན་དུས་རབས་ ༢༡ ནང་། འགྲོ་བ་མིའི་རིགས་གཅིག་མཚུངས་ཡིན་པའི་འདུ་ཤེས་ཐོག སྤྱི་ཚོགས་སུ་བྱམས་དང་སྙིང་རྗེ་གོང་འཕེལ་བཏང་སྟེ་བྱམས་བརྩེ་ལྡན་པའི་དུས་རབས་ཤིག་བསྐྲུན་དགོས། དེ་ལྟ་བུའི་དུས་རབས་ཤིག་ཡོང་བར་ཁྱེད་ན་གཞོན་རྣམས་ལ་འགན་ལྗིད་པོ་ཡོད་ཅེས་གསུངས།
ཡང་༸གོང་ས་མཆོག་གིས་སོག་པོའི་མི་མང་དང་། ལྷག་པར་ཁྱེད་ཅག་ན་གཞོན་རྣམས་ཀྱིས་ལོ་རྒྱུས་ཐོག་སོག་པོའི་རྒྱལ་པོ་ཇེན་ཀེ་སི་ཁཱན་གྱིས་རྟ་ཡི་བང་རྩལ་དང་། རལ་གྲིའི་རྣོ་དབལ་ལ་བརྟེན་ནས་གླིང་ཆེན་ཨེ་ཤིས་ཡ་དང་ཡུ་རོབ་ཀྱི་ཡུལ་ལུང་མང་པོ་དབང་བསྒྱུར་བྱས་པའི་སྙིང་སྟོབས་མིག་དཔེར་བཟུང་ནས། ཤེས་ཡོན་སློབ་སྦྱོང་གི་ཐོག་ནས་ཇེན་ཀེ་སི་ཁཱན་གྱི་སྙིང་སྟོབས་རྒྱུན་འཛིན་བྱེད་དགོས་ཞེས་དང་། དེ་བཞིན་གཞོན་ནུ་ཚོས་དེང་དུས་ཀྱི་ཤེས་ཡོན་ལ་དོ་སྣང་བྱེད་པ་དེའི་སྟེང་ནང་ཆོས་ལ་སློབ་སྦྱོང་བྱས་པ་ཡིན་ན། སྙིང་སྟོབས་ལྡན་པའི་སོག་པོ་མིང་དོན་མཚུངས་པ་ཞིག་ཆགས་ཐུབ་རྒྱུ་དང་། ཕྱིའི་དངོས་པོའི་ཡར་རྒྱས་ཙམ་དང་། དེང་དུས་ཀྱི་ཡོན་ཏན་གཅིག་པུས་སོག་པོ་ངོ་མ་ཞིག་ཆགས་ཐུབ་ཀྱི་མ་རེད་ལ། དེ་བཞིན་ཆོས་ལུགས་ཀྱི་དད་པ་རྐྱང་རྐྱང་གིས་སོག་ཡུལ་དེང་རབས་ཅན་ཞིག་ཏུ་འགྱུར་ཐུབ་ཀྱི་མ་རེད་ཅེས་བཀའ་གནང་།
༸གོང་ས་མཆོག་གིས་འཛམ་གླིང་ནང་ཞི་བདེ་འབྱུང་རྒྱུར་གོ་ལའི་དངོས་ཡོད་གནས་སྟངས་གཞི་བཞག་སྟེ་འགྱུར་བ་ངེས་པར་གཏོང་དགོས་པ་དང་། འདས་པའི་དུས་རབས་ ༢༠ པ་ནི་འཁྲུག་འཛིང་གི་ཡོ་ལང་རྒོད་པའི་འཚེ་བའི་དུས་རབས་ཤིག་ཆགས་ཡོད་ལ། ད་ལྟའི་དུས་རབས་ ༢༡ པ་འདིའི་འགོ་སྟོད་དུ་འཛམ་གླིང་ནང་དྲག་སྤྱོད་ཀྱི་དཀའ་ངལ་འཕྲད་བཞིན་པ་ཁག་ཀྱང་། དུས་རབས་ཉི་ཤུའི་ནང་འཕྲད་པའི་དཀའ་རྙོག་ཁག་ལ་གདོང་ལེན་ཚུལ་བཞིན་བྱེད་མ་ཐུབ་པའི་འབྲས་བུ་རེད། དེས་ན་དུས་རབས་འདིའི་མ་འོངས་པ་ཞི་བདེའི་དུས་རབས་ཤིག་ཡོང་བར། ཁྱེད་ཅག་ན་གཞོན་ཚོ་ལ་འགན་འཁྲི་ཆེན་པོ་ཡོད་ཅེས་བཀའ་གནང། ༸གོང་ས་མཆོག་གིས་མུ་མཐུད་དེ་གསུངས་དོན་ལ། གོ་ལའི་ཁོར་ཡུག་དང་དཔལ་འབྱོར། ཆབ་སྲིད་སོགས་ཕྱོགས་གང་ཅིའི་ཆ་ནས་འཛམ་གླིང་འདི་ཕན་ཚུན་གཅིག་གིས་གཅིག་ལ་བརྟེན་ནས་ཡོད་པའི་ལྟོས་གྲུབ་ཀྱི་རང་བཞིན་གསལ་བོ་ཡིན་སྟབས། ང་དང་ཁྱོད་། རང་དང་གཞན་ཟེར་བའི་དབྱེ་བའི་ས་མཚམས་ཧ་ལམ་མེད་པ་ལྟ་བུ་གྱུར་ཡོད། དེའི་ཕྱིར་གཞན་གྱི་བདེ་དོན་བསྒྲུབ་རྒྱུ་ནི། དོན་གྱིས་རང་ཉིད་ཀྱི་ཁེ་ཕན་དང་འབྲེལ་བ་ཆེན་པོ་ཆགས་ཡོད་སྟབས། འཛམ་གླིང་ནང་ཆོས་ལུགས་དང་མ་འབྲེལ་བའི་ཤེས་ཡོན་སློབ་གསོའི་ལམ་ལུགས་ཀྱི་ཐོག་ནས་བྱམས་བརྩེའི་བསམ་བློ་གོང་སྤེལ་དང་། ཀུན་ཁྱབ་འགན་འཁུར་གྱི་བསམ་བློའི་ནུས་སྟོབས་གོང་འཕེལ་གཏོང་ཐབས་ངེས་པར་བྱེད་དགོས་ཞེས་བཀའ་གནང་།
མཇུག་ཏུ་༸གོང་ས་མཆོག་གིས། ཐེངས་འདིར་སོག་ཡུལ་དུ་སླེབས་ཐུབ་པར་སོག་པོའི་སྲིད་འཛིན་མཆོག་གིས་དམིགས་བསལ་ཐུགས་འཁུར་འགན་བཞེས་གནང་པར་ཐུགས་རྗེ་ཆེ་ཞུ་རྒྱུ་དང་། སྲིད་འཛིན་མཆོག་ནི་སོག་པོའི་རྒྱལ་ཁབ་དང་མི་རིགས་ཀྱི་མཚན་མཐོང་དང་། ལར་ཞེན། ལངས་ཕྱོགས་སོགས་བརྟན་པོ་སྲུང་བའི་སྙིང་སྟོབས་ཅན་གྱི་སྐྱེས་བུ་ཞིག་རེད་ཅེས་གདེང་འཇོག་ཆེན་པོ་གནང་། དེ་ནས་དྲི་བ་དྲིས་ལན་གྱི་དུས་ཚོད་བཏོན་ན་ཡང་། མང་ཆེ་བས་དྲི་བ་མི་བྱེད་པར་༸གོང་ས་མཆོག་ལ་སྔགས་བརྗོད་ཀྱི་སྙན་ཚིག་སྐྱོར་བ་དང་། སྐུ་པར་སྒྲོན་ཆོག་པའི་རེ་བ་ཞུ་བ། དཔེ་དེབ་དང་མཇལ་དར་མེ་ཏོག་སོགས་ཕུལ་བས་དུས་འདའ་ཞིང་། ཉིན་གུང་ཆུ་ཚོད་༡:༣༠་ཐོག་ཚོགས་འདུ་ལེགས་པར་གྲུབ།
སྤྱི་ནོར་༸གོང་ས་༸སྐྱབས་མགོན་ཆེན་པོ་མཆོག་གི་སོག་ཡུལ་གྱི་ཉིན་བཞིའི་རིང་གི་བྱམས་བརྩེ་དང་ཤེས་རབ་ཀྱི་འགྲུལ་བཞུད་འདི། དེ་རིང་ཡོངས་སུ་མཇུག་སྒྲིལ་གྱི་ཡོད་སྟབས། ཁོང་གིས་ཐུགས་བརྩེ་བའི་ངང་། ཁྱེད་ཅག་སོག་པོ་ཚོ་ལྷག་བསམ་དད་དམ་གཡོ་བ་མེད་པ་ཡིན་པས། ངོས་རང་མ་འོངས་པར་སླར་ཡང་སོག་ཡུལ་དུ་ཡོང་ཐུབ་རྒྱུའི་རེ་བ་དང་སྨོན་ལམ་བྱེད་བཞིན་ཡོད་ཅེས་གསུངས་སྐབས། མི་ཚང་མ་ཡར་ལངས་ནས་དགའ་བསུའི་ཐལ་མོ་ཤུགས་ཆེ་བརྡབས་པ་དང་། འགའ་ཞིག་ལག་གིས་མཇལ་དར་གནམ་ལ་བཏེགསཤིང་། མིག་ནས་དགའ་དད་ཀྱི་འཆི་མ་འཐོར། ༸གོང་ས་མཆོག་ཡར་བཞེངས་ཏེ་གོམ་སྟབས་དལ་མོའི་ངང་སྡིངས་ཆའི་གཡས་གཡོན་གཉིས་སུ་ཕེབས་ཏེ་མི་མང་ལ་ཕྱག་གཡུག་པ་དང་། ཕྱག་གཉིས་ཐལ་མོ་སྦྱར་ཏེ་དབུ་སྒུར་སྒུར་གནང་སྐབས།
“གཟན་ཤམ་དམར་སྨུག་མནབས་པའི་དགེ་སློང་ཞིག
དུས་རབས་ཤིག་གི་སྐྱོ་སྡུག་གི་རླུང་འཚུབ་བརྒལ་ཞིང་།
དུས་རབས་གཞན་ཞིག་གི་རྙོག་འཛིང་གི་གཙང་པོ་གཤེགས་པའི་འཇུག་ངོགས་སུ།
ཕྱག་གཉིས་ཐལ་མོ་སྦྱར་ཞིང་།
ལུས་ཀུག་ཀུག མགོ་སྒུར་སྒུར། ཞལ་འཛུམ་འཛུམ་བྱས་ཏེ།
འཛམ་གླིང་གི་ཡུལ་གྲུ་གང་སར་སྙེག
འདི་ནི་རང་དོན་མ་ཡིན་ལ།
བོད་ཀྱི་དོན་དང་། ནང་ཆོས་ཀྱི་དོན་དང་།
གཉའ་གནོན་དང་མནར་གཅོད་འོག་ཏུ་གནས་པའི་གཉོམ་ཆུང་ཚོའི་དོན་དང་།
མདོར་ན། འཛམ་གླིང་གི་ཞི་བདེ་དང་། འཇིག་རྟེན་གྱི་ཕན་བདེའི་དོན་ཁོ་ནའོ།།” ཞེས། དེ་སྔ་ཀློག་མྱོང་བའི་རྒྱ་ཡིག་གི་སྙན་རྩོམ་ཞིག་ཏུ་དེ་ལྟར་བྲིས་ཡོད་པར་ཡིད་ལ་ལྷང་ངེར་དྲན།
དེ་རིང་ཕྱི་དྲོ་མགྲོན་ཁང་དུ་སྐུ་སྲུང་ཉེན་རྟོག་མི་སྣ་ ༢༠༠ ཙམ་དང་ཁོ་ཚོའི་ནང་མི་ལ་མཇལ་ཁ་སྩལ་བ་དང་། ཚོ་ཁག་སོ་སོར་བགོས་ཏེ་སྐུ་པར་སྒྲོན་ནས་ཡིད་ཚིམས་པར་བྱས། དེ་ནས་སོག་ཡུལ་དུ་གནས་སྡོད་བོད་ཀྱི་བླ་སྤྲུལ་དགེ་བཤེས་དང་། མི་སྐྱ་ཉུང་ཤས་བཅས་མི་གྲངས་བཞི་བཅུ་ཙམ་ལ་མཇལ་ཁ་དང་བཀའ་སློབ་ཐུང་ཙམ་གནང་བར། ཁྱེད་ཅག་གིས་སོག་ཡུལ་དུ་མིག་དཔེ་བཟང་པོ་ཞིག་འཇོག་དགོས། ཆོས་དད་ཆེ་བའི་སོག་རིགས་རྣམས་ལ་ཆོ་ག་ཕྱག་ལེན་ལྟ་བུ་བསླབ་རྒྱུ་གཙོ་འདོན་མི་བྱེད་པར། ནང་ཆོས་ཀྱི་ལྟ་གྲུབ་སྐོར་ངོ་སྤྲོད་དང་ཟབ་ཁྲིད་བྱེད་རྒྱུ་ཧ་ཅང་གལ་ཆེན་པོ་རེད། ཅེས་དང་། དེ་བཞིན་བསྟན་པ་སྤྱི་ཚན་ལ་བསམ་བློ་བཏང་ནས་ཆོས་རྒྱུད་ཁག་ནང་ཕན་ཚུན་མཐུན་ལམ་བྱེད་དགོས་པ་༸མགོན་པོ་མཆོག་རང་ཉིད་དཔེར་དྲངས་ཏེ། རང་ཉིད་ལ་ཆོས་ཞུས་མྱོང་བའི་བླ་མ་ ༢༣ ཡོད་པ་དང་། གྲུབ་མཐའ་རིས་མེད་ཀྱི་དགེ་བའི་བཤེས་གཉེན་དེ་དག་ལས། ལྟ་གྲུབ་དང་ཉམས་ལེན་གྱི་གནད་འགག་སྦྱང་ནས་ཕན་ཐོགས་ཆེན་པོ་བྱུང་ཞེས་བླང་དོར་གྱི་བཀའ་སློབ་ལམ་སྟོན་ལྷུག་པོ་སྩལ་ཏེ་དེ་རིང་གི་མཛད་རིམ་ཡོངས་སུ་མཇུག་བསྒྲིལ།
ཚེས་༢༣། རེས་གཟའ་ལྷག་པ།
རྒྱ་ནག་གཞུང་གིས་དངོས་ཤུགས་བརྒྱུད་གསུམ་ནས་འདྲེ་ལག་བསྐྱངས་ཏེ་བཀག་འགོག་དང་། སོག་པོ་གཞུང་གིས་གཞན་བརྟེན་བསྟུན་མཁས་ཀྱི་ཐབས་ལམ་སྣ་ཚོགས་བྱས་ཀྱང་། སོག་པོའི་སྲིད་འཛིན་སོགས་རྒྱལ་ཁབ་ཀྱི་དབུ་ཁྲིད་རྣམས་ཀྱིས་རྒྱབ་སྐྱོར་མཐའ་གཅིག་ཏུ་བྱས་པར་བརྟེན། སྤྱི་ནོར་༸གོང་ས་༸སྐྱབས་མགོན་ཆེན་པོ་མཆོག་གི་སོག་ཡུལ་དུ་ཉིན་མ་བཞིའི་མཛད་རིམ་ཁག་ལེགས་གྲུབ་ཟིན་ཏེ། དེ་རིང་ཉི་ཧོང་དུ་ཕེབས་རྒྱུ་ཡིན་མོད། སོག་ཡུལ་གྱི་གདན་ཞུས་གྲ་སྒྲིག་ཚོགས་ཆུང་གིས་རེ་ཞུས་བཞིན། མགྲོན་ཁང་ནས་ཆིབས་ཐོན་མ་གནང་གོང་། གསར་འགོད་ལྷན་ཚོགས་ཤིག་བསྐོང་ཚོགས་གནང་རྒྱུ་ཞལ་བཞེས་ཐོབ།
ཞོགས་ཀ་ཆུ་ཚོད་༧: ༣༠ཐོག་མགྲོན་ཁང་གི་མཇལ་འཕྲད་ཁང་ཞིག་ཏུ་སོག་པོའི་རྒྱལ་ཁབ་ཕྱི་ནང་གི་གསར་འགོད་པ་ ༥༠ ཙམ་དང་ཐུག་འབྲེལ་གནང་ཞིང་། ༸གོང་ས་མཆོག་ནས་ད་ཐེངས་སོག་ཡུལ་གྱི་ནང་པའི་དགོན་པ་དགའ་ལྡན་ཐེག་ཆེན་གླིང་དང་། ནང་པའི་ཆོས་ཚོགས་གཞན་ཁག་ཐུན་མོང་གིས་གདན་འདྲེན་བྱས་པ་ལྟར་འདིར་སླེབས་པ་རེད། ངོས་རང་ས་ཆ་གང་ལ་ཕྱིན་ཀྱང་གཙོ་བོ་ལས་འགན་གསུམ་གྱི་ཐོག་འབད་བརྩོན་གནང་གི་ཡོད་ཅེས། རང་ཉིད་མི་ཞིག་ཡིན་པའི་ཆ་ནས་འགྲོ་བ་མིའི་རྒྱུད་ཀྱི་བྱམས་བརྩེ་གོང་མཐོར་གཏོང་རྒྱུ་དང་། ནང་པའི་ཆོས་པ་ཞིག་ཡིན་པའི་ཆ་ནས་ཆོས་ལུགས་མཐུན་འབྲེལ་ཡོང་ཐབས། བོད་མི་ཞིག་ཡིན་པ་དང་ལྷག་པར་ཏཱ་ལའི་བླ་མའི་མིང་ཡོད་པས། བོད་ཀྱི་ཆོས་དང་རིག་གཞུང་། ཁོར་ཡུག་སོགས་སྲུང་སྐྱོང་ཡོང་ཐབས་བཅས་ལ་འབད་ཀྱི་ཡོད་སྐོར་གསུངས་ཤིང་། བོད་དང་སོག་པོ་གཉིས་བར་ལོ་སྟོང་ཕྲག་གི་འབྲེལ་བ་ཡོད་པ་དང་། ནང་ཆོས་དར་ནས་འབྲེལ་བ་དེ་ཇེ་ཟབ་ཏུ་ཕྱིན་ཡོད་ལ། བོད་སོག་གཉིས་ཕྲུ་གུ་མཚེ་མ་ལྟ་བུ་ཡིན་ཞེས་བཤད་ཆོག་ཅིང་། ང་ཚོའི་ལུས་ཀྱི་དཔྱི་ཟུར་ན་ཤ་རྟགས་གཅིག་མཚུངས་ཡོད་པ་རེད་ཅེས་དང་། ད་ལྟ་རྒྱ་གར་ལྷོ་ཕྱོགས་སུ་ཡོད་པའི་བོད་ཀྱི་གདན་ས་གསུམ་ན་སོག་པོའི་སློབ་གཉེར་བ་བརྒྱ་ཕྱག་ཁ་ཤས་ཀྱིས་སློབ་སྦྱོང་བྱེད་བཞིན་ཡོད་པས། འབྱུང་འགྱུར་ལོ་ ༡༥།༢༠ ནང་དགེ་བཤེས་ཐོན་རྒྱུ་དང་། དེ་དག་གིས་སོག་ཡུལ་གྱི་ནང་ཆོས་དར་རྒྱས་ལ་ཕན་ཐོགས་ཆེན་པོ་ཡོང་རྒྱུ་རེད་ཅེས་བཀའ་གནང་།
དེ་ནས་ཁལ་ཁ་རྗེ་བཙུན་དམ་བའི་ཡང་སྲིད་སྐོར་ལ་༸གོང་ས་མཆོག་ནས་གསུངས་དོན། ཕྱི་ལོ་ ༢༠༡༡ ལོར་ངོས་རང་སོག་ཡུལ་དུ་སླེབས་སྐབས། རྗེ་བཙུན་དམ་པ་མཆོག་ནས་ཁོང་ག་དུས་གཤེགས་དགོས་མིན་དང་། ས་ཆ་གང་དུ་གཤེགས་ན་ལེགས་པའི་སྐོར་ང་ལ་དྲིས་བྱུང། ངོས་ནས་ལོ་སར་ནས་གཤེགས་རྒྱུ་དང་། གཤེགས་ཡུལ་སོག་ཡུལ་རང་ནས་གཤེགས་ན་ལེགས་པའི་དགོངས་ཚུལ་བཏོན་པ་དེ་དེ་བཞིན་གནང་སོང་བ་ནི་ཡ་མཚན་པོ་བྱུང་ཞེས་དང་། རྗེ་བཙུན་དམ་པ་སྐུ་ཕྲེང་རིམ་བྱོན་དང་༸རྒྱལ་དབང་དབར་འབྲེལ་བ་དམ་ཟབ་ཡོད་པ་མ་ཟད། ངེད་གཉིས་སྒེར་ངོས་ནས་འབྲེལ་བ་དམིགས་བསལ་ཡོད་པས། ཡང་སྲིད་འཚོལ་རྒྱུ་ངོས་ལ་དམིགས་བསལ་གྱི་འགན་འཁྲི་ཡོད། ད་ལྟ་གང་གི་ཡང་སྲིད་སོག་ཡུལ་དུ་འཁྲུངས་ཟིན་པའི་རྟགས་མཚན་གསལ་པོ་ཡོད་ཀྱང་། ད་ལྟ་སྐུ་ན་ཧ་ཅང་ཕྲ་བས་ཡོངས་ཁྱབ་གསལ་བསྒྲགས་གནང་རྒྱུའི་དུས་ལ་བབ་མེད་ཅེས་བཀའ་གསལ་གནང་སོང་།
དེ་ནས་གསར་འགོད་པ་ཞིག་གིས་༸གོང་ས་མཆོག་སོག་ཡུལ་དུ་ཕེབས་རྒྱུར་རྒྱ་ནག་གཞུང་གིས་བཀག་འགོག་བྱས་པའི་སྐོར་ལ་དགོངས་ཚུལ་ཅི་ཡོད་དྲིས་པར། དེ་ནི་འཆར་ཅན་རེད། སོག་ཡུལ་ཙམ་མིན་པར་ངོས་རང་འཛམ་གླིང་ཡུལ་གྲུ་གང་ལ་བསྐྱོད་ཀྱང་རྒྱ་ནག་གི་སྐྱོན་བརྗོད་བྱེད་ཀྱི་ཡོད། དེ་བཞིན་ངོས་རང་ཉི་ཧོང་དང་སོག་ཡུལ་མ་གཏོགས་ནང་པའི་ཡུལ་ལུང་གཞན་ལ་འགྲོ་ཐུབ་ཀྱི་མེད། དེང་སྐབས་རྒྱ་ནག་ནང་ནང་པ་དུང་ཕྱུར་བཞི་ཙམ་ཡོད་པར་བཤད་ཅིང་། རྒྱ་ནག་གི་དད་ལྡན་རྣམས་དང་ཐུག་སྐབས། ཏཱ་ལའི་བླ་མ་རྒྱ་ནག་ལ་ཕེབས་རོགས་ཞེས་མིག་ཆུ་བཏོན་ཏེ་ཞུ་འབོད་བྱེད་ཀྱང་ང་ལ་རང་དབང་མེད། རྒྱ་གཞུང་གིས་དུས་ད་ལྟའང་ཏཱ་ལའི་བླ་མ་ཁ་བྲལ་རིང་ལུགས་པ་ཡིན་པའི་དྲིལ་བསྒྲགས་བྱེད་ཀྱི་ཡོད་། དོན་དངོས་སུ་ཕྱི་ལོ་ ༡༩༧༤ ལོ་ནས་བཟུང་ང་ཚོས་བོད་རང་བཙན་རྩོད་ལེན་མི་བྱེད་པར། བོད་ལ་རང་སྐྱོང་ཆ་ཚང་ཞིག་ཡོང་ཐབས་ཀྱི་དབུ་མའི་ལམ་གྱི་སྲིད་ཇུས་ཐག་གཅོད་གཏན་འབེབས་བྱས་པ་དང་། སྲིད་ཇུས་དེ་ད་བར་མུ་མཐུད་རྒྱུན་སྐྱོང་བྱེད་བཞིན་ཡོད་པ་ནི་འཛན་གླིང་ཡོངས་སུ་གསལ་བོ་ཡིན་ཞེས་བཀའ་ལན་གནང་། དེ་བཞིན་གསར་འགོད་པ་ཞིག་གིས་ཨ་རིའི་སྲིད་འཛིན་གསར་བའི་སྐོར་དྲིས་པར་ཡང་ལན་འདེབས་གནང་།
གསར་འགོད་ལྷན་ཚོགས་གྲུབ་མཚམས། ༸གོང་ས་མཆོག་སྐུ་འཁོར་བཅས་ཇེན་ཀེ་སི་ཁཱན་རྒྱལ་སྤྱིའི་གནམ་ཐང་དུ་ཤར་སྐྱོད་གནང་ཞིང་། དེ་ནས་སོག་པོའི་གནམ་གྲུ་བརྒྱུད་ཉི་ཧོང་གི་རྒྱལ་ས་ཊོག་ཁྱོའི་ཕྱོགས་སུ་བདེ་བླག་ཏུ་ཕེབས་སོ།།
༸གོང་ས་མཆོག་ཆེན་པོ་ཧོར་གྱི་ཡུལ་དུ་གདན་ཞུས་གནང་སྟེ་ཕེབས་ཐེངས་བརྒྱད་པ་འདི་ལའང་། རྒྱ་ནག་གཞུང་གིས་ཐོག་མར་ཆིབས་བསྒྱུར་འགོག་ཐབས་དང་། བར་དུ་མཛད་རིམ་ཁག་ལ་མི་མང་མཉམ་ཞུགས་མི་བྱེད་ཐབས། མཐའ་མར་མཛད་འཕྲིན་གྱི་ཤུགས་རྐྱེན་གཅོག་ཐབས་སོགས། གཡོ་བྱུས་ངན་པ་དངོས་ཤུགས་རྒྱུད་གསུམ་ནས་ཐབས་བརྒྱ་ཇུས་སྟོང་གིས་སྤེལ་ཡོད་ན་ཡང་། དད་དམ་གཙང་ཞིང་ལྷག་བསམ་སྙིང་སྟོབས་ལྡན་པའི་སོག་པོའི་མི་མང་གི་ཆོད་སེམས་འགྱུར་མེད་དང་། ༸གོང་ས་༸སྐྱབས་མགོན་ཆེན་པོའི་གསང་གསུམ་འཕྲིན་ལས་ཀྱི་གཟི་དཔལ་མཐའ་ཡས་པ་དེ་དག རྒྱ་གཞུང་གི་སྡིག་ལག་སྤར་མོས་འགེབས་ཐབས་བྲལ་པས་དམར་པོའི་སྲིད་གཞུང་ཁ་སྐྱེངས་པར་གྱུར་ཅིང་། དེ་བཞིན་༸གོང་ས་༸རྒྱལ་བའི་དབང་པོའི་ཞབས་ཟུང་པདྨའི་རེ་ཁ་སླར་ཡང་ཆེན་པོ་ཧོར་གྱི་ཡུལ་དུ་བཀོད་དེ། ཞལ་རས་ཟླ་ཚེས་གསལ་བའི་འཛུམ་མདངས་འོད་སྣང་དཀར་པོ་དང། ཟབ་རྒྱས་གསུང་གི་སྙིང་བཅུད་འཆི་མེད་བདུད་རྩིའི་ཟེགས་མ་ཡིས། རྒྱ་ཆེའི་སོག་པོ་མི་མང་གི་དགའ། དད། བཀུར་གསུམ་གྱི་དྭངས་གཙང་པདྨའི་འདབ་བརྒྱ་མངོན་པར་བཞད་ཡོད་དོོ།།
(ཆིབས་ཞབས་སུ་སྐུ་བཅར་དྲུང་ཆེའི་མིང་ཙམ་འཛིན་པ་རྔ་བ་ཚེ་རྒྱམ་གྱིས་རགས་ཟིན་དུ་བཀོད།)


c: text/html

text:
དཔལ་ཆོས་དགོན།
ནང་དོན།
ལོ་རྒྱུས་དང་གསལ་བཤད།[རྩོམ་སྒྲིག]
རྒྱལ་རྩེ་དཔལ་ཆོས་དགོན་ནི་སྤྱི་ལོ་༡༤༡༨ལོར་ཆོས་རྒྱལ་རབ་བརྟན་ཀུན་བཟང་དང་མཁས་གྲུབ་དགེ་ལེགས་དཔལ་བཟང་གཉིས་ཀྱིས་ཕྱག་བཏབ། སྤྱི་ལོ་༡༤༢༧ལོར་སྐུ་འབུམ་མཆོད་རྟེན་བཞེངས་མཆོད་རྟེན་འདི་ཉིད་ནང་པ་སངས་རྒྱས་བདེ་གཤེགས་མཆོད་རྟེན་བརྒྱད་ཀྱི་བྱེ་བྲག་བཀྲ་ཤིས་སྒོ་མང་མཆོད་རྟེན་དེ་མཐོ་ཚད་ལ་ སྤྱི་ཁྲི་༣༢.༤ཡོད་ཅིང་ལྷ་ཁང་བརྒྱ་དང་བརྒྱད་ཡོད་པའི་ནང་ངོ་མཚར་ལྷན་པའི་ལྡེབས་རིས་དང་སྐུ་བརྙན་གྲགས་ཅན་འབུམ་ཙམ་བཞུགས་སོ། ༡༩༩༦ལོར་རྒྱལ་ཁབ་རིམ་པའི་གཙོ་གནས་རིག་དངོས་སྲུང་སྐྱོབས་སྡེ་ཚན་ནང་ཚུད། སྤྱི་ལོ་༡༩༦༢ལོ་ནས་བཟུང་བོད་རང་སྐྱོང་ལྗོངས་ཀྱི་གཙོ་གནད་རིག་དངོས་སྲུང་ སྐྱོབ་སྡེ་ཚན་དུ་གཏོགས། དཔལ་འཁོར་ཞེས་པ་ནི་དགོན་པ་འདིའི་ནང་དུ་དཔལ་དུས་ཀྱི་འཁོར་ལོའི་མན་ངག་གི་སྙན་བརྒྱུད་འཛིན་པའི་གྲྭ་ཚང་ཡོད་པའི་རྒྱུ་མཚན་ལས་བསྡུས་མིང་དུ་ དཔལ་འཁོར་ཞེས་ཐོགས། བོད་རབ་བྱུང་བདུན་པའི་ལྕགས་བྱི་སྤྱི་ལོ་༡༤༢༠ལོར་གཙུག་ལག་ཁང་ཀ་ཆེན་བརྒྱད། ཁྱམས་ཀ་བ་ཞེ་བརྒྱད། གློ་འབུར་ཤར་ནུབ་ཀ་བ་དྲུག་རེ་བཅས་ཀྱི་རྨང་བཏིངས། ཤིང་སྦྲུལ་སྤྱི་ལོ་༡༤༢༥ལོར་དབུས་སུ་བླ་མ་ཕོ་བྲང་དང་། ཆོས་སྡེའི་ཁོར་ཡུག་ཏུ་ལྕགས་རི་ཆེན་པོ་ཕྱོགས་རེ་ལ་གཞུ་འདོམ་ཉིས་ བརྒྱ་བརྒྱད་ཅུ་རེ་ཡོད་པ་ལ་ལྕོག་བཅུ་དྲུག་གིས་བརྒྱན་ཅིང་། ཕྱོགས་བཞིར་སྒོ་མོ་ཆེ་བཞི་དང་ལྡན་པ་ལ་ལྗོན་ཤིང་གི་ར་བས་བསྐོར་བ་བཅས་བཞེངས། ཆོས་སྡེ་འདི་རྒྱ་ཆེ་ཞིང་དགེ་འདུན་ཞལ་གྲངས་མང་ལ་ས་སྐྱ་དང་། དགེ་ལུགས་པ། བུ་སྟོན་སོགས་ཆོས་ལུགས་གྲུབ་མཐའ་སྣ་ཚོགས་འཛིན་པའི་དགོན་གནས་ཤིག་ཡིན་པས་བོད་ཀྱི་ནང་བསྟན་ཆོས་ལུགས་ཀྱི་ལོ་རྒྱུས་ཐོག་གོ་གནས་དང་མིང་གྲགས་གང་ཙམ་ཡོད།
ཆོས་སྡེ་འདིའི་ཐུན་མོང་མ་ཡིན་པའི་ཕྱི་ཨར་སྐྲུན་གྱི་ཁྱད་ཆོས་དང་ནང་ངོ་མཚར་ཆེ་བའི་སྐུ་བཪྙན་ལྡེབས་བྲིས་སོགས་ཀྱིས་ཡུལ་གྲུ་ཁག་གི་སྒྱུ་རྩལ་ལ་ཉམས་ཞིབ་ཆེ་བའི་མཁས་པ་དང་གནས་སྐོར་བ་མང་པོའི་ཡིད་དབང་འཕྲོག་པར་བྱེད། དགོན་པའི་མཐོ་ཚད་ཐོག་བརྩེགས་གསུམ་དང་ལྡན་ཞིང་། རྟེན་གཙོ་གསེར་ཟངས་ལས་གྲུབ་པའི་ཇོ་བོ་བྱང་ཆུབ་ཆེན་པོ་སྐུ་ཚད་སྤྱི་ཁྲེ་བརྒྱད་ཀྱིས་རྫོགས་པ་སོགས་བཞུགས་ལ་ད་དུང་བཟོ་བཀོད་ཕུན་སུམ་ཚོགས་ཤིང་ཁྱད་ཆོས་འདྲ་མིན་སྣ་ཚོགས་དང་ལྡན་པའི་གོས་སྐུ་དུ་མ་བཞུགས་ཡོད། ལོ་རྒྱུས་ཀྱི་ཡིག་ལམ་ལྟར་ན་ཇོ་བོ་འདི་བཞེངས་པར་རག་གན་འདེགས་རྒྱ་ཉིས་ཁྲི་བརྒྱད་སྟོང་ཙམ་སོང་སྐད། དེ་བཞིན་ཤར་གྱི་གློ་འབུར་ལས་གནས་བརྟན་ལྷ་ཁང་ནང་བཞུགས་པའི་གནས་བརྟན་ཁག་གི་འཇིམ་བཪྙན་རྣམས་བཟོ་འབྲས་ཐོན་ལ་གསོན་ཉམས་བྱོན་གཙང་ལེགས་པས་གངས་ཅན་གྱི་ལྗོངས་སུ་སྙན་གྲགས་ཤིན་ཏུ་ཆེ་ཞིང་འཇིམ་སྐུ་དེ་དག་ལས་བོད་ཀྱི་འཇིམ་བཟོ་བའི་སོར་མོའི་འདུ་བྱེད་ཀྱི་ཁྱད་རྩལ་རྨད་དུ་བྱུང་བ་མངོན་རྒྱུ་ཡོད། དགོན་འདིར་རིག་གནས་གསར་བརྗེའི་སྐབས་རྒྱལ་ཡོངས་ཁྱོན་དང་འདྲ་བར་གཏོར་བཤིག་ཚབས་ཆེན་ཕོག་ཡོད། བོད་རབ་བྱུང་བདུན་པའི་མེ་ལུག་སྤྱི་ལོ་༡༤༢༧ལོར་བཀྲ་ཤིས་སྒོ་མང་མཆོད་རྟེན་རྒྱ་ཁྱོན་ཆོས་རྒྱལ་ཉིད་ཀྱི་ཁྲུ་ལ་གཞལ་ཏེ་ཕྱོགས་རེ་ལ་ཆ་ཕྲན་བརྒྱ་དང་བརྒྱད་རེ་ཡོད་པ་ཕྱོགས་བཞི་པདྨའི་གདན་ཐེམ་སྐས་རིམ་པ་གསུམ། ཁྲི་འདེགས། སེང་གེ། གླང་ཆེན། རྟ་མཆོག རྨ་བ། ནམ་མཁའ་ལྡིང་དང་། བུམ་པ། ཆོས་འཁོར་བཅུ་གསུམ། གསེར་ཟངས་ཀྱི་རྒྱ་ཕིབས་བཅས་ཁྱོན་བསྡོམས་ཐོག་བརྩེགས་བཅུ་གསུམ་ཙམ་ཡོད་པས་མཐོ་ཚད་སྤྱི་ཁྲེ་སུམ་ཅུ་སོ་གཉིས་ལྷག་ཙམ་ཡོད་པ་དང་། མཆོད་རྟེན་གྱི་ཐོག་ཚད་ལྔ་ཟུར་བརྒྱད་ཀྱི་བཀོད་པ་ལྡན་པ་དང་། ཐོག་ཚད་དྲུག་ཡན་སྒོར་མོའི་དབྱིབས་སུ་གྲུབ་པ། ཕྱོགས་བཞིའི་སྒོ་ཐོད་དང་རྩེ་མོའི་རྒྱ་ཕིབས་ཀྱི་མཐའ་རྒྱན་དུ་ཆུ་སྲིན་དང་། འབྲུག་ཁ་སྤྲོད་སེང་གེ་གནམ་མཆོངས་སོགས་བཟོ་བཀོད་ཀྱིས་བརྒྱན་ནས་བཞེངས། མཆོད་རྟེན་འདིའི་སྟེང་དུ་ལྷ་ཁང་བདུན་ཅུ་དོན་བདུན་ཡོད་པ་དེ་དག་གི་ནང་རྟེན་དུ་གསེར་ཟངས་དང་འཇིམ་པ་གང་རུང་ལས་བཞེངས་པའི་སྐུ་བཪྙན་འབུར་དོད་དང་། བྲིས་མ་བཅས་བསྡོམས་པས་རྣམ་གྲངས་འབུམ་ཚོ་བརྒལ་བ་སོགས་ཡོད། དཔལ་འཁོར་མཆོད་རྟེན་ནམ་སྐུ་འབུམ་དུ་གྲགས་པའི་མཆོད་རྟེན་འདི་ཉིད་དཔལ་ཆོས་དགོན་གྱི་གཙོ་བོའི་འཛུགས་སྐྲུན་ཞིག་ཡིན་པ་མ་ཟད་དགོན་གནས་འདིའི་འཛུགས་སྐྲུན་ནང་གི་མཆོག་དང་རྩེ་མོར་གྱུར་པ་ཞིག་ཀྱང་ཡིན་པ་སོགས་ཀྱི་ངོ་མཚར་རྨད་དུ་བྱུང་བའི་བཀོད་པས་སྐྱེ་རྒུའི་ཡིད་དབང་ཅིག་ཅར་དུ་འཕྲོག་པའི་བྱེད་པོར་གྱུར།
ཆོས་ལུགས།[རྩོམ་སྒྲིག]
དཔལ་ཆོས་ནི་བོད་ཀྱི་གྲུབ་མཐའ་དགེ་ལུགས་པའི་་དགོན་སྡེ་གཅིག་རེད།

robotstxt: allowed

filter: keep


text:
༧སྐྱབས་རྗེ་ཀིརྟི་རིན་པོ་ཆེ་མཆོག་གི་སྙུང་གཞི་ཛ་དྲག་ལས་གྲོལ་ཐུབ་པ་བྱུང་སྟེ་ད་ལྟ་ཐའེ་ཝན་རྒྱལ་སྤྱིའི་སྨན་ཁང་ཆེན་མོའི་ནད་གསོ་ཁང་དུ་མུ་མཐུད་སྨན་བཅོས་མཇུག་སྐྱོང་གནང་བཞིན་ཡོད་འདུག
དེ་རིང་འདི་གའི་གསར་འགོད་པས་ཁ་པར་བརྒྱུད་ཀིརྟིའི་དགེ་རྩ་ཚོགས་པའི་སྤྱི་ཁྱབ་རྒྱུན་ལས་གྲྭ་བློ་བཀྲ་ཚེ་རིང་ལགས་སུ། བོད་ཕྱི་ནང་གཉིས་ཀྱི་བོད་མི་མང་པོས་ཀིརྟི་རིན་པོ་ཆེ་མཆོག་གི་སྐུ་གཟུགས་གནས་སྟངས་ཐད་སེམས་འཁུར་ཞུ་བཞིན་ཡོད་པས། ད་ལྟ་ཁོང་གི་སྙུང་གཞི་ག་འདྲ་ཡོད་མེད་དྲིས་པ་ལྟར་ན། འཆར་ཅན་ལྟར་སྔ་ལོའི་དགུན་ཐོག་༸རོང་ཆེན་བསྟན་པའི་སྒྲོན་མེ་བཀའ་ཟུར་ཀིརྟི་རིན་པོ་ཆེ་མཆོག་ཐའེ་ཝན་རྒྱལ་སྤྱིའི་སྨན་ཁང་ཆེན་མོའི་ནང་སྐུ་གཟུགས་བརྟག་དཔྱད་གནང་བར་ཕེབས་པའི་རྗེས་འབྲེལ་དུ་ཉེ་ཆར་ཕྱི་ཟླ་གསུམ་པའི་ནང་བསྐྱར་དུ་སྨན་ཁང་དེར་ཆེད་ཕེབས་ཀྱིས་སྐུ་གཟུགས་ལ་བརྟག་དཔྱད་དང་སྨན་བཅོས་གང་ལེགས་གནང་སྟེ། ཟླ་འདིའི་ཕྱི་ཚེས་ ༢༣ ཉིན་ཕྱིར་བཞུགས་སྒར་དུ་ཕེབས་པར་གྲ་སྒྲིག་གནང་ཡོད་ཀྱང་། ཕྱི་ཚེས་ ༢༡ ཉིན་གློ་བུར་དུ་ཕོ་བའི་ནད་རྙིང་འཕར་བར་བརྟེན་སྨན་པའི་ལམ་སྟོན་འོག་ཛ་དྲག་སྨན་བཅོས་ཁང་དུ་ཉིན་ ༦ རིང་བཞུགས་དགོས་བྱུང་ཡོད་པ་དང་། ཕྱི་ཚེས་ ༢༧ ཉིན་རིན་པོ་ཆེ་མཆོག་གི་སྙུང་གཞི་ཛ་དྲག་གི་གནས་སྟངས་ལས་སྐྱོབ་ཐུབ་པ་བྱུང་སྟེ་ད་ལྟའི་ཆར་སྨན་ཁང་དེ་གའི་ནད་གསོ་ཁང་དུ་མུ་མཐུད་སྨན་བཅོས་མཇུག་སྐྱོང་གནང་བཞིན་བཞུགས་ཡོད་འདུག
ཀིརྟི་རིན་པོ་ཆེ་མཆོག་ལ་སྙུང་གཞི་བྱུང་བའི་ཐད་༧གོང་ས་རྒྱལ་བ་རིན་པོ་ཆེ་མཆོག་ནས་ཐུགས་དམ་བཀའ་ལན་ཕྱིར་ཕེབས་སུ། སྐྱོན་ཆེར་མ་མཐོང་། ལྷ་མོའི་གཟུངས་སྔགས་གང་མང་གསོག་སྒྲུབ་བྱེད་གལ། ཞེས་དང་། ས་སྐྱ་༧གོང་མ་བདག་ཁྲི་རིན་པོ་ཆེ་མཆོག་ནས་བརྟགས་འབྲས་ལེགས་པས་སྐྱོན་མེད། ཞབས་རིམ་དུ་གཟུངས་འདུས། ཚེ་ཆོག སྒྲོལ་ཆོག སྲུང་མའི་བསྐང་འཕྲིན་བཅས་བསྒྲུབས་ན་ལེགས། ཞེས་བཀའ་ལན་སྤྱི་ཕེབས་བྱུང་བ་ལྟར། བོད་ནང་དང་། བཞུགས་སྒར་དྷ་རམ་ས་ལས་གཙོས་རྒྱ་གར་དང་བལ་ཡུལ་སོགས་ བོད་མི་འདུས་སྡོད་བྱས་ཡོད་པའི་རྒྱལ་ཁབ་མང་པོའི་ནང་རིན་པོ་ཆེ་མཆོག་གི་སྙུང་གཞི་སངས་དྲག་ཡོང་ཆེད་ཞབས་བརྟན་སྐུ་རིམ་སྒྲུབ་བཞིན་འདུག
ཞབས་བརྟན་སྐུ་རིམ་སྒྲུབ་བཞིན་ཡོད་པའི་ཐད་གྲྭ་བློ་བཀྲ་ཚེ་རིང་ལགས་ཀྱིས། ད་རེས་རིན་པོ་ཆེ་མཆོག་སྐུ་སྙུང་བ་དང་། འཛམ་གླིང་ཡུལ་གྲུ་གང་སར་མི་མང་པོས་སྐུའི་སྙུང་གཞི་སངས་དྲག་ཡོང་ཆེད། ལས་བྲེལ་གྱི་དུས་ཚོད་དང་འགྲོ་གྲོན་སོགས་ལ་མ་ལྟོས་པར་ཚང་མ་རང་རང་སོ་སོའི་ས་གནས་སུ་འཛོམས་ཏེ་སྐུ་རིམ་ཞབས་བརྟན་བསྒྲུབས་དང་སྒྲུབ་བཞིན་ཡོད་པ་རེད། ངས་བསམ་ན་མི་མང་གི་ངོས་ནས་མ་སྐུལ་དང་བླངས་ཐོག་འདི་ལྟར་སྒྲུབ་དགོས་དོན་གཙོ་བོ་ནི། ༸སྐྱབས་རྗེ་ཀིརྟི་རིན་པོ་ཆེ་མཆོག་ནས་ད་བར་༧གོང་ས་མཆོག་གི་བཀའ་སློབ་ལམ་སྟོན་འོག་བོད་བསྟན་སྲིད་མི་རིགས་ཀྱི་དོན་དང་། བོད་ཀྱི་གནའ་བོའི་ཆོས་དང་རིག་གཞུང་སོགས་སྲུང་སྐྱོབ་དང་དར་སྤེལ་བཏང་དང་གཏོང་མུས་སོགས་བོད་སྤྱི་པའི་དོན་དུ་སྐུ་ངལ་འཛེམས་མེད་ཀྱིས་ཕྱག་ལས་རྒྱ་ཆེན་པོ་གནང་དང་གནང་བཞིན་པ་ལ་བརྟེན་ནས་ཡིན་ས་རེད། ད་རེས་དམིགས་བསལ་བོད་ནང་གི་ཀིརྟིའི་དགོན་མ་ལག་ཁག་ ༤༠ ལྷག་ཙམ་མ་ཟད། མདོ་སྟོད་སྨད་ཀྱི་ཆོས་བརྒྱུད་རིས་མེད་ཀྱི་འབྲེལ་ཡོད་དགོན་སྡེ་ཁག་མང་པོ་དང་། རྒྱ་གར་ནང་གི་གདན་ས་ཁག་གི་འབྲེལ་ཡོད་གྲྭ་ཚང་དང་ཁང་ཚན། རྒྱ་བལ་གྱིས་གཙོས་ཕྱིའི་རྒྱལ་ཁབ་ཁག་གི་མདོ་སྨད་མི་མང་གིས་གཙོས་འབྲེལ་ཡོད་བོད་མི་མང་ཚོགས། དེ་བཞིན་རྒྱ་ནག་སྐམ་ས་ཆེན་པོའི་དད་ལྡན་མང་ཚོགས་བཅས་ནས་ཁོང་གི་སྐུ་གཟུགས་བདེ་ཐང་ཡོང་སླད་ཞབས་བརྟན་བསྒྲུབས་དང་སྒྲུབ་མུས་ཡིན་སྟབས། ད་རེས་གོ་སྐབས་འདི་བརྒྱུད་ངས་འཛམ་གླིང་ཡུལ་གྲུ་གང་སར་གནས་པའི་མདོ་སྨད་མི་མང་གིས་གཙོས་འབྲེལ་ཡོད་དད་ལྡན་མང་ཚོགས་ཀྱིས་དང་བས་ཁུར་དུ་བླངས་ཏེ་སྐུ་རིམ་ཞབས་བརྟན་གང་མང་སྒྲུབ་པར་ཐུགས་རྗེ་ཆེ་ཞུ་རྒྱུ་ཡིན། ཞེས་བརྗོད་བྱུང་།
༧སྐྱབས་མགོན་ཀིརྟི་རིན་པོ་ཆེ་སྐུ་ཕྲེང་བཅུ་གཅིག་པ་རྗེ་བཙུན་བློ་བཟང་བསྟན་འཛིན་འཇིགས་མེད་ཡེ་ཤེས་རྒྱ་མཚོ་དཔལ་བཟང་པོ་མཆོག་ནི། ཕྱི་ལོ་ ༡༩༤༢ ལོར་བོད་ཤར་ཕྱོགས་མདོ་སྨད་ཐེ་བོ་སྟག་མོའི་སྒང་ཞེས་པའི་གྲོང་གསེབ་ཅིག་ཏུ་སྐུ་འཁྲུངས། ཕྱི་ལོ་ ༡༩༤༥ ལོར་༧ཀུན་མཁྱེན་འཇམ་དབྱངས་བཞད་པ་སོགས་མདོ་སྨད་ཀྱི་བླ་ཆེན་རྣམས་ཀྱིས་༧སྐྱབས་མགོན་ཀིརྟི་སྐུ་ཕྲེང་བཅུ་བའི་ཡང་སྲིད་དུ་ངོས་འཛིན་མཛད། ཕྱི་ལོ་ ༡༩༥༦ ལོར་༧གོང་ས་རྒྱལ་བ་རིན་པོ་ཆེ་མཆོག་གི་བཀའ་ཡིག་སྔ་ཕྱིའི་དགོངས་དོན་ལྟར་བོད་ཀྱི་རྒྱལ་ས་ལྷ་སར་ཕེབས་ཏེ། འབྲས་སྤུངས་བློ་གསལ་གླིང་དུ་ཆོས་ཞུགས་མཛད། སྐབས་དེར་བོད་གཞུང་ནས་བོད་ཀྱི་སྤྲུལ་སྐུ་རྣམ་གསུམ་གྱི་གདན་ཐོབ་ཕུལ། ཕྱི་ལོ་ ༡༩༥༩ ལོར་༧གོང་ས་རྒྱལ་བ་རིན་པོ་ཆེ་མཆོག་གི་ཞབས་རྗེས་འབྲངས་ནས་རྒྱ་གར་ལ་བཙན་བྱོལ་དུ་ཕེབས།
ཕྱི་ལོ་ ༡༩༦༢ ལོར་༧གོང་ས་མཆོག་གི་དྲུང་ནས་བསྙེན་རྫོགས་ཀྱི་སྡོམ་པ་བཞེས་པ་དང་། ཕྱི་ལོ་ ༡༩༦༨ ནས་ལོ་དགུའི་རིང་ཝར་ཎ་བོད་ཀྱི་ཆེས་མཐོའི་གཙུག་ལག་སློབ་གཉེར་ཁང་དུ་ཕྱི་ནང་རིག་གནས་མཐའ་དག་ལ་སྦྱངས་བརྩོན་མཛད་དེ་ཤསྟྲི་(BA)དང་ཨཙརྱའི་(MA)མཚན་གནས་རིམ་པར་བཞེས། ཕྱི་ལོ་ ༡༩༧༧ ལོར་འབུམ་རམས་པའི་སློབ་སྦྱོང་དབུ་འཛུགས་མཛད་ཡོད་པ་དང་། ཕྱི་ལོ་ ༡༩༧༨ ནས་ལོ་བཅུའི་རིང་བཞུགས་སྒར་བོད་ཀྱི་དཔེ་མཛོད་ཁང་དུ་རིག་གཞུང་ཉམས་ཞིབ་པའི་མཛད་འགན་བཞེས། ཕྱི་ལོ ༡༩༨༤ ནས་ ༡༩༨༥ ལོར་གཞུང་འབྲེལ་སྐུ་ཚབ་ཀྱི་ངོ་བོའི་ཐོག་ནས་བོད་དང་རྒྱ་ནག་ཏུ་གཟིགས་སྐོར་ལ་ཕེབས་ཏེ། ༧ཀུན་གཟུགས་པཎ་ཆེན་རིན་པོ་ཆེ་སོགས་རྒྱ་བོད་ཀྱི་གནད་ཡོད་མི་སྣ་ཁག་ཅིག་ལ་མཇལ་འཕྲད་མཛད། ཕྱི་ལོ་ ༡༩༩༧ ལོ་ནས་བཟུང་༧གོང་ས་མཆོག་གི་སྐུ་སྒེར་ཡིག་ཚང་དང་མ་འོངས་བོད་ཀྱི་རྩ་ཁྲིམས་ཟིན་བྲིས་ཚོགས་ཆུང་། ཆབ་སྲིད་ཚོགས་ཆུང་། གཞུང་ཞབས་འདེམས་བསྐོ་ལྷན་ཁང་བཅས་སུ་༧གོང་ས་མཆོག་ནས་ཐད་བསྐོས་བསྩལ་པ་བཞིན་མཛད་འགན་རིམ་པར་བཞེས། ཕྱི་ལོ་ ༡༩༩༢ ལོར་འཕགས་ཡུལ་ཀིརྟིའི་བྱེས་པ་གྲྭ་ཚང་གི་ཆེའི་མཐོའི་བོད་ཀྱི་རིག་གནས་སློབ་གཉེར་ཁང་གསར་འཛུགས་བསྐྱངས། ཕྱི་ལོ་༡༩༩༧ ལོར་བོད་གཞུང་གི་བཀའ་བློན་དུ་འདེམས་ཐོན་བྱུང་བ་ལྟར་ཆོས་རིག་བཀའ་བློན་གྱི་མཛད་འགན་བཞེས། ཕྱི་ལོ་ ༢༠༠༡ ལོ་ནས་བཟུང་བོད་ནང་གི་ཀིརྟིའི་དགོན་ཁག་ལ་དྲུག་ཅུ་རྒན་པོའི་རེ་འདུན་ཞེས་པའི་བསླབ་བྱ་བསྩལ་ཏེ་དགོན་པའི་སློབ་གཉེར་དང་སྒྲིག་ལམ་ལེགས་བཅོས་མཛད་པ་དང་། ཕྱི་ལོ་ ༢༠༠༨ ལོར་སྔ་མོའི་ཀིརྟིའི་བླ་བྲང་དེ་དེང་དུས་མང་གཙོའི་འགྲོ་ལུགས་ཅན་གྱི་ཀིརྟིའི་དགེ་རྩ་ཚོགས་པར་བསྒྱུར་གནང་ཡོད་པ་རེད།
བོད་ནང་གི་ཀིརྟིའི་དགོན་ཁག་གི་སྒྲིག་ལམ་དང་སློབ་གཉེར་ལ་དུས་བསྟུན་ལེགས་བཅོས་མཛད་ཡོད་པའི་སྐོར་ལ་གྲྭ་བློ་བཀྲ་ཚེ་རིང་ལགས་ཀྱིས། ༸སྐྱབས་རྗེ་ཀིརྟི་རིན་པོ་ཆེ་མཆོག་ནས་ཕྱི་ལོ་ ༢༠༡༢ ལོར་བོད་ནང་གི་ཀིརྟིའི་དགོན་ཁག་ལ་བཅའ་ཡིག་བློ་གསལ་འཇུག་ངོགས་ཟུར་རྒྱན་དང་བཅས་པ་བསྩལ་ཏེ། འགྲིག་ལམ་ཀུན་སྤྱོད་དང་འཆད་ཉན་སློབ་གཉེར་མཛད་སྟངས་ཀྱི་ལམ་སྲོལ་ལ་དུས་བསྟུན་བསྒྱུར་བཅོས་བཏང་ཡོད་པ་རེད། དེའང་གྲྭ གཞོན་རྣམས་ལ་སྔོན་འགྲོ་ནས་འཛིན་རིམ་དགུ་པ་བར་གྱི་རིག་གནས་སློབ་ཚན་དེང་དུས་དང་མཐུན་པར་སློབ་ཁྲིད་གནང་རྒྱུ་དང་། དེ་ནས་གཞུང་ཆེན་མོའི་སློབ་གཉེར་ལ་ཞུགས་ཏེ་མདོ་སྔགས་ཀྱི་གཞུང་ཆེན་མོར་མི་ལོ་ཉི་ཤུ་ལྷག་རིང་བསླབ་པ་སློབ་གཉེར་གནང་སྟེ་དེང་དུས་དང་མཐུན་པའི་རྒྱུགས་སྤྲོད་ཀྱི་ལམ་ནས་ཕེབས་དགོས་པ་སོགས་འགྲོ་ལམ་གསར་པ་ཞིག་གི་ནང་ཕེབས་བཞིན་ཡོད་པ་རེད། ཅེས་བརྗོད་བྱུང་།
གསར་འགོད་པ། སྐལ་བཟང་སྦྱིན་པ།


text:
བོད་ཡིག་དགེ་རྒན་ཚོ། གསུང་ཆོས་མ་གནང་རོགས།
བེ་རི་རྒྱལ་སྲས། དགེ་འོས་མཐོ་སློབ།
དེང་སང་ཁ་ཐོགས་ཚད་ཀྱི་བཙན་བྱོལ་བོད་མའི་བོད་ཡིག་གི་གནས་བབ་ཞན་དུ་འགྲོ་བའི་ཐད་སེམས་འཚབ་དང་བསམ་ཚུལ་འདྲ་མིན་གླེང་བཞིན་པའི་སྐབས་འདིར། ད་ལྟའི་བོད་ཡིག་དགེ་རྒན་ཚོ་ལ་ལག་ཟུང་ཐལ་མོ་སྦྱར་ནས་གསོལ་འདེབས་གཅིག་རང་ཞུ་རྒྱུ་ཡོད་པ་དེ་ནི། བཀུར་འོས་བོད་ཡིག་དགེ་རྒན་ཚོ། ཁྱེད་རྣམ་པས་འཛིན་གྲྭའི་ནང་གསུང་ཆོས་མ་གནང་རོགས། ཞུ་རྒྱུ་དེ་ཡིན།
བཙན་བྱོལ་བོད་མིའི་གཞི་རིམ་སློབ་གྲྭ་ཁག་གི་སློབ་ཟུར་ཕལ་མོ་ཆེས་ཁ་གཅིག་གྲགས་ཀྱིས་སློབ་དགེ་ཚང་མའི་ནང་ནས་ཉོབ་ཤོས་ནི་བོད་དགེ་དང་། དེའི་རྐྱེན་གྱིས་སློབ་ཚན་ཚང་མའི་ནང་ནས་ཉོབ་ཤོས་ནི་བོད་ཡིག་རྩི་བའི་རྒྱུ་རྐྱེན་གཙོ་བོ་གང་ཡིན་ནམ། ཁོ་བོས་བལྟས་ན། དེ་ནི་སློབ་དགེ་རྣམ་པ་དང་འབྲེལ་བ་ཆེ་སྙམ་སྟེ། སློབ་ཕྲུག་རེ་གཉིས་བོད་ཡིག་གི་ཐོག་ལྟ་སྟངས་ཞན་པོ་ཡོད་ཚེ། སློབ་ཕྲུག་ག་གེ་མོའི་ནོར་འཁྲུལ་ཡིན་དུ་ཆུག་ཀྱང་། སློབ་ཕྲུག་ཕལ་མོ་ཆེའི་གྲུབ་འབྲས་’’བཟོ་གྲྭ་གཅིག་ནས་བཏོན་པ་’’ལྟར་འགྱུར་དུས་དེ་ནི་སློབ་དགེ་དང་འབྲེལ་བ་མེད་ཅེས་ནམ་ཡང་ཤོད་མི་ཐུབ་པར་གྱུར་ཡོད།
དེས་ན། ཁོ་བོས་ད་བར་དོ་སྣང་བྱུང་བར་གཞིགས་ན། ཨིན་དགེས་འཛིན་གྲྭའི་ནང་ལངས་ནས་སློབ་ཁྲིད་གནང་དུས། བོད་དགེ་རྐུབ་སྟེགས་སྟེང་བསྡད་ནས་འཁྲིད་བཞིན་ཡོད། ཨིན་དགེས་ནག་པང་རི་མོ་དང་མིང་ཚིག་གིས་བཀང་དུས་བོད་དགེས་ནག་པང་སྟོང་པར་བཞག་ཡོད། ཨིན་དགེས་ཉིན་རེའི་མི་ཚེ་དང་སྦྱར་ནས་དཔེར་བརྗོད་གསར་པ་མང་དུ་འབྲི་དུས། བོད་དགེས་སློབ་དེབ་ནང་ཡོད་པའི་དཔེར་བརྗོད་རྣམས་བཤུ་བཞིན་ཡོད། ཨིན་དགེས་རྩེད་མོའི་ལམ་ནས་དག་ཆ་འཁྲིད་དུས་བོད་དགེས་དབྱུག་པ་ཞིག་བཟུང་ནས་རྩ་བ་བློ་འཇུག་ལེན་བཞིན་ཡོད། ཨིན་དགེས་སྒྲུང་ཐུང་འདྲ་མིན་བསླབས་ནས་སྐད་ཡིག་ལ་དོ་སྣང་བསྐྲུན་དུས། བོད་དགེས་མིག་བཙུམ་ནས་ཆོས་འཆད་བཞིན་ཡོད། ཨིན་དགེས་སློབ་ཕྲུག་ལ་རྩོམ་ཐུང་དང་སྙན་ཐུང་འདྲ་མིན་འབྲི་རུ་འཇུག་དུས་བོད་དགེས་”རྟག་ཞི་བ་” སུ་ཡིན་མིན་རྩོད་རྒྱག་བཞིན་ཡོད། ཨིན་དགེས་སློབ་ཚན་དང་འབྲེལ་བའི་གཏམ་བརྗོད་འཁྲབ་ཏུ་བཅུག་ནས་སྐད་ཡིག་གི་གནས་ཚད་གོང་མཐོར་གཏོང་དུས། བོད་དགེས་བརྡ་སྤྲོད་ཀྱི་གྲངས་འདྲེན་བློ་འཇུག་ལེན་བཞིན་ཡོད། ཨིན་དགེས་སློབ་མ་ལ་ཉིན་ཐོ་འབྲིར་འཇུག་དུས། བོད་དགེས་བོད་ཡིག་གི་དྲི་བ་དྲིས་ལན་བློ་ལ་འཛིན་དུ་འཇུག་བཞིན་ཡོད། ཨིན་དགེའི་འཛིན་གྲྭ་རྒོད་སྒྲ་ཡིས་ཁེངས་དུས་བོད་དགེའི་འཛིན་གྲྭ་གཉོད་ཙོག་གིས་བརྒྱངས་ཡོད། ཨིན་དགེས་ཉིན་ལྟར་སློབ་མའི་འབྲི་དེབ་ཞུ་དག་བྱེད་དུས། བོད་དགེས་སློབ་མ་རྣམས་ལ་བོད་ཡིག་འབྲི་དེབ་ཡོད་མེད་ཀྱང་ཤེས་ཀྱི་མེད། ཨིན་དགེས་སྐར་མ་༥༠ ལས་༣༠ ཙམ་སློབ་ཕྲུག་ལ་བྱེད་དུ་འཇུག་དུས། བོད་དགེས་ལྷག་བསམ་ཆེན་པོས་སྐར་མ་ ༥༥ ལྷག་རང་ཉིད་རྐྱང་པས་འཆད་བཞིན་ཡོད། ཨིན་དགེས་སློབ་མ་རྣམས་ཉོབ་སོང་ན་སྒྲུང་གཏམ་ཐུང་ངུ་རེ་བཤད་ནས་སློབ་ཚན་འཁྲིད་དུས། བོད་དགེས་གདོང་ནག་པོ་བསྟན་ནས་ཚོགས་གཏམ་སྤྲོད་བཞིན་ཡོད། ཨིན་དགེས་ཨིན་ཡིག་གི་ཁེ་ཕན་གླེང་ནས་སྤྲོ་སྣང་སྤེལ་དུས། བོད་དགེས་སློབ་ཕྲུག་རྣམས་བོད་ཡིག་སྐྱོ་རབས་དང་སྡུག་རབས་གླེང་ནས་སློབ་མའི་སེམས་ཤུགས་གཅོག་བཞིན་ཡོད།
མདོར་ན། ང་ཚོ་བཙན་བྱོལ་བའི་བོད་ཕྲུག་རྣམས་བོད་ཡིག་ལ་ཞེ་གཏིང་ནས་མི་འདོད་པ་ཞིག་མིན་པར་སློབ་གྲྭའི་གནས་སྐབས་སུ་སློབ་དགེའི་བྱེད་བབ་དང་འབྲེལ་ནས་བོད་ཡིག་ལ་དགའ་ཞེན་ཆུང་དུ་སོང་བ་ནི། རང་གི་ཉེ་འཁོར་དུ་ཡོད་པའི་སློབ་ཕྲུག་རྣམས་ལ་སྤྱི་བཏང་གི་ཚུལ་དུ་སྐད་ཆ་རེ་དྲིས་ན། གནས་བབ་ངོ་མ་དེ་རང་བཞིན་གྱིས་ཤེས་འོངས། དེས་ན། ང་ཚོས་ཅི་ཞིག་བྱེད་དགོས་ཤེ་ན། གལ་ཏེ་ཁྱེད་ཉིད་སློབ་མ་ཞིག་ཡིན་ན། རང་ཉིད་ཀྱི་བོད་དགེ་ཡར་བཞེངས་ནས་འཁྲིད་ཀྱི་འདུག་གམ་མི་འདུག དཔེར་བརྗོད་གསར་པ་འཇོག་གི་འདུག་གམ་མི་འདུག འབྲི་དེབ་ལ་ཞུ་དག་གནང་གི་འདུག་གམ་མི་འདུག་སོགས་ལ་ཞིབ་འཇུག་བྱེད་དགོས་ལ། འབྲེལ་ཡོད་འགན་འཛིན་ཞིག་ཡིན་ན་བོད་དགེའི་གནང་ཕྱོགས་ལ་བསྐྱར་ཞིབ་གནང་དགོས། རང་ཉིད་བོད་དགེ་ཞིག་ཡིན་ན་ངེས་པར་དུ་རང་ཉིད་ཀྱི་སློབ་འཁྲིད་ཀྱི་ཐབས་ལམ་ལ་དགེ་སྐྱོན་གང་ཞིག་ཡོད་མེད་ཞིབ་ལྟ་གནང་དགོས། མ་མཐའ་ཡང་། ཁྱེད་ཀྱི་འཛིན་གྲྭའི་ནང་གསུང་ཆོས་གནང་མཚམས་བཞག་ནས་བོད་ཕྲུག་གི་”འབྲི་ཀློག་ཉན་བཤད་”ཀྱི་ནུས་པ་གོང་མཐོར་གཏོང་བའི་ཐབས་ལ་འབད་དགོས།
འདི་དག་ནི་ཁོ་བོས་བོད་དགེ་རྣམ་པར་སྐྱོན་འཛུགས་མིན་པར་རང་ཉིད་ཀྱང་བོད་དགེ་ཞིག་ཡིན་པ་དང་། རང་ཉིད་ཀྱིས་ཀྱང་ལམ་ཁ་དེ་བརྒྱུད་དེ་འོངས་ཤིང་། དེའི་སྐྱོན་ཆ་རྣམས་གསལ་བར་ཤེས་པའི་དབང་གིས། ང་ཚོ་བོད་དགེ་རྣམས་ཀྱིས་གནད་དོན་དེ་དག་གི་ཐོག་བསྐྱར་བཅོས་བྱས་ན། ད་གཟོད་ང་ཚོའི་དྭངས་གཙང་ལྷད་མེད་ཀྱི་བོད་ཕྲུག་རྣམས་བོད་ཡིག་ལ་དགའ་ཞེན་ཡོང་བར་ངེས་པས་སོ།། མཇུག་ཏུ་རྩོམ་ཡིག་འདི་བཀླགས་རྗེས་ཁྱེད་ཀྱི་ཐུགས་ལ་ཕོག་པར་གྱུར་ན། ཁྱེད་ཉིད་ནི་ངའི་རྩོམ་ཡིག་འདིའི་དམིགས་བྱ་གཙོ་བོ་ཡིན་པས། ཁྱེད་ཀྱིས་ངེས་པར་འགྱུར་བཅོས་གཏོང་བའི་དུས་ལ་བབས་སོ།། ༢༠༡༦། ཟླ་བ། ༡༡། ཚེས། ༡༨ ཉིན།


text:
Saturday, August 18, 2012
ཨ་རིར་འབྱོར་བའི་ཉིན་མོ།
ཟླ་བ་གསུམ་མ་ཟིན་ཙམ་གྱི་རིང་རྒྱ་གར་སོགས་ས་གནས་གང་སར་འཁྱམས་ཉུལ་དང་ཆོས་ཕྱོགས་ཀྱི་ལས་ཀ་རྣམས་ཧ་ཅང་ཡག་པོ་བྱུང་། ལྷག་པར་དུ་རྒྱ་གར་ལྷོ་ཕྱོགས་ཀོ་ལི་སྒར་གཞིས་ཆགས་དད་ལྡན་རྒན་གོག་རྣམས་ནས་ངོས་ལ་ར་གན་གསེར་རློམ་ཅན་གྱི་འདུ་ཤེས་པ་མི་མང་རྣམས་དང་ཐུག་འཕྲད་བྱུང་བ་ངོས་ཀྱང་ལྷག་པར་ཧ་ཅང་དགའ་བོ་བྱུང་། ཀོ་ལི་སྒར་ཆོས་ཀྱི་མཛད་ཕྲིན་རྣམས་ཡོངས་སུ་ལེགས་པར་གྲུབ་ནས་ལྡི་ལི་མན་ཇུ་ཊི་ལ་སླེབས། མན་ཇུ་ཊི་ལའི་ས་གནས་འདི་ནི་བོད་པ་ཡོངས་རྫོགས་བསྡད་ས་རྒྱ་གར་གཞུང་ནས་སྤྲད་པའི་ཆུ་བོ་ཆེན་པོ་ཡ་མུ་ནའི་འགྲམ་དུ་ཡོད་པའི་ས་སླད་ཞིག་ཡིན་ཀྱང་བོད་པ་ས་གནས་གང་དུ་བསྡད་ཀྱང་ཕྱི་རྒྱལ་བའི་ཡུལ་སྐོར་བ་རྣམས་མེ་ཏོག་ལ་སྦྲང་མ་འཁོར་བ་ནང་བཞིན་འདུས་ཡོང་པ་ས་གནས་འདི་གཅིག་པུ་མ་ཡིན་པར་ས་ཆ་ག་ས་གང་དུ་ཡོད། མན་ཇུ་ཊི་ལའི་ས་གནས་འདི་རུ་བོད་དགོན་རྣམས་ཀྱིས་གཙོར་བྱས་པའི་བཙན་བྱོལ་བའི་འབྱོར་ལྡན་རྣམས་ཀྱིས་འགྲན་སེམས་ཀྱིས་རྒྱབ་པའི་མགྲོན་ཁང་དང་ཟ་ཁང་སོགས་མང་པོ་ཡོད། ས་གནས་འདི་ནི་འགགས་དོག་ཅིང་ས་རྒྱ་ཆུང་བ་གསེང་བར་གཅིག་ལས་མ་གཏོགས་འགྲོ་ས་མེད་ཀྱང་ལམ་འཕྲང་དེའི་ནང་དུ་མི་ཡི་རྒྱུ་འགྲུལ་གྱིས་སྒྱུ་མ་གཡོས་པ་ནང་བཞིན་འཚངས་ཁ་ཤིག་ཤིག་ཡིན། ངོས་ཀྱང་ས་གནས་དེར་ཉིན་ཁ་ཤས་རིང་བསྡད་ནས་བདེ་ཆེན་ཞིང་སྒྲུབ་ཀྱི་དེབ་ཞིག་པར་སྐྲུན་བྱེད་འཆར་བྱས་ཀྱང་རྒྱ་གར་ཐོངས་མཆན་ཝི་སའི་དུས་ཚོད་ཀྱི་རྐྱེན་པས་སྤྱི་ཟླ་བརྒྱད་པའི་ཚེས་བཅུ་དྲུག་ཉིན་མོར་ལྡི་ལིའི་གནང་ཐང་ནས་འཇོན་མན་གནང་ཐང་བརྒྱུད་ནས་ཀི་ལི་ཧྥོ་ཉའི་གནང་ཐང་དུ་འབྱོར་བྱུང་། གནམ་ཐང་དུ་ངོས་ཀྱི་དགེ་ཕྲུག་ཨ་མ་སུ་སིན་དང་རྗེའུ་ཧྥུ་བཅས་མི་གསུམ་ནས་ལག་ཏུ་ཁ་གཏགས་བཟུང་ནས་སྒུག་འདུག ཕན་ཚུན་བླ་སློབ་རྣམས་འཕྲད་པའི་དགའ་ཚོར་གྱིས་དད་ལྡན་མ་སུ་སིན་གྱི་མིག་ནས་མཆི་མ་ནར་ནར་གཏོང་བཞིན་འདུག ངོས་ཀྱང་ཧ་ཅང་དགའ་བོ་བྱུང་། དེ་ནས་རླངས་འཁོར་ཁར་མེལ་སོགས་སུ་བསྐོར་ནས་ལམ་བར་དུ་སྐད་ཆ་བཤད་བཞིན་ནང་དུ་ཆུ་ཚོད་བཅུ་པའི་སྐབས་སུ་འབྱོར་བྱུང་བས་དེར་ངོས་ཀྱི་དགེ་ཕྲུག་ལིན་ཌི་ནས་སྒུགས་འདུག་མོ་རང་ཧ་ཅང་དགའ་བོ་བྱུང་སོང་། ནམ་མཁར་ཆུ་ཚོད་ཉེར་གཉིས་བར་གནམ་གྲུར་བསྡད་དགོས་བྱུང་བའི་དཀའ་ངལ་གྱིས་ལམ་སང་ཐུག་པ་ཞིམ་པོ་བསྐོལ་འདུག་པས་ཕོར་པ་གང་འཐུང་ནས་ཉལ་སར་སོང་ནས་གཉིད་དུ་ཡུར།
Subscribe to: Post Comments (Atom)


text:
ཨ་རིག་ཚོ་བའི་བྱུང་ཚུལ་སྐོར་ལ་རགས་ཙམ་དཔྱད་པ།
ནང་དོན་གནང་བསྡུས།
དབང་མོ་སྐྱིད།
དཔྱད་རྩོམ་འདིའི་ནང་དུ་མདོ་སྨད་ཨ་རིག་ཚོ་བའི་མིང་ཇི་ལྟར་ཐོགས་ཚུལ་དང་། ལོ་རྒྱུས་ཡིག་ཚང་དང་དམངས་ཁྲོད་ངག་རྒྱུན་དུ་ཨ་རིག་ཚོ་བའི་བྱུང་འཕེལ་སྐོར་གྱི་བཤད་ཚུལ་མི་འདྲ་བ། ཚོ་བ་འདིའི་ད་ལྟའི་གནས་བབ་ག་འདྲ་ཡིན་པ་སོགས་ལ་ཡིག་ཚང་གང་མང་ལ་གཤིབ་བསྡུས་དཔའདྲི་གཏུགས་བརྒྱུད་དཔྱད་པ་རགས་ཙམ་བཏང་ཡོད།
གནད་འགག་མིང་བརྡ།
ཨ་རིག་ཚོ་བ། ལོ་རྒྱུས། གནས་བབ།
མདོ་སྨད་ཨ་རིག་ཚོ་བ་ནི་ལོ་རྒྱུས་ཀྱི་དུས་ཡུན་ཤིན་ཏུ་རིང་བའི་གདོད་མའི་ཚོ་བ་ཞིག་ཡིན། ངག་རྒྱུན་ལྟར་ན་མདོ་སྨད་ཀྱི་བོད་མིའི་ཁུངས་ཨ་རིག་དང་དཔའ་རིས་གཉིས་ཡིན་ཞེས་པ་དང་བོད་ཀྱི་དྭངས་མ་དཀར་བོའི་ཨ་རིག་དང་། ཟས་ཀྱི་དྭངས་མ་བཀྲ་ཤིས་འབྲས་དཀར་ཡིན། ཞེས་པ་ནང་བཞིན་རང་རེའི་མེས་པོ་རྣམས་ཀྱི་དུས་ལ་ཨ་རིག་ཅེས་པའི་མིང་འདི་སྙན་གྲགས་ཆེ་ཞིང་། ཨ་རིག་གླེན་པའི་གཏམ་རྒྱུད་ངོ་མཚར་བ་མང་པོ་ཀུན་གྱི་ཁ་ན་རླུང་ལྟར་གྲགས། ཡིན་ཡང་ཕྱིས་བྱུང་ལོ་རྒྱུས་ཀྱི་འཕེལ་འགྲིབ་ཁྲོད་དུ་ཚོ་བ་འདི་ལ་ཆག་འཇིག་གང་རུང་བྱུཔནས་ཚོ་བ་སོ་སོ་སྟོད་སྨད་བར་གསུམ་དུ་འཐོར་བར་བཤད།
དང་པོ། ཚོ་བའི་མིང་ཇི་ལྟར་ཐོགས་ཚུལ་སྐོར།
དེ་ཡང་རང་ཅག་བོད་ཅེས་པའི་མིང་གི་བྱུང་ཚུལ་ལ་བཤད་སྟངས་མི་འདྲ་བ་མང་པོ་ཡོད་པ་ནང་བཞིན་ཨ་རིག་ཅེས་པའི་མིང་གི་བྱུང་ཚུལ་ལའང་བཤད་ཚུལ་མི་འདྲ་བ་མང་པོ་ཡོད། ཨ་རིག་གི་ངག་རྒྱུན་ལྟར་ན། ཡི་གེ་ཀུན་གྱི་མཆོག་གྱུར་ཨ།། བསོད་ནམས་ལྡན་པའི་བུ་ཡིས་རིག། སྒ་བ་རྡོ་རྗེ་དགའ་བ་ལ།། དེ་ཡི་མིང་ལ་ཨ་རིག་འདོགས།། ཞེས་དང་།《མདོ་སྨད་ཆོས་འབྱུང》ལས།“འབྲོང་བ་རྡོ་རྗེའི་བུ་ཨ་རིག་དང་། པད་མ་དབང་དྲག བླ་མ་མ་དང་སྤུན་གསུམ་གྱི་སྔ་མ་རྨ་ཆེན་གངས་བསྐོར་ལ་སོང་སྐབས་ཨ་ཡིག་རིག་པས་མི་རྒྱུད་ལ་མིང་དེ་ལྟར་གྲགས།”①ཞེས་དང་། ངག་རྒྱུན་དུའང་སྔོན་དུས་སུ་རུས་སྒ་ཅན་གྱི་འབྲོང་བ་རྡོ་རྗེ་ཟེར་བའི་དུད་ཁྱིམ་ཞིག་རྨ་ཆེན་གངས་འདབས་སུ་ལྷགས་ཏེ་འབྲོང་སྟོད་ཉི་མ་དགུ་ཤར་ཟེར་བའི་ས་དེ་དགེ་བཅུ་འཛོམས་པའི་གནས་སུ་གཟིགས་ནས་གཞི་བཟུང་ཞིང་། འབྲོང་བ་རྡོ་རྗེ་ལོ་རེ་བཞིན་གངས་སྐོར་ལ་སོང་བ་དང་། ཁོང་བཟའ་མི་གཉིས་ནས་རྒྱུན་པར་མི་རྒྱུད་དར་ཞིང་སྒོ་ཕྱུགས་འཕེལ་བའི་སྨོན་འདུན་ཞུ་བཞིན་ཡོད། མི་རིང་བར་བུ་ཞིག་སྐྱེས་ནས་བདུན་ཕྲག་ཁ་ཤས་འགོར་རྗེས་གངས་སྐོར་ལ་སོང་བར། བྱིས་པས་རྨ་ཆེན་གངས་རིའི་ངོས་སུ་ཨ་ཡིག་རང་བྱོན་ངོ་མཚར་བ་ཞིག་མཐོང་སྟེ་མཛུབ་མོ་ཀེར་ཏེ་བཟའ་མི་གཉིས་ལ་བསྟན་པས། འབྲོང་བ་རྡོ་རྗེ་ཡིས་དེ་ཉིད་རྟེན་འབྲེལ་དུ་རྟོགས་ཏེ་རྨ་ཆེན་སྦོམ་རར་བསང་བཏང་། བུའི་མིང་ལ་ཨ་རིག་ཅེས་མཚན་གསོལ། ཨ་རིག་ནར་སོན་ཏེ་སྡེ་བ་ལེགས་པར་བསྐྱངས་པས་ཁོང་གི་རྒྱུད་པ་ལ་ཨ་རིག་ཅེས་ཐོགས་ཟེར།《མདོ་སྨད་ཆོས་འབྱུང》དུ་བཤད་ཚུལ་གཞན་ཞིག་འབྱུང་སྟེ། “ཆུ་ནག་གཡའ་སྔོན་གྱི་རྫ་འདབས་སུ་གཞི་བདག་གི་བུ་ཞིག་སྐྱེས་པར་ཨ་རིག་བནྡེར་གྲགས་པ་དབང་ཕྱུག་ཟེར། དཔའ་རྩལ་མི་ཕལ་བ་དང་མི་འདྲ་བ་བྱུང་། དེའི་བུ་དགུ་ཡོད་པའི་མི་རྒྱུད་ལས་ཨ་རིག་ཚོ་དགུ་བྱུང་པ་དེང་སང་དུད་སྟོང་ལྷག་ཙམ་ཡོད་པ་འདི་ཡིན་ཞེས་བཤད།”② ཨ་རིག་ཚོ་བའི་དམངས་ཁྲོད་དུའང་འདི་དང་མཐུན་པའི་གཏམ་རྒྱུད་ཅིག་འདུག་སྟེ། སྔོན་ཨ་རིག་ཚོ་བའི་སྔ་མ་དེང་སང་གི་རྨ་ཆུའི་སྟོད་ཀྱི་ཨ་མྱེས་རྨ་ཆེན་དང་རའི་ཉེ་འདབས་སུ་ཆགས་ཡོད་ཅིང་། སྐབས་དེའི་ཨ་རིག་ལ་སྡེ་བའི་དགོན་པ་ད་དུང་ཆགས་མེད་པས། མི་རྣམས་རྒྱུན་པར་ཨ་མྱེས་རྨ་ཆེན་སྦོམ་རར་ལྷགས་ཏེ། གངས་རི་ལ་བསྐོར་བ་དང་གཞི་བདག་ལ་བསང་བཏང་སྟེ་མི་ཕྱུགས་ཀྱི་བདེ་འཇགས་སྲུང་ཐབས་བྱས་པ་རེད། ས་དེའི་ཆུ་སྔོན་གཡའ་རི་ཞེས་པའི་རྫ་འདབས་སུ། ཧ་ཅང་དབུལ་བའི་ཁྱིམ་ཚང་ཞིག་གཞིས་ཆགས་ཡོད། དུད་ཁྱིམ་དེའི་རྒན་རྒོན་གཉིས་ཀར་བུ་མོ་ཞིག་ཡོད་པ་ལོ་བཞི་བཅུར་ཉེ་ཡང་ཁྱོ་ག་མེད། ཡིན་ཡང་བུད་མེད་དེ་ཆོས་ལ་དད་ཅིང་ཀུན་སྤྱོད་བཟང་བ། སྙིང་སྟོབས་ལྡན་ཞིང་ལས་ལ་བརྩོན་པ་ཞིག་ཡིན་པས། ཡར་དཀོན་མཆོག་ལ་མཆོད་པ་དང་ཨ་མྱེས་རྨ་ཆེན་ལ་གསོལ་ཚིག་ཕུལ་པའི་མཚན་མོ་ཞིག་ལ། མོའི་རྨི་ལམ་དུ་སྐྱེས་བུ་དར་མ་ལྟ་བས་ཆོག་མི་ཤེས་པ་རྐེད་ལ་འཁོར་གསུམ་བཏགས་པ། རྟ་མཆོག་སྔོ་ནག་ལ་བཅིབས་པ་ཞིག་མོའི་མདུན་དུ་འོངས་བ་ལ་ཁྱེད་སུ་ཡིན་ཞེས་དྲིས་པ་ལ་ང་ནི་ཁྱིམ་མཚེས་གཡའ་རི་སྔོན་མོ་ཡིན་ཟེར་བ་དང་མཉམ་དུ་འདོད་པའི་དགའ་མགུ་ལ་རོལ་བ་རྨིས། ཟླ་ངོ་བཅུ་ལོན་པའི་ཚེ་ཁོ་མོར་ངོ་མཚར་བའི་བུ་ཞིག་བཙས་པ་དང་བུའི་གདོང་ལ་ཨ་ཡིག་རང་བྱོན་ཞིག་བྱུང་། བུ་དེར་རྫུ་འཕྲུལ་ཆེ་ཞིང་ཤེས་རིག་ལྡན་ལ། མི་ཕལ་བ་དང་མི་འདྲ་བས། མི་རྣམས་ཀྱི་ས་དེ་ནི་ཨ་མྱེས་རྨ་རྒྱལ་གྱི་བུ་ཡིན་པར་སྙམ་སྟེ་སྡེ་བའི་མགོ་གཙོར་བསྐོས་ཤིང་། དེའི་མིང་ལ་ཨ་རིག་བནྡེར་གྲགས་པ་དབང་ཕྱུག་བཏགས། བཤད་རྒྱུན་དུ་བནྡེར་གྲགས་པ་དབང་ཕྱུག་གིས་རྗེས་སུ་རིག་མ་བཞེས་ནས་བུ་དགུ་སྐྱེས་པ་ཨ་རིག་ཚོ་བ་དགུའི་མེས་པོ་སྔ་མ་ཡིན་ཟེར། ཡང《མདོ་ལ་རྫོང་གི་ས་མིང་བརྡ་འགྲེལ》་ཞེས་པའི་དཔེ་ཆ་རུ་བཤད་ཚུལ་གཞན་ཞིག་བཀོད་འདུག་སྟེ། “སྔོན་དུས་སུ་སྟོད་ཉི་མ་ལྷ་ས་ནས་སེར་མོ་བ་ཞིག་སླེབས་ནས། རྨ་ཆེན་གངས་འདབས་ཀྱི་ཁུར་ཆེན་ཚོ་བར་བཀའ་ཆོས་གསུངས་ཤིང་དབང་བསྐུར་བ་དང་སེམས་ཅན་གྱི་རྒྱུད་ལ་སངས་རྒྱས་ཀྱི་ས་བོན་བཏབས། སེར་མོ་བ་དེ་ནི་སྔོན་རྒྱ་གར་དང་བལ་བོར་བྱོན་མྱོང་ལ་མཐོང་རྒྱ་དང་ཐོས་རྒྱ་ཆེ་ཞིང་། མདོ་སྔགས་རིག་གཞུང་ཀུན་ལ་ཐོགས་པ་མེད་པས། སྡེ་མི་རྣམས་ཀྱིས་ཁོང་ལ་སངས་རྒྱས་ཞེས་པའི་མཚན་གསོལ། རྗེས་སུ་ཁོང་གིས་ཁུར་ཆེན་ཚོ་བར་དབང་གནང་དུས་དད་ལྡན་རྣམས་ཀྱི་ས་ཁོང་གི་དཔྲལ་བར་ཨ་ཡིག་རང་བྱོན་ཞིག་ཡོད་པ་མཐོང་བས། ཚོ་བ་གཞན་གྱིས་ཁུར་ཆེན་ཚོ་བ་ལ་ཨ་རིག་ཚོ་བ་ཞེས་བཏགས་པ་ཡིན་ཟེར།” ①ཡང་མཁས་པའི་དབང་བོ་དོར་ཞི་ལགས་ཀྱིས་《མུན་འཛོམས་ནོར་བུའི་ཕྲེང་བ》རུ་ཕྱོགས་འདིའི་བོད་ཀྱི་རིགས་རྒྱུད་ཀྱི་ཐོག་མ་ཨ་ཕྱུག་དང་དཔའ་ཕྱུག་ཅེས་བོད་མི་སྤུན་གཉིས་ཡོད་པ་ལས། ཕུ་བོ་ཨ་ཕྱུག་གིས་བཟུང་བའི་སའི་ཆ་ལ་ཨ་རིག་དང་ནུ་བོ་དཔའ་ཕྱུག་གིས་བཟུང་བའི་སའི་ཆ་ལ་དཔའ་རིས་ཟེར”②ཞེས་བྲིས་འདུག གོང་གི་འདི་དག་ནི་ཚོ་བའི་མིང་ཇི་ལྟར་ཐོགས་པའི་སྐོར་གྱི་བཤད་ཚུལ་གྲགས་ཆེ་བ་དག་རེད།
གཉིས་པ། ཚོ་བ་བྱུང་ཚུལ་གྱི་སྐོར།
ངག་རྒྱུན་དུཨ་རིག་ཚོ་བའི་གདོད་མའི་འབྱུང་ཁུངས་ནི་རྨ་ཆེན་གངས་རི་ཡིན་པར་བཤད་ལ། ཕྱིས་སུ་དུས་འགྱུར་གྱི་དབང་གིས་ཚོ་བ་སོ་སོ་སྟོད་སྨད་བར་གསུམ་དུ་འཐོར་བས། ཚོ་བའི་ཆ་ཤས་ཤིག་མཚོ་སྔོན་པོའི་འགྲམ་བརྒྱུད་ཀྱི་མདོ་ལ་རིང་མོའི་འདབས་རོལ་དུ་གནས་སྤར་བར་བཤད་། ཡང་བཤད་ཚུལ་གཞན་ཞིག་ལ་ཨ་རིག་ཚོ་བ་ནི་གནའ་སྔ་མོ་ནས་མཚོ་སྔོན་པོའི་ཉེ་འགྲམ་དང་མདོ་ལ་རིང་མོའི་འདབས་རོལ་དུ་གཞིས་ཆགས་ཡོད་པ་སོགས་ཚོ་བ་ཤོག་པ་འདིའི་བྱུང་ཚུལ་སྐོར་ལ་བཤད་ཚུལ་འདྲ་མིན་སྣ་ཚོགས་སྣང་པས་གཤམ་དུ་རང་བློས་དཔོག་ཆོད་ཀྱི་ས་ཅུང་ཟད་དཔྱད་ན།
གཅིག ཨ་རིག་ཚོ་བ་ནི་ཡུལ་མདོ་སྨད་ཀྱི་ལྟེ་བ་རྨ་ཆེན་གངས་འདབས་ནས་བྱུང་བར་འདོད་པའི་སྐོར།
ཨ་རིག་གི་རྒན་པ་རྣམས་ཀྱི་བཤད་རྒྱུན་ལྟར་ན། ཨ་རིག་ཚོ་བའི་གདོད་མའི་གནས་ཡུལ་ནི་རྨ་ཆེན་གངས་རིའི་གཡེས་གཡོན་དང་། ཁྱབ་ཁོག དཀར་བོ་ཐང་། འབྲོང་ཐི་རྡོ་རྫོང་སོགས་སྟོད་ཨ་ཆེན་གངས་རྒྱབ་ནས་ཤར་གྱི་ཨ་མྱེས་དངུལ་རི་དང་། བྱང་གི་ཨ་བརྟན་རི་བོའི་ཡན་ཆད་ཡིན་ཞེས་བཤད་ལ། 《མདོ་སྨད་ཆོས་འབྱུང》དུ། “སྔོན་དུས་ཨ་རིག་ཆུ་ཚན་ཡན་ནས་རྨ་ཆེན་གངས་རི། ཨ་ཆེན་གངས་རྒྱབ་བར་དུ་འབྲོག་རུ་ཡོད་ལ།” ཞེས་དང་། “ཨ་རིག་དགེ་བཤེས་ཆེན་མོས་ཀྱང་། ཨ་རིག་མང་མང་ཆུ་ཚན།། ར་རྒྱའི་ཕར་ཁ་ཚུར་ཁ།། འབྲོག་རུ་ཁྱབ་རྣམས་སུ་ཡོད་ལ་”①ཞེས་སོགས་བཀོད་པ་ལས་སྔོན་གྱི་དུས་སུ་ཨ་རིག་ཚོ་བ་ནི་རྨ་ཆེན་གངས་རིའི་གཡས་གཡོན་དུ་ཆགས་ཡོད་པ་གསལ་བོར་རྟོགས་ཐུབ། དཀར་བོ་ཐང་ནི་ཨ་རིག་གི་རྗེ་དཔོན་རྣམས་ཀྱི་ས་ཡུན་རིང་བདག་བཟུང་བྱས་པར་མངོན་ཏེ། 《མདོ་སྨད་ཆོས་འབྱུང》དུ།“རྒྱལ་བ་བསོད་ནམས་རྒྱ་མཚོའི་རྣམ་ཐར་ཏུ། ཨག་ཆེན་ཐང་ནས་ལམ་བདེ་བ་ཞིག་ལ་རིམ་གྱིས་ཕེབས་སྐབས་རྨ་ཆེན་སྦོམ་རའི་རྒྱུད་དུ་གྲགས་པའི་དཔོན་སངས་རྒྱས་སྐྱབས་གཡོག་འཁོར་དང་། གཞན་ཡང་སྐྱེ་བོའི་ཚོགས་དུ་མ་དང་བཅས་ཏེ་བསུ་བ་ལ་འོངས། དཔོན་གྱིས་ཡེ་ཤེས་ཀྱི་སྤྱན་དངོས་སུ་མཐོང་ཞེས་གསུངས་ལ། ཨ་རིག་དཀར་བོ་ཐང་དུ་བཞུགས་སྒར་བཏེགས་སྐབས། རྟ་སྟོང་ཕྲག་དང་ཕྱུགས་ཁྲི་ཚོར་ཉེ་བའི་འབུལ་བ། འཇའ་འོད་ཀྱི་གུར་དང་ལྷའི་མེ་ཏོག་གི་ཆར་བབས། སྐྱེ་བོ་མཐའ་དག་ལ་ཐར་བའི་ས་བོན་བསྐྲུན་” ②ཞེས་འབྱུང་། བར་སྐབས་དེར་ཨ་རིག་ལ་སྟོབས་འབྱོར་ཧ་ཅང་ཆེ་ཟེར་བ་ཡང་བདེན་པར་འདུག་སྟེ། རྒྱལ་དབང་སྐུ་ཕྲེང་གསུམ་པ་ཨ་རིག་ཏུ་ཕེབས་སྐབས་རྟ་སྟོང་ཕྲག་ལྷག་དང་ཕྱུགས་ཁྲི་ཚོར་ཉེ་བའི་འབུལ་ཆེན་བཏེགས་ཞེས་པས་ཤེས་ནུས་ལ། དེ་དུས་ཙམ་ན་ཨ་རིག་གིས་དཀར་བོ་ཐང་བདག་བཟུང་བྱས་ཡོད་པ་ལས། ཨ་རིག་ད་དང་རྨ་ཆེན་གངས་རིའི་གཡས་གཡོན་ན་ཆགས་ཡོད་པ་གསལ་བོར་རྟོགས་ཐུབ།
སྤྱི་ལོ་652ལོར་རྒྱལ་དབང་སྐུ་ཕྲེང་ལྔ་བ་བློ་བཟང་རྒྱ་མཚོ་མཆོག་རྒྱ་ནག་ཏུ་ཕེབས་སྐབས་ཡང་ཨ་རིག་ཏུ་ཞབས་སེན་བཀོད་པ་བྲག་དགོན་པའི་《མདོ་སྨད་ཆོས་འབྱུང》དུ་འབྱུང་སྟེ། “ལྔ་བ་ཆེན་པོ་ཡང་གདན་དྲངས་ཏེ་དཀར་བོ་ཐང་དུ། ཐམས་ཅད་མཁྱེན་པ་བསོད་ནམས་རྒྱ་མཚོའི་བཞུགས་ཁྲིའི་སྟེང་ནས་སོག་བོན་གྱི་ཁྲོམ་ཆེ་བར་ཐུགས་རྗེ་ཆེན་པོ་ཕྱག་བཞི་བའི་རྗེས་གནང་གནང་། ཨ་རིག་གིས་གསེར་ཚེ་་ལྔ་བཅུ་དང་རྟ་བརྒྱད་བརྒྱ། ནོར་ལུག་མང་པོའི་འབུལ་ཆེན་བཏེགས།”① ཞེས་གསལ་བོ་བཀོད་འདུག སྐབས་དེར་ཨ་རིག་གིས་གསེར་ཚེ་་ལྔ་བཅུའི་མཎྡལ་དང་རྟ་བརྒྱད་བརྒྱ། ནོར་ལུག་མང་པོའི་འབུལ་ཆེན་བཏེགས་པས་མདོ་སྨད་ཀྱི་སྦྱིན་བདག་འབྱོར་ལྡན་དུ་གྲགས། ཨ་རིག་གི་དཔོན་པོ་རྡོ་རྗེ་དམར་པོ་ཟེར་བའི་རིང་ལ་དམག་རྟ་ཧྲག་བསྡུ་བྱས་ཤིང་ལོ་ངོ་བཅུ་ཕྲག་ཙམ་གྱི་རིང་ཇག་རྐུན་ལ་རྒོད་ལན་སྤྲད་པས་རྨ་ཆེན་གཡོས་ཁོག་དང་གཡོན་ཁོག་སོགས་ཀྱི་ས་ཆ་སླར་ཡང་བདག་གིར་བཟུང་། ངག་རྒྱུན་ལ་ཨ་རིག་རྡོ་དམར་དཔའ་ཡིས་བཟང་།། འདོ་བ་ར་ཁྱ་རྒྱུག་གིས་བཟང་།། མགོ་ཐོག་སྒོང་ལེན་འབེན་ལ་བཟང་ཞེས་དང་། མི་ཚོ་གཡུལ་ལ་གོམས་རྒྱུ་ཨ་རིག་རེད་ཅེས་སོགས་བཤད་རྒྱུ་ཡོད། དེའི་རྐྱེན་གྱིས་མགོ་ལོག་ཕྱོགས་ཀྱི་ས་གཡོ་ཇུས་འཐེན་ཏེ་ཚེ་བྷ་ཟེར་བའི་མི་ཞིག་ཨ་རིག་ཏུ་མངགས། ཁོ་མི་རྐྱང་བྱས་ནས་བསྡད་པས་མཚང་མིང་ལ་མི་རྐྱང་ཁྲ་རྒས་འཕོང་ཟེར། ཉིན་ཞིག་ཨ་རིག་རྡོ་དམར་ཕྱི་ལ་འགྲོ་བའི་གོ་སྐབས་དང་བསྟུན་ནས་ཁྲ་རྒས་འཕོང་རྡོ་ཕ་བོང་ཞིག་གི་གམ་དུ་ཡིབས་ནས་མེ་མདའ་བརྒྱབ་སྟེ་རྨས་པར། ཨ་རིག་རྡོ་དམར་གྱིས་ཨམ་གཙིགས་བསྡམས་ཏེ་རྨ་ཁ་སྐྱོར་བཞིན། མི་རྐྱང་ཁྲ་རྒས་འཕོང་འབྲོ་དབང་མ་ཕྱིན་པར་བསད། ཁོ་འཆི་ཁར་ཨ་རིག་ལ་རྗེས་སུ་ངའི་གདུང་རྒྱུད་མི་ཆད་པའི་ཆེད་དུ་རུ་སྡེ་རྣམས་གནས་གཞན་དུ་སྤོ་དགོས་ཞེས་ཁ་ཆེམས་བཞག་རྗེས་ཚེ་འཕོས་སོ། ཨ་རིག་རྡོ་དམར་གྱི་རལ་གྲི་སྤྱི་ལོ1 958ལོའི་བར་ཨ་རིག་སྟོང་དཔོན་ནམ་མཁའ་ཚེ་དབང་ཚང་ན་ཡོད་ཅེས་ཟེར།② ཨ་རིག་རྡོ་དམར་བསད་རྗེས་ཨ་རིག་སྤྱི་ལ་བཀོད་འདོམས་བྱེད་མཁན་ཞིག་མེད་པས། སྡེ་བ་སོ་སོ་ཁ་མ་འཆམ་པར་ནང་དམེ་བྱུང་ཞིང་། སྤྱི་ལ་བཀོད་འདོམས་མེད་ཅིང་ནང་ལ་མཐུན་སྒྲིལ་མེད་པའི་གོ་སྐབས་དང་བསྟུན་ནས་མགོ་ལོག་དང་སྦྲ་ནག་སོགས་ཀྱིས་གཡུལ་བཤམས་ཏེ། ཨ་རིག་གི་རྩྭ་ས་དང་ཕྱུགས་ཟོག་འཕྲོག་བཅོམ་བྱས་ཤིང་། ཨ་རིག་གི་དཔོན་རྒྱུད་གཅོད་རྒྱུ་དང་ཨ་རིག་གི་རུ་སྡེ་རྣམས་ས་མཐར་སྤྲོད་རྒྱུའི་ཐ་ཚིག་བསྒྲགས། ཨ་རིག་པ་རྣམས་ཀྱི་ས་མགོ་ལོག་སོགས་ལ་ངོ་ཡ་མ་ཡོང་བ་དང་། ཤར་རྨ་རྒྱལ་སྤོམ་རའི་གཡས་ཟུར་ནས།། འབྲོང་མ་ལ་བུ་ཁྲིད་ཨ་རིག་རྣམས།། མཚོ་འཐུང་གི་རྫ་ལ་གཤར་ན་བཟང་།། ཞེས་པའི་ལུང་བསྟན་དུས་སུ་བབ་པར་སྙམ་ནས། བརྒྱ་ཤས་དཔོན་པོ་དབང་ཕྱུག་སོགས་ཀྱིས་མཚོ་སྔོན་པོའི་ཕྱོགས་སུ་སོང་ན་བཟང་བའི་བརྡ་རུ་གོ་སྟེ་དེར་འགྲོ་ཟེར་བ་དང་། ཚོ་བ་འགའ་ཞིག་གིས་ས་གཞན་དུ་མི་འགྲོ་བར་འདི་ནས་འདུག་ཟེར། ཡང་ཚོ་བ་ཁ་ཤས་རྨ་ཆུའི་ཁུག་པ་དང་བོར་གནས་སྤར་ཡོད་པ་རྣམས་ས་དེར་འདུག་རྩིས་བྱས་པ་སོགས་ནང་མཐུན་མ་ཡོང་བར་སྡེ་བ་སྟོད་སྨད་བར་གསུམ་དུ་འཐོར་བའི་མགོ་བརྩམས། 《མདོ་སྨད་ཆོས་འབྱུང》དུ“དཔོན་རྒྱུད་མ་ཆད་པར་ཡོད་པ་ཕྱིས་རྒྱ་འོག་དུ་ཚུད་པས་དཔོན་འཕྲིན་ལས་རྒྱ་མཚོ་དང་། མཁས་གྲུབ་གཉིས་ལ་བེ་ཧུ་བྱུང། རེ་རེའི་མངའ་འོག་ཏུ་བེ་ཇང་ལྔ་རེ་ཟེར། མཁས་གྲུབ་ཤོག་བེ་ཇང་བློ་བཟང་ཚེ་རིང་གི་དུས་སུ་ཨ་རིག་སྡེ་མང་རྨ་ལྷོའི་རྒྱུད་དུ་ཡོང་། གཙང་ཨ་རིག་པ་གཙང་གླུ་བ་རྒྱལ་འབུམ་སྐོར་སྔར་ནས་ཡོད་པ་དང་འབྲེལ་ནས་བསྡད། དེར་རྭ་ངན་གྱིས་གཙེས་པས་རྨ་ཆུ་ལྷོ་གཤི་སྟོད་སྨད་དུ་ཆགས། ཚེ་རིང་གི་བུ་དབང་ཕྱུག་གི་དུས་མགོ་ལོག་གིས་བཅོམ་པས་སླར་མཚོ་ཁར་སོང་། དེའི་ཨུ་མཆོག་ལྡན་ཡིན།” ①ཞེས་གསལ། དེ་ནས་སྐབས་དེའི་སྡེ་བའི་སྤྱི་དཔོན་དགྲ་འདུལ་དབང་ཕྱུག་གཙོ་ཡིན་པའི་འབྲོང་ཐུ་མ་དང་མང་ར་སྡེ་མང་བཅས་ཚོ་བ་དྲུག་གི་མགོ་དཔོན་གྱིས་ཚོ་བ་སོ་སོ་དང་དགོན་པ་གནས་སྤར་ནས་མཚོ་སྔོན་པོའི་ལྷོ་རྒྱུད་ཀྱི་སྲེ་ནག་དང་ཕག་སྐོར་གྱི་ས་ཆར་གནས་སྤོས། (ད་ལྟའི་གུང་ཧོ་རྫོང་གི་རིག་སྨོན་དང་ཅང་ཤེས་ས་ཆ་ཡིན།) ཡིན་ཡང་མགོ་ལོག་གི་དཔའ་བོ་གང་སྤ་ཁྱི་ཁོ་ཟེར་བ་ཞིག་གིས་ཨ་རིག་གི་དཔོན་རྒྱུ་གཅོད་རྒྱུ་དམིགས་ཡུལ་དུ་བཟུང་ཞིང་མགོ་ལོག་དང་སྦྲ་ནག་སོགས་ཀྱི་དམག་སྟོང་གཉིས་ཁྲིད་ནས་རྗེས་བསྙེགས་ཏེ་རྟ་ནག་མའི་ཁོག་ནས་གཡུལ་བཤམས། ཨ་རིག་ལ་ཤི་རྨས་ཚབས་ཆེན་བྱུང་ཡང་དཔའ་ངར་ཞུམ་མེད་ཀྱི་ས་རྒོད་ལན་སྤྲད་དེ། མགོ་ལོག་ཕྱོགས་ཀྱི་དམག་བརྒྱད་ཅུ་མ་གཏོགས་གཡུལ་དུ་ཤི་བ་མ་ཟད། གང་སྤ་ཁྱི་ཁོ་ཡང་ཨ་རིག་པ་ཞིག་གིས་གྲིས་བརྒྱབ་ཏེ་བསད་པ་དང་ཁོའི་བརླ་གཉིས་ཟངས་གླིང་བྱས་ནས་ང་བརྒྱད་བར་ཨ་རིག་དགོན་ཆེན་དུ་ཡོད་པ་དང་། གང་སྤ་ཁྱི་ཁོའི་གསོད་གྲི་ཨ་རིག་བློ་བཟང་གི་སྒར་ཁ་ན་ཡོད་ཅེས་ཟེར།② འོན་ཀྱང་ཨ་རིག་ཚོ་བ་འདི་མཚོ་སྔོན་པོའི་ལྷོ་རྒྱུད་དུ་གཞིས་ཆགས་པའི་སྐབས་སུ་ཡང་མགོ་ལོག་གི་མིས་འཕྲོག་བཅོམ་ཐེངས་མང་བྱས་པའི་ཐོག སྐབས་དེའི་དུས་གཟེར་གྱི་དབང་གིས་རུ་སྡེ་ལ་ལ་ཞིག་མཚོ་སྔོན་པོའི་ལྷོ་རྒྱུད་ཀྱི་རི་ལུང་དུ་བྲོས། ལ་ལ་རྨ་ལྷོའི་ཕྱོགས་སུ་ཆད། ཨ་རིག་སྟོང་དཔོན་དགྲ་འདུལ་དབང་ཕྱུག་དང་བརྒྱ་དཔོན་མགོན་པོ་ཐར་སོགས་ཀྱིས་ཚོ་བ་གནས་སྤར་བ་ད་ལྟའི་ཧེ་ཡན་ས་ཆ་བརྒྱུད་སྐོར་གཉིས་སུ་ཆད་ནས་སྐོར་གཅིག་སོག་པོའི་མུ་རུ་ཝང་གི་སར་ཐོན། སྐོར་གཞན་ཞིག་ཏེ་ཐུང་ཆུ་བོའི་སྟོད་ཕྱོགས་དང་རྫ་དམར་སོགས་སུ་ཆད། ཁ་ཤས་ལ་མོའི་ལྷ་སྡེ་མདའ་བཞི་དང་འདྲེས། ཨ་རིག་ནགས་ཚང་ཚོ་བའི་སྐོར་ཞིག་རྐང་ཚར་འདྲེས། དེ་ལྟར་ཨ་རིག་པ་རྣམས་ཁ་འཐོར་ཡ་འཐོར་དུ་སོང་ནས། རང་རང་ས་ནས་བདེ་འཇགས་ཀྱི་གནས་ཞིག་བསྙེགས་ནས་སོང་བར། ཇི་སྐད་དུ། སྤེན་མ་མེད་སའི་ས་དང་། ཨ་རིག་མེད་སའི་སྡེ་མེད་ཞེས་པ་ལྟར་གྱུར། ཨ་རིག་སྟོང་དཔོན་དགྲ་འདུལ་དབང་ཕྱུག་དང་བརྒྱ་དཔོན་མགོན་པོ་ཐར་གྱིས་སོག་པོའི་མུ་རུ་ཝང་ལ་རྟ་དང་ཕྲུག་སོགས་ཀྱི་ལེགས་སྐྱེས་ཕུལ་བར་བརྟེན་མུ་རུ་གངས་དཀར་ཕྱོགས་སུ་ཨ་རིག་གཞིས་ཆགས་ཏེ་བོད་སོག་འགྲིག་མཐུན་དང་མི་ཕྱུགས་དར་རྒྱས་ཀྱི་ལམ་དུ་གོམ་པ་སྤོས་པ་མ་ཟད། སྤྱི་ལོ1823ལོར་ཆིན་ཧྲན་ཀན་ཙོང་ཏུའུ་ན་ཡན་ཁྲིན་གྱིས་རྨ་བྱང་སོག་པོའི་མདའ་ཚན་ཉེར་བཞི་གཡས་རུ་དང་གཡོན་རུ་གཉིས་སུ་ཕྱེས་པ་དང་། མཚོ་སྔོན་པོའི་མཐའ་འཁོར་གྱི་བོད་སྡེའི་དཔོན་ཁག་སྒྲིག་སྟངས་བསྐྱར་ཞིབ་བྱེད་སྐབས་བརྒྱ་དཔོན་ཡི་དམ་ལ་ཁོ་ཚོའི་རྟ་དམག་སྲུང་སྐྱོང་ཀྱི་ཆེད་དུ་དམིགས་ནས་ཡི་དམ་ལ་སྟོང་དཔོན་གྱི་ལས་ཐོབ་དང་། ཁོའི་མངའ་འོག་ཏུ་བརྒྱ་དཔོན་བཞི་བཞག་སྟེ་གཏན་འཁེལ་གྱི་ཕྱུགས་ས་བྱིན་ནས་ས་མཚམས་ཐག་བཅད་ཀྱི་བཀའ་ཡིག་གནང་ཟེར། དེ་མ་ཟད་ཆིན་སྲིད་གཞུང་ཧྲན་ཀན་ཙོང་ཏུའུ་ཡེས་པེན་དང་མཚོ་སྔོན་བློན་ཆེན་ཧྥུ་ཅི་གཉིས་ཀྱི་ས་རྨ་ཆུའི་ལྷོ་རྒྱུད་ནས་ཡོང་བའི་བོད་སྡེ་ཨ་རིག་དང་རྐང་ཚ། བོང་སྟག འཁྱམ་རི། མདའ་བཞི། ཨ་ཚོགས། བདུད་ཤུལ། རུ་སྔན་སོགས་ཚོ་བ་བརྒྱད་པོ་མཚོ་སྔོན་པོའི་ཁོར་ཡུག་ཏུ་གཏན་སྡོད་བྱས་ཆོག་པའི་བདེ་བཀོད་བཀའ་ཡིག་གནང་། སྡེ་བརྒྱད་ཀྱི་མངའ་ཁོངས་སུ་སྟོང་དཔོན་ལྔ། བརྒྱ་དཔོན་དང་བརྒྱ་ཤས་དཔོན། བཅུ་དཔོན་སོགས་ཡོད་པ་མ་ཟད། མངའ་འབངས་ཆིག་ཁྲི་བརྒྱད་སྟོང་བཞི་བརྒྱ་ཡོད་པར་བཤད། དེ་ནས་བཟུང་ཨ་རིག་འབྲོངམ་ཐུ་མ་དང་ཨ་ཁུ་རོ། སྡེ་མང་། མང་ར། བེ་ཇང་། བེ་ཧུ་བཅས་ཡུལ་ཚོ་དྲུག་པོ་འདི་ས་མཐར་འཁྱམས་པའི་མཐར་དགེ་བཅུའི་མཚན་ཉིད་འཛོམས་པའི་མདོ་ལ་རིང་མོའི་གནས་འདིར་གཞིས་ཆགས་ཤིང་། ཨ་རིག་སྟོང་དཔོན་རིམ་བྱོན་གྱིས་འབངས་རྣམས་བྱམས་ཀྱིས་བསྐྱངས་ཤིང་མངའ་ཁུངས་བརྟན་དང་བཟུང་བ་དང་། ཚོ་བ་ཤོག་པ་འདི་མགྱོགས་མྱུར་ངང་འཕེལ་རྒྱས་སུ་འགྲོ་བར་བརྩོན་པར་བཤད།
གཉིས། ཨ་རིག་ཚོ་བ་ནི་གདོད་མ་ནས་མཚོ་སྔོན་པོའི་འགྲམ་དུ་བྱུང་བར་འདོད་པ།
ཨ་རིག་གི་མེས་པོ་རྣམས་གདོད་མའི་དུས་ནས་བཟུང་མཚོ་སྔོན་པོ་དང་མདོ་ལ་རིང་མོའི་འདབས་རོལ་དུ་འཚོ་གཞིས་བྱས་མྱོང་ཞེས་པའི་བཤད་ཚུལ་ཞིག་ཀྱང་འདུག་སྟེ། དེ་ཡང་《མུན་འཇོམས་ནོར་བུའི་ཕྲེང་བ》ལས།“མདོ་སྨད་བྱང་ངོས་ཀྱི་ལྗོངས་སུ་སྡེ་འདིའི་མེས་པོའི་ཐོག་མ་ཨ་ཕྱུག་དང་དཔའ་ཕྱུག་ཟེར་བའི་སྤུན་གཉིས་བྱུང་བ་ལས། ཕུ་པོ་ཨ་ཕྱུག་གིས་བཟུང་བའི་ས་ལ་ཨ་རིག་དང་ནུ་བོ་དཔའ་ཕྱུག་གིས་བཟུང་བའི་ས་ལ་དཔའ་རིས” ① ཞེས་འཁོད་འདུག བཤད་རྒྱུན་འདི་གནའ་མིའི་ཁ་ནའང་ལྷན་སྐྱེས་ཀྱི་ཚུལ་དུ་ཡོད་པར་བརྟག་ཚེ། ཨ་རིག་ཚོ་བ་ནི་གདོད་མ་ནས་མདོ་ལ་རིང་མོའི་འདབས་རོལ་གྱི་དཔའ་རིས་དང་ཉེ་བའི་སར་གཞིས་སྡོད་བྱས་མྱོང་པ་ཨེ་ཡིན་སྙམ་པའི་དོགས་པ་ཞིག་སྦྱིན་ཡོང་། 《མདོ་སྨད་ཆོས་འབྱུང》ལས་ཀྱང་། “ཚེ་རིང་གི་བུ་དབང་ཕྱུག་གི་དུས་མགོ་ལོག་གིས་བཅོམས་པས་སླར་མཚོ་ཁར་སོང་།”① ཞེས་བཀོད་འདུག་པའི་ཚིག་ཟུར་གྱི་“སླར་”དེར་བརྟག་ན་མཚོ་སྔོན་པོའི་མཐའ་འཁོར་ནི་ཚོ་བ་འདིའི་གདོད་མའི་ཕ་གཞིས་ལོས་ཡིན་སྙམ་པའི་དོགས་སྣང་ཡང་བསྐྱེད་སྲིད། ཨ་རིག་གི་རུ་སྡེ་རྣམས་མཚོ་སྔོན་པོའི་འགྲམ་བརྒྱུད་དུ་གནས་སྤར་བ་ཡང་། གཅིག་ཏུ་དངོས་གནས་ལུང་བསྟན་དུས་སུ་བབ་པ་དང་། གཉིས་སུ་ཕ་མེས་རིང་གི་ཕ་ས་ཡིན་པས་གནས་དེར་སླར་བཟློག་པ་ལྟར་སྣང་། ཡིན་ཡང་དེ་ཙམ་གྱིས་ཨ་རིག་ཚོ་བ་གནའ་སྔ་མོ་ནས་མདོ་ལའི་རྒྱུད་དང་མཚོ་སྔོན་པའི་འགྲམ་དུ་འཚོ་སྡོད་བྱས་ཡོད་པ་བསྒྲུབ་མི་ནུས། གལ་ཏེ་ཨ་རིག་ཚོ་བ་སྔ་མོ་ནས་མཚོ་སྔོན་པོའི་མཐའ་འཁོར་སོགས་སུ་འཚོ་སྡོད་བྱས་ཡོད་པ་ཡིན་ན་རྗེས་སུ་རྨ་ཆེན་གངས་འདབས་ནས་མགོ་ལོག་པ་དང་ཟིང་འཁྲུག་བྱུང་རྗེས་ཚོ་བ་ཡོངས་སླར་རང་གི་ཕ་གཞིས་མཚོ་སྔོན་པའི་འགྲམ་རྒྱུད་སོགས་སུ་བཟློག་དགོས་པ་ཆོས་ཉིད་ཡིན་མོད། འོན་ཀྱང་དེ་ལྟར་མ་ཡིན་པར་ཚོ་བའི་ཡན་ལག་མང་པོ་བོད་ལྗོངས་ཀྱི་གཙང་དང་། ཁམས། མགོ་ལོག མཛོ་དགེ རྨ་ལྷོ་སོག་རྫོང་། རྩེ་ཁོག ཁྲི་ཀ་མདོ་ལ་རྫོང་སོགས་བོད་ཁམས་ཀྱི་ས་ཆ་གང་སར་ཆད་འདུག་པར་གཞིགས་ན་ཨ་ཆེན་གངས་རྒྱབ་ནི་ཁོ་ཆོའི་ཕ་གཞིས་ཡིན་པ་དང་ཕྱིས་སུ་མདོ་ལའི་རྒྱུད་དུ་གནས་སྤར་བ་ནི་ཚོ་བ་དེའི་ཆ་ཤས་ཤིག་ཡིན་པ་ཅུང་རྟོགས་ཐུབ། ཡང་ཅིག་བཤད་ན་དེང་སང་ཚོ་བའི་མིང་ལ་ཨ་རིག་ཞེས་གདགས་ཡོད་པའང་མདོ་ལ་རྫོང་གི་ཨ་རིག་ཚོ་བ་ཏག་ཏག་མ་ཡིན་ཏེ། རྨ་ལྷོ་སོག་རྫོང་དང་མགོ་ལོག་ར་རྒྱ་སོགས་སུའང་ཨ་རིག་ཅེས་པེ་ཚོ་བའི་མིང་ལ་བཏགས་པ་ཡོད་པའི་ཕྱིར། གལ་ཏེ་མདོ་ལ་རིང་མོ་དང་མཚོ་སྔོན་པའི་འགྲམ་རྒྱུད་སོགས་ནི་ཨ་རིག་གི་གདོད་མའི་གཞིས་ཀ་ཡིན་ན་དུས་ནམ་ཞིག་ལ་རྒྱུ་རྐྱེན་ཅིའི་ཕྱིར་རྨ་ཆེན་གངས་རིའི་ཕྱོགས་སུ་གནས་སྤར་བ་སོགས་ཀྱི་ཐད་ལ་རྒྱུ་ཆ་གང་ཡང་མི་འདུག་པས་ཡིད་རྟོན་འཕེར་དཀའ། 《མུན་འཇོམས་ནོར་བུའི་ཕྲེང་བ》སོགས་སུ་གསུང་བའི་ཨ་ཕྱུག་གི་རྒྱུད་པར་ཨ་རིག་དང་དཔའ་ཕྱུག་གི་རྒྱུད་པར་དཔའ་ཕྱུག་ཏུ་གྲགས་ཞེས་པ་དེ་ཡང་ངག་རྒྱུན་ཙམ་ལས་མ་འདས་པས་སྒྲུབ་བྱེད་དུ་མི་འོངས་སྙམ་མོ།།
གསུམ། གོང་སྨྲས་ཀྱི་བཤད་ཚུལ་གཉིས་ལས་འཕྲོས་པའི་སྡོམ་ཚིག
ཨ་རིག་ཚོ་བའི་བྱུང་ཚུལ་སྐོར་ལ་བཤད་ཚུལ་མི་འདྲ་བ་རྟ་མོག་གི་སྤུ་དང་འདྲ་ཡང་། འདིར་ཟེར་སྒྲོས་ཙམ་མ་བཏུས་པར་དམན་བློས་དཔོག་ཚོད་ཀྱིས་དཔྱད་གླེང་བྱེད་རྒྱུ་ནི་དོན་ལྡན་དུ་མཆིས།《ཆབ་འགག་ཡུལ་གྱི་ལོ་རྒྱུས་དྲི་མེད་ཤེལ་དཀར་ཕྲེང་བ》ལས། “ཕ་སྤྲེལ་རྒན་བྱང་ཆུབ་སེམས་དཔའ་དང་མ་བྲག་སྲིན་མོ་གཉིས་ཀྱི་རིགས་རྒྱུད་ལས་རིམ་བཞིན་གྱེས་ཏེ་མདོ་ཁམས་ཡུལ་དུ་གནའ་སྔ་མོ་ནས་ས་བཟུང་ཞིང་གཞི་ཆགས་པའི་མི་ཉག་ནི་བོད་ཀྱི་རུས་ཆེན་བཞི་ལས་ལྡོང་སྤྱང་གི་རིགས་རྒྱུད་ཡིན་པ་རྗེས་སུ་རུས་ཆེན་བཅོ་བརྒྱད་དུ་དང་བ་དང་། འ་ཞ་ནི་བོད་ཀྱི་རུས་ཆེན་བཞི་ལས་སྒ་ཡི་རིགས་རྒྱུད་ཡིན་པ་རྗེས་སུ་འ་ཞ་བུ་དགུ་ལ་གྲོལ་བ། སུམ་བྷ་ནི་བོད་ཀྱི་རུས་ཆེན་བཞི་ལས་འབྲུ་ཡི་རིགས་རྒྱུད་ཡིན་པ་རྗེས་སུ་རྒྱལ་ཕྲན་བཅུ་གཉིས་ལ་གྲོལ་བ”①ཞེས་བཀོད་འདུག དེ་ལས་བོད་ཀྱི་རུས་རྒྱུད་ཚོ་ཆེན་ནམ་རྒྱལ་ཕྲན་འདི་དག་ནི་བཙན་པོ་སྲོང་བཙན་སྒམ་པོའི་ཡར་སྔོན་ནས་མདོ་ཁམས་ཀྱི་མཚོ་སྔོན་ཁྲི་ཤོར་རྒྱལ་མོའི་མཐའ་འཁོར་དང་། རྨ་འབྲིའི་སྟོད་རྒྱུད། ཙོང་ཆུའི་འབབ་རྒྱུད་བཅས་སུ་འཚོ་སྡོད་བྱས་ཡོད་པ་ཤེས་ཐུབ། རུས་སྒ་ཡི་རིགས་རྒྱུད་འ་ཞ་རྒྱལ་པོའི་མཁར་ཤུལ་གཙོ་བྱས་སྐབས་དེའི་རྒྱལ་ཕྲན་སོ་སོའི་མཁར་ཤུལ་ཁ་ཤས་ཁྲི་ཤོར་རྒྱལ་མོའི་མཐའ་འཁོར་དུ་དེང་སང་དངོས་སུ་མཐོང་རྒྱུ་ཡོད། ཆུ་ནག་སྟོད་ཀྱི་ཉེ་འགྲམ་གྱི་བྲག་མགོ་ཞིག་ཏུ་མི་ཉག་རྒྱལ་རབས་དགུ་བ་རྡོ་རྗེ་དཔལ་གྱི་མཁར་ཤུལ་ཡིན་ཟེར་བ་ཞིག་ཀྱང་འདུག བྲག་རི་དེར་ད་ལྟ་རྡོ་རྗེ་དཔལ་ཞེས་རྒྱལ་བོའི་མཚན་ཡང་ཐོགས་ཡོད། 《མདོ་ལ་རྫོང་གི་ས་མིང་བརྡ་འགྲེལ》ལས། “སྤྱི་ལོ663ལོར་བོད་ཀྱིས་འ་ཞ་ཆབ་འོག་ཏུ་བསྡུས་ནས། མདོ་ལ་རིང་མོའི་ས་ཁུལ་འདི་བོད་བཙན་པོའི་མངའ་ཁུངས་སུ་བསྒྱུར། སྤྱི་ལོ728ལོར་ཐང་གི་དམག་དཔོན་ལེན་པེན་ཁེའུ་(林宾客) ཞེས་པས་སྤེན་མདོའི་འཕྲང་ལམ་བསྲིང་ཆེད་མཁར་དམར་ནས་བོད་དམག་དང་གཡུལ་འཐབ། ཐང་རྒྱལ་རབས་འཇིག་ལ་ཉེ་དུས་ས་འདི་བོད་ཀྱི་མངའ་ཁུངས་སུ་གཏོགས་ལ། སྤྱི་ལོ་822ལོར་ཨ་རིག་ཚོ་བ་རྨ་ཆེན་གངས་འདབས་ནས་གནས་སྤར་ནས་ས་འདིར་ཡོང་བ་རེད”②ཅེས་འཁོད་འདུག འོན་ཀྱང་གོང་སྨྲས་དེ་དག་ལས་ཨ་རིག་གི་མེས་པོ་རྣམས་གདོད་མ་ནས་མདོ་ལ་རིང་མོའི་བྱང་རྒྱུད་དུ་གཞིས་ཆགས་ཡོད་མེད་ཀྱི་འཁྲུན་ཐག་གཅོད་དཀའ། ཨ་རིག་གི་མེས་པོ་རྣམས་གདོད་མ་ནས་མཚོ་སྔོན་པོའི་མཐའ་འཁོར་དང་མདོ་ལ་རིང་མོའི་ཉེ་འཁོར་དུ་གནས་ཆགས་ཡོད་ཅེས་སྨྲས་ཚེ། ཁོ་ཚོ་དང་ཐོག་རྒྱུ་རྐྱེན་ཅི་ཞིག་གི་དབང་གིས་མདོ་ལ་རིང་མོ་ནས་གནས་སྤར་ཏེ་རྨ་ཆེན་གངས་རིའི་ཉེ་འཁོར་རུ་སོང་བའི་སྐོར་ལ་དེ་འབྲེལ་གྱི་ལོ་རྒྱུས་དང་། གཏམ་རྒྱུད། ཡང་ན་དམངས་ཁྲོད་ཀྱི་བཤད་རྒྱུན་སོགས་ཟུར་ཙམ་ཡང་ད་ལྟ་རྙེད་རྒྱུ་མི་འདུག་པས་རྡོ་ཆག་བཙན་བསྒྲིགས་ལས་མི་འགྲོ། དེས་ན་ཨ་རིག་ཚོ་བ་འདི་ཐོག་མར་རྨ་ཆེན་གངས་འདབས་ནས་ཕྱོགས་སོ་སོར་ཆད་པའི་བཤད་ཚུལ་དེ་ཉིད་བདེན་ཤས་ཆེ་སྙམ་སྟེ། ཨ་རིག་ཚོ་བའི་འབྱུང་ཁུངས་དང་ལོ་རྒྱུས། སྡེ་བ་སོ་སོའི་མིང་གི་ཐོགས་ཚུལ། ཁོང་ཚོ་དང་འབྲེལ་བའི་གཏམ་རྒྱུད་སོགས་ཚང་མ་རྨ་ཆེན་གངས་རི་དང་འབྲེལ་པ་ཡོད་པས་ཡིན། ཨ་རིག་གི་རི་སྡེ་རྣམས་ཀྱི་ས་ཨ་མྱེས་རྨ་ཆེན་རང་གི་མགོན་སྐྱབས་སུ་བཀུར་ནས་མཆོད་པར་བྱེད་ཅིང་། དེ་ཉིད་སྐྱིད་སྡུག་ལེགས་ཉེས་ཐམས་ཅད་ལ་ཁ་ལོ་སྒྱུར་མཁན་གྱི་གཞི་བདག་མཐུ་ཅན་ཞིག་ཏུ་ངོས་འནི།ན་བྱེད་བཞིན་ཡོད། ཨ་རིག་གི་མི་རྣམས་ཀྱིས་ད་ལྟའང་ཨ་མྱེས་རྨ་ཆེན་ལ་བསང་མཆོད་བྱེད་པ་དང་གངས་བསྐོར་དུ་འགྲོ་བ་སོགས་ལས་ཀྱང་རྟོགས་ཐུབ། དམངས་ཁྲོད་དུའང་ད་ལྟ་དགུ་ཁོག་ན་རྡོ་དམར་པོ་ཞིག་ཡོད་པ་དེ་སྐྱེས་ནས་བྱིས་པ་ལོ་བརྒྱད་ཅན་གྱི་ཚད་ལ་སླེབས་དུས་ཨ་རིག་རང་ས་ལོག་དགོས་པའི་ལུང་བསྟན་ཡོད་དེ། དེ་དུས་ཨ་རིག་པ་རྣམས་ཀྱིས་སྤྲང་ཁུག་སྐེད་ལ་བཏེགས་ནས། འབྲི་མཛོ་མོས་ངུར་ལྡིར་དང་ལག་རྟེན་གྱིས་ཁྲོག་ལྡིར་བྱས་ཏེ་ཕྱིར་རང་སར་ལོག་དགོས་ཞེས་བཤད། ལུང་དང་རིགས་པ་གང་གིས་བརྟག་ཀྱང་། ཨ་རིག་གི་གདོད་མའི་ཡུལ་ནི་རྨ་ཆེན་གངས་འདབས་ཡིན་པར་ངེས་ལ། རྐྱེན་དབང་གིས་གནས་སྤར་ནས་མདོ་ལ་རིང་མོའི་འདབས་རོལ་དུ་ཡོང་པ་ཤེས་ཐུབ།
གསུམ་པ། ཨ་རིག་ཚོ་བའི་ད་ལྟའི་གནས་བབ།
ངག་རྒྱུན་དུ་ཨ་རིག་མེད་པའི་སྡེ་དང་སྤེན་མ་མེད་པའི་ས་མེད་ཅེས་པ་ནང་བཞིན། ཨ་རིག་གི་མི་རྒྱུད་ནི་ད་ལྟ་བོད་ཀྱི་ས་ཆ་མང་པོ་ཞིག་ཏུ་ཡོད། ཡིན་ཡང་སྔོན་ལྟར་སྡེ་ཆེན་དང་ཚོ་ཆེན་མཉམ་གཅིག་ཏུ་མེད་པ་དང་དུས་ཀྱི་འཕོ་འགྱུར་གྱི་དབང་གིས་སྡེ་བ་འདི་ལ་ད་ལྟ་འགྱུར་ལྡོག་ཆེན་པོ་བྱུང་ཡོད།
གཅིག ཨ་རིག་ཚོ་བ་ཁ་འཐོར་དུ་གྱུར་ཏེ་ཡུལ་གྲུ་མང་པོར་ཆད་ཡོད་པ།
ཨ་རིག་ཚོ་བ་འདི་ཆུ་སྔོན་ཡན་ཆད་ནས་རྨ་ཆེན་གངས་རིའི་ཨ་ཆེན་གངས་རྒྱབ་བར་མགོ་ལོག་དང་འདྲེས་མར་ཡོད་པའི་དུས་སུ། སྟོབས་འབྱོར་མངའ་ཐང་རྒྱས་ཤིང་། ཨ་རིག་ཚོ་ཆེན་བཅོ་བརྒྱད་ཅེས་འབངས་མི་གྲངས་འབོར་ཆེ་བ། བླ་རྒྱུད་དང་དཔོན་རྒྱུད་ཀྱི་ཁྲི་མཐོ་བ་སོགས་མདོ་སྨད་ན་སྙན་གྲགས་འབར་ཡང་། ཕྱིས་སུ་ལོ་རྒྱུས་འཕེལ་རིམ་ཁྲོད་དུ་ཚོ་བ་སོ་སོ་སྟོད་སྨད་བར་གསུམ་དུ་འཐོར་བས། ད་ལྟ་ཨ་རིག་གི་མི་རྒྱུད་གཙང་དུའང་ཡོད་པར་བཤད་ལ། ཨ་རིག་པ་ཀླུ་བ་རྒྱལ་དང་འབུམ་པ་གཉིས་ཀྱི་མི་རྒྱུད་ཕྱི་མ་ལ་ཨ་རིག་གཙང་དཀར་དང་གཙང་ནག་གཉིས་ཡོད་ཟེར། གཞན་ཨ་རིག་གི་མི་རྒྱུད་ར་རྒྱའི་ཕྱོགས་སུ་ཨ་སང་ཚོ་བ་དང་། ཨ་རིག་གཟུངས་ཤུལ་དཔོན་ཚང་བློན་ཆོས་ལ་གཉེན་འབྲེལ་ཆེ་བས་རུ་བ་མང་ཤས་སྦྲ་ནག་ཏུ་ཡོད་པ། བྲག་དཀར་སྤྲེལ་རྫོང་ཕྱོགས་སུ་ཨ་རིག་གི་དུད་ཁྱིམ་ལྔ་བཅུ་ཙམ་མཆིས་ཤིང་། ཆབ་ཆའི་ཁུངས་སུ་ཨ་རིག་སུ་རུག་ཆེན་དང་། སྨན་ཤུལ། གཟུངས་ཤུལ་སོགས་མང་། མགོ་ལོག་དགེ་རྒྱ་ཚོ་བའི་མི་རྒྱུད་ཨ་རིག་ཡིན། ཁམས་སུའང་ཨ་རིག་མི་སྡེ་འདུག ཨ་རིག་མགོན་ཤུལ་གྱི་ཚོ་བ་རེབ་གོང་དང་རྩེ་ཁོག་གི་ཕྱོགས་སུའང་ཆད་ཡོད། མདོ་ལ་རིང་མོར་ཡོད་པའི་ཨ་རིག་ཚོ་བའི་མ་ལག་ལ། ཨ་རིག་འབྲོང་ཐུ་མ་དང་ཨ་རིག་ཨ་ཁུ་རོ། སྡེ་མང་། མང་ར། བེ་ཇང་དང་བེ་ཧུ་བཅས་དྲུག་ཡོད། འདི་དག་གཞིས་ཆགས་ཡུལ་ནི་མདོ་སྨད་བྱང་རྒྱུད་ཀྱི་སའི་སྙིང་བོ་ཨ་རིག་གསེར་གཞུང་རིང་མོར་གྲགས་པ། ཤར་དུ་གངས་དཀར་ཡིད་བཞིན་ནོར་བུ། ལྷོ་ན་མུ་རུ་རྫ་རྒན། ནུབ་ཏུ་ཨ་དཀར་སྤུན་གསུམ། བྱང་དུ་མདོ་ལ་རིང་མོ་ཡོད་པའི་གནས་འདི་ཡིན། གདོད་མའི་དུས་སུ་ཨ་རིག་ཚོ་བ་རུ་ཨ་རིག་དགེ་བཤེས་ཆེན་མོ་སོགས་མཁས་པ་དུ་མ་བྱུང་བས། ཨ་རིག་དགོན་ཆེན་དུ་ཚོ་བ་ཤོག་པ་དང་དགོན་པའི་ལོ་རྒྱུས། རིག་གནས་སྐོར་གྱི་བརྩམས་ཆོས་གང་མང་ཉར་ཚགས་བྱས་ཡོད་མོད། ད་ལྟ་ནུབ་སྟེ་རང་གི་རིགས་རུས་དང་སྡེ་བའི་འབྱུང་ཁུངས། ལོ་རྒྱུས་སོགས་མི་གསལ་བ་མ་ཟད། འདིའི་སྐོར་གྱི་དཔྱད་གཞིའི་ཡིག་ཆ་ཤིན་ཏུ་འཚོལ་དཀའ། ཡིན་ཡང་ཨ་རིག་དགོན་ཆེན་ནི་ད་ལྟའི་ཚོ་བ་དྲུག་པོ་འདིའི་ཨ་རིག་བེ་ཧུ་དགོན་པ་དང་ཨ་རིག་བེ་ཇང་དགོན་པ། ཨ་རིག་སྡེ་མང་དགོན་པ། ཕུར་མོའི་དགོན་པའམ་ཆུ་མིག་དགོན་པ་སོགས་ལས་ཆེས་ཆེ་ཞིང་། མཚོ་བྱང་ཁུལ་དུ་སྙན་གྲགས་ཆེ་བའི་རི་བོ་དགེ་ལུགས་པའི་དགོན་ཆེན་ཞིག་ཡིན།
གཉིས། ཨ་རིག་དགོན་ཆེན་གྱི་ད་ལྟའི་གནས་ཚུལ།
ཨ་རིག་དགོན་ཆེན་གྱི་དངོས་མིང་ལ་ཨ་རིག་དགོན་ཆེན་དགའ་ལྡན་ཆོས་འཕེལ་གླིང་ཟེར། རྫོང་མཁར་ནས་ཤར་ཕྱོགས་སུ་སྤྱི་ལེ་34་ཙམ་ཡོད་པའི་ཨ་རིག་ཞང་མི་དམངས་སྲིད་གཞུང་གི་ཉེ་འདབས་སུ་ཆགས་ཡོད། དགོན་པ་འདི་ནི་རབ་བྱུང་བཅུ་གསུམ་པའི་སྟོད་ཙམ་ལ་ཨ་རིག་ཕོ་སྐོར་དགེ་བཤེས་བསོད་ནམས་གྲགས་པའམ་ངག་དབང་བསོད་ནམས་ལགས་ཀྱི་ས་ནག་རྡོ་རྫོང་གད་པ་གཡང་ར་ནས་ཐོག་མར་བཏབ་ཅིང་བསྡུས་གྲྭ་བཙུགས་པར། 《མདོ་སྨད་ཆོས་འབྱུང》དུ། “ཨ་རིག་ཕོ་སྐོར་དགེ་བཤེས་བྱ་བྲལ་ངག་དབང་བསོད་ནམས་ཆུང་དུས་ནས་དབུས་སུ་ཕེབས། ཀུན་མཁྱེན་བར་མ་ལས་ལོ་ཁ་ཤས་ཀྱི་ས་རྒན་ཀྱང་དད་འདུན་གྱིས་དགེ་རྒན་དུ་བསྟེན། ཐོག་མར་ནག་རྡོ་རྫོང་ནས་དགོན་པ་བཏབ་སྟེ། བསྡུས་གྲྭ་བརྩམས། ཀུན་མཁྱེན་མཆོག་ལ་གསང་འདུས་དབང་ཞུས། གྲྭ་ཚང་དུ་རྒྱུད་མཚན་ཉིད་གང་བཙུགས་ན་ལེགས་ཞུས་པར་མཚན་ཉིད་བཙུགས་ན་ལེགས། ཡུན་རིང་གནས། མིང་ལ་དགའ་ལྡན་ཆོས་འཕེལ་གླིང་ཐོགས་གསུངས། དེང་སང་དགོན་པ་མཚོ་སྔོན་གྱི་སྟོད་དུ་ཡོད་པ་ལ་ཨ་རིག་གུར་སྒར་ཟེར། གྲྭ་ཚོགས་བཞི་བརྒྱར་ཉེ་ཞིང་མདོའི་འཆད་ཉན་ལེགས།” ①ཞེས་གསུངས་པ་ཚད་མའི་གཏམ་རུ་འཁུམས། རྗེས་སུ་དགེ་བཤེས་བྱ་བྲལ་ཚང་གིས་མངའ་རིས་སྐུ་ཕྲེང་གཉིས་པར་དགོན་མགོ་ཕུལ་ཞིང་། དུས་ཕྱིས་ཁོང་རྣམ་པ་གཉིས་ཀྱིས་དགོན་པ་འདི་ལེགས་པར་བསྐྱངས། སྤྱི་ལོ1958ལོར་དགོན་པ་རྩ་གཏོར་དུ་བཏང་། སྤྱི་ལོ1980ལོར་གོང་རིམ་གྱི་ཆོག་མཆན་ལྟར་དགོན་པ་སླར་གསོ་བྱས། ད་ལྟ་དགོན་པ་འདིར་འདུ་ཁང་གཅིག་དང་གྲྭ་ཤག་དྲུག་ཅུར་ཉེ་བ་དང། གྲྭ་བ་སུམ་ཅུ་ལྷག་ལས་མེད། དགོན་པར་རྩྭ་ས་མུའུ་སྟོང་ལྷག་དང་ཞིང་ས་ཉུང་ཙམ་ཡོད། དགོན་བདག་བླ་མ་མངའ་རིས་རྒྱ་མཚོ་ཚང་གིས་ཁུལ་སྲིད་གྲོས་ཀྱི་ཀྲུའུ་ཞི་གཚེ་ན་པ་དང་ཁུལ་ནང་བསྟན་མཐུན་ཚོགས་ཀྱི་ཀྲུའུ་ཞི་བཅས་ཀྱི་འགན་ཁུར་ཡོད། དགོན་པའི་ཆོས་ཐོག་གི་སྐོར་ལ། སྔར་སྲོལ་ལྟར་དགེ་ལྡན་ལྔ་མཆོད་ཆེན་མོ་དང་། འཇིགས་བྱེད་སྒྲུབ་མཆོད། རྟ་མགྲིན་དུས་བཟང་། རྒྱ་ལོའི་སྨོན་ལམ། བཞི་བའི་སྨྱུང་གནས། དྲུག་པའི་མཆོད་པ། དབྱར་གནས་ཆེན་མོ། དགུ་བའི་མ་ཎི། ཆོས་ཐོག་མེད་པའི་སྐབས་སུ་རྒྱུན་ཇ་འཚོགས་ནས་མ་ཎི་འདོན་པ་དང་། ལྷ་བསང་གཏོང་པ། གསེར་སྐྱེམས་མཆོད་པ་སོགས་ཀྱི་སྲོལ་ཡོད།
མཇུག་གཏམ།
ཨ་རིག་ཚོ་བ་ནི་མདོ་སྨད་དུ་ཅུང་སྙན་གྲགས་ཆེ་བའི་ཚོ་བ་ཤོག་པ་ཞིག་ཡིན་ཏེ། ཚོ་བ་འདིའི་མེས་པོ་སྔ་མ་རྣམས་དེང་སང་གི་རྨ་ཆུའི་སྟོད་ཀྱི་རྨ་ཆེན་སྦོམ་རའི་ཉེ་འདབས་སུ་ཆགས་ཡོད་ཅིང་། ས་རྒྱ་ཆེ་ཞིང་མི་གྲངས་མང་བ། སྟོབས་འབྱོར་ལྡན་པ་ཞིག་ཡིན་པས། ཨ་རིག་ཚོ་ཆེན་བཅོ་བརྒྱད་དང་ཨ་རིག་ཚོ་བ་བཅུ་གཅིག་བཅས་བགྲངས་ལུགས་མི་འདྲ་བ་ཡོད་པར་སྣང་། ཚོ་བ་ཤོག་པ་འདིའི་སྒྲིག་གཞི་ཚགས་དམ་པ་སྟེ། ཨ་རིག་སྤྱི་ལ་སྤྱི་དཔོན་དང་། དེའི་ཡན་ལག་ཚོ་བ་རེར་ཚོ་དཔོན། ཨ་རིག་སྟོང་དཔོན་ཆེན་པོའི་མངའ་འོག་ཏུ་སྡེ་ཐོག་རྟ་བ་བཅོ་བརྒྱད་དང་། རྒྱུག་མི་སུམ་ཅུ་རྩ་དྲུག་ཡོད། གནས་སྐབས་དེ་ཙམ་ན་ཨ་རིག་ཚོ་བ་འདི་སྟོབས་འབྱོར་མངའ་ཐང་རྒྱས་པ་ཞིག་ཡིན་མོད། དུས་ཕྱིས་ཨ་རིག་ཚོ་བའི་ཁྲོད་དུ་ནང་དམེ་བྱུང་བའི་ཐོག་མགོ་ལོག་པས་འཕྲོག་བཅོམ་བྱས་སྟབས། ཚོ་བ་སོ་སོ་སྟོད་སྨད་བར་གསུམ་དུ་འཐོར་བ་དང་། ཨ་རིག་འབྲོང་ཐུབ་དང་། མང་ར། སྡེ་མང་བཅས་ཚོ་བ་དྲུག་མཚོ་སྔོན་པོའི་ལྷོ་རྒྱུད་ནས་རིམ་བཞིན་མདོ་ལ་རིང་མོའི་འདབས་རོལ་དུ་གནས་སྤར་བ་རེད། དེང་གི་དུས་སུ་མདོ་ལ་རྫོང་དུ་གནས་བཟུང་བའི་ཨ་རིག་ཚོ་བའི་ཕྱི་རབས་པ་རྣམས་ཀྱིས་ཚོ་བ་ཤོག་པ་འདིའི་ཐུན་མོང་མ་ཡིན་པའི་སྲོལ་རྒྱུན་གྱི་ཡུལ་སྲོལ་གོམས་འདྲིས་དང་། ཆོས་ལུགས་དད་མོས། ཐོན་སྐྱེད་བྱེད་སྟངས་སོགས་མ་ཉམས་གོང་དུ་སྤེལ་བའི་ཐད་ལ་འབད་བཞིན་ཡོད་དོ།།
རྩོམ་པ་པོ་ངོ་སྤྲོད།
དབང་མོ་སྐྱིད། (1981- ) ཀྲུང་དབྱང་མི་རིགས་སློབ་གྲྭ་ཆེན་མོའི་བོད་རིག་པ་ཞིབ་འཇུག་གླིང་གི2009ལོའི་བོད་ཀྱི་ལོ་རྒྱུས་ཆེད་ལས་ཀྱི་ཤེས་རམས་པའི་ཞིབ་འཇུག་སློབ་མ།
① དཀོན་མཆོག་བསྟན་པ་རབ་རྒྱས་ཀྱིས་བརྩམས། 《མདོ་སྨད་ཆོས་འབྱུང་།》ཀན་སུའུ་མི་རིགས་དཔེ་སྐྲུན་ཁང་གིས་སྤྱི་ལོ1982ལོར་ལན་ཀྲུའུ་ནས་པར་དུ་བསྐྲུན། ཤོག་ངོས་213ན་གསལ།
② དཀོན་མཆོག་བསྟན་པ་རབ་རྒྱས་ཀྱིས་བརྩམས། 《མདོ་སྨད་ཆོས་འབྱུང་།》ཀན་སུའུ་མི་རིགས་དཔེ་སྐྲུན་ཁང་གིས་སྤྱི་ལོ1982ལོར་ལན་ཀྲུའུ་ནས་པར་དུ་བསྐྲུན། ཤོག་ངོས་214ན་གསལ།
① བསོད་ནམས་རྡོ་རྗེ་ཡིས་བརྩམས། 《མདོ་ལ་རྫོང་གི་ས་མིང་བརྡ་འགྲེལ།》 ཀྲུང་གོ་བོད་རིག་པ་དཔེ་སྐྲུན་ཁང་གིས་སྤྱི་ལོ་2007ལོར་པེ་ཅིན་དུ་པར་དུ་བསྐྲུན། ཤོག་ངོས52ན་གསལ།
② དོར་ཞི་གདོང་དྲུག་སྙེམས་བློས་བརྩམས་པ། 《མུན་འཇོམས་ནོར་བུའི་ཕྲེང་།》མི་རིགས་དཔེ་སྐྲུན་ཁང་གིས་སྤྱི་ལོ་1996ལོར་པེ་ཅིན་དུ་པར་དུ་བསྐྲུན། ཤོག་ངོས་2ན་གསལ།
① དཀོན་མཆོག་བསྟན་པ་རབ་རྒྱས་ཀྱིས་བརྩམས། 《མདོ་སྨད་ཆོས་འབྱུང་།》 ཀན་སུའུ་མི་རིགས་དཔེ་སྐྲུན་ཁང་གིས་སྤྱི་ལོ་1982ལོར་ལན་ཀྲུའུ་ནས་པར་དུ་བསྐྲུན། ཤོག་ངོས214ན་གསལ།
② དཀོན་མཆོག་བསྟན་པ་རབ་རྒྱས་ཀྱིས་བརྩམས། 《མདོ་སྨད་ཆོས་འབྱུང་།》 ཀན་སུའུ་མི་རིགས་དཔེ་སྐྲུན་ཁང་གིས་སྤྱི་ལོ་1982ལོར་ལན་ཀྲུའུ་ནས་པར་དུ་བསྐྲུན། ཤོག་ངོས214ན་གསལ།
① དཀོན་མཆོག་བསྟན་པ་རབ་རྒྱས་ཀྱིས་བརྩམས། 《མདོ་སྨད་ཆོས་འབྱུང་།》 ཀན་སུའུ་མི་རིགས་དཔེ་སྐྲུན་ཁང་གིས་སྤྱི་ལོ་1982ལོར་ལན་ཀྲུའུ་ནས་པར་དུ་བསྐྲུན། ཤོག་ངོས214ན་གསལ།
② ནམ་མཁའ་ཚེ་དབང་གི་བུ་མོ་ནོར་དྲིས་ཀྱིས་2009ལོའི་ཟླ་2བར། ཁོ་མོ་ད་ལྟ་མདོ་ལ་རྫོང་སྲིད་གྲོས་ཀྱི་ནང་དུ་བྱ་བ་སྒྲུབ་བཞིན་ཡོད།
① དཀོན་མཆོག་བསྟན་པ་རབ་རྒྱས་ཀྱིས་བརྩམས། 《མདོ་སྨད་ཆོས་འབྱུང་།》 ཀན་སུའུ་མི་རིགས་དཔེ་སྐྲུན་ཁང་གིས་སྤྱི་ལོ་1982ལོར་ལན་ཀྲུའུ་ནས་པར་དུ་བསྐྲུན། ཤོག་ངོས214ན་གསལ།
② ཨ་རིག་འགྲམ་ནག་སྡེ་བའི་རུ་ཁག་དྲུག་པའི་རྒན་པོ་ཡེ་ཤེས་ཀྱིས་2009ལོའི་ཟླ་2བའི་ཚེས18ལ་བཤད།
① དོར་ཞི་གདོང་དྲུག་སྙེམས་བློས་བརྩམས་པ། 《མུན་འཇོམས་ནོར་བུའི་ཕྲེང་བ།》 མི་རིགས་དཔེ་སྐྲུན་ཁང་གིས་སྤྱི་ལོ1996ལོར་པར་དུ་བསྐྲུན། ཤོག་ངོས2ན་གསལ།
① དཀོན་མཆོག་བསྟན་པ་རབ་རྒྱས་ཀྱིས་བརྩམས། 《མདོ་སྨད་ཆོས་འབྱུང་།》 ཀན་སུའུ་མི་རིགས་དཔེ་སྐྲུན་ཁང་གིས་སྤྱི་ལོ་1982ལོར་ལན་ཀྲུའུ་ནས་པར་དུ་བསྐྲུན། ཤོག་ངོས216ན་གསལ།
① གཅོད་པ་དོན་གྲུབ་སོགས་ཀྱིས་གཙོ་སྒྲིག་བྱས་པ། 《ཆབ་འགག་ཡུལ་གྱི་ལོ་རྒྱུས་དྲི་མེད་ཤེལ་དཀར་ཕྲེང་བ།》 མི་རིགས་དཔེ་སྐྲུན་ཁང་གིས་སྤྱི་ལོ་2001ལོར་པེ་ཅིན་དུ་པར་དུ་བསྐྲུན། ཤོག་ངོས་༡ན་གསལ།
② བསོད་ནམས་རྡོ་རྗེ་ཡིས་བརྩམས། 《མདོ་ལ་རྫོང་གི་ས་མིང་བརྡ་འགྲེལ།》ཀྲུང་གོ་བོད་ཀྱི་ཤེས་རིག་དཔེ་སྐྲུན་ཁང་གིས་སྤྱི་ལོ་2007ལོར་པེ་ཅིན་དུ་པར་དུ་བསྐྲུན། ཤོག་ངོས་9ན་གསལ།
① དཀོན་མཆོག་བསྟན་པ་རབ་རྒྱས་ཀྱིས་བརྩམས། 《མདོ་སྨད་ཆོས་འབྱུང་།》 ཀན་སུའུ་མི་རིགས་དཔེ་སྐྲུན་ཁང་གིས་སྤྱི་ལོ་1982ལོར་ལན་ཀྲུའུ་ནས་པར་དུ་བསྐྲུན། ཤོག་ངོས216ན་གསལ།


text:
མཚོ་སྔོན་གསར་འགྱུར་དྲ་བའི་འཕྲིན་ལྟར་ན། “འགུལ་སྐྱོད་བྱས་ཏེ་རང་གི་ཉེ་འཁོར་གྱི་གནོད་འཚེ་ཉེན་ཁ་ཇེ་ཉུང་དུ་གཏོང་བ”ཞེས་པ་དང་ཟླ5པའི་ཚེས2ཉིན་ནི་རང་རྒྱལ་གྱི“གནོད་རྒུད་གནོད་འཚེ་ཇེ་ཉུང་དུ་གཏོང་བའི་ཉིན་མོ”ཡིན་པས། ཉིན་དེའི་སྔ་དྲོ་ཞིང་ཆེན་གནོད་རྒུད་ཉུང་འཕྲི་ཨུ་ཡོན་ལྷན་ཚོགས་ཀྱིས་ལས་ཁུངས50ལྷག་གི་ལས་བྱེད་མི་སྣ་བརྒྱ་ལྷག་དང་ཚན་རྩལ་མི་སྣ། གནོད་རྒུད་གནོད་འཚེ་སྔོན་འགོག་དང་བླངས་པ་སོགས་རྩ་འཛུགས་བྱས་ཏེ་ཟི་ལིང་གྲོང་ཁྱེར་གྱི་ཞིན་ཉིན་ཐང་ཆེན་དུ་གནོད་རྒུད་གནོད་འཚེ་སྔོན་འགོག་ཉིན་མོའི་དྲིལ་སྒྲོག་སློབ་གསོའི་བྱ་འགུལ་སྤེལ། ཧྲིན་ཀྲང་གཞོན་པ་དང་ཞིང་ཆེན་གནོད་རྒུད་གནོད་འཚེ་སྔོན་འགོག་ཨུ་ཡོན་ལྷན་ཚོགས་ཀྱི་ཀྲུའུ་རེན་ཁང་ཡུང་ཡུལ་དངོས་ལ་སྐོར་ཞིབ་དུ་ཡོང་བ་མ་ཟད་མཛུབ་སྟོན་སྣེ་ཁྲིད་བྱས་པ་རེད།
དྲིལ་སྒྲོག་བྱ་འགུལ་གྱི་ཡུལ་དངོས་ལ་དམངས་སྲིད་དང་རྒྱལ་གཉེར་ས་ཁོངས། ཆུ་བེད། ཞིང་ལས། ཞིང་ནགས་ལས། སློབ་གསོ། འཕྲོད་བསྟེན། གནམ་གཤིས། སྤྱི་བདེ་མེ་གསོད། ས་འགུལ། ཚན་རྩལ་མཐུན་ཚོགས། རྒྱ་གྲམ་དམར་པོའི་མཐུན་ཚོགས་སོགས་ཀྱིས་ཞིང་ཆེན་གནོད་རྒུད་གནོད་འཚེ་ཨུ་ཡོན་ལྷན་ཚོགས་ཀྱི་ཁོངས་མིའི་ལས་འགན་ལ་ཟུང་འབྲེལ་བྱས་ཏེ། ཐང་ཆེན་དུ་བརྙན་ཡོལ་ཆེན་མོ་དང་བརྙན་འཕྲིན་སྨྱན་གཟུགས་ཐད་ཀྱི་དྲིལ་སྒྲོག་བྱང་བུ་འགྲེམས་སྟོན་བྱས་ཤིང་། གནོད་རྒུད་གནོད་འཚེ་སྔོན་འགོག་ཐད་ཀྱི་སྤྱི་ཕན་འཁྲབ་སྟོན་དང་མེ་གསོད་སྒྲིག་ཆས་འགྲེམས་སྟོན་བྱས་ཏེ། དྲིལ་སྒྲོག་འགྲེམས་སྟོན་བྱང་བུ་གོ་རིམ་ལྟར་བསྒྲིགས་ནས་གནོད་རྒུད་གནོད་འཚེ་སྔོན་འགོག་ཐད་ཀྱི་དྲིལ་སྒྲོག་བྱ་དངོས་སོགས་རྣམ་པ་མི་འདྲ་བའི་སྒོ་ནས་རྒྱ་ཆེའི་མི་དམངས་ལ་དྲིལ་སྒྲོག་བྱས་ཏེ་གནོད་རྒུད་གནོད་འཚེ་ཐད་ཀྱི་ཤེས་བྱ་ཡང་བསྒྲགས། ཉིན་དེར་ཞིང་ཆེན་ཡོངས་ཀྱི་གྲོང་ཁྱེར་སོ་སོས་དྲིལ་སྒྲོག་བྱ་འགུལ་སྤེལ་བ་དང་གནོད་འཚེ་ཉེན་ཁའི་ཐད་ཀྱི་འགལ་རྐྱེན་ཐད་ལ་རྩད་ཞིབ་ནན་མོ་བྱས་ནས་གནོད་རྒུད་གནོད་འཚེ་སྔོན་འགོག་ཉུང་འཕྲི་བྱ་བའི་སྐབས་བསྟུན་འཁྲབ་སྟོན་སྦྱོང་བརྡར་ཁྲོད་དུ་ཧུར་ཐག་སྒོས་ཟབ་ཞུགས་བྱས་པ་རེད།
རང་ཞིང་ནི་རང་བྱུང་གནོད་འཚེ་ཐེབས་ཚད་ཅུང་ཉུང་བའི་ས་ཁུལ་ཞིག་ཡིན་ལ། ཞིང་ཆེན་ཏང་ཨུ་དང་ཞིང་ཆེན་སྲིད་གཞུང་གིས“མི་ལྟེ་བར་འཛིན་པ་དང་དམངས་ཚིས་འབུར་ཐོན”གྱི་རྩ་དོན་གཞིར་བཟུང་ནས་ལོ་འདི་དག་གི་རིང་ལ་གནོད་རྒུད་གནོད་འཚེ་ཐད་ཀྱི་བྱ་བའི་བྱེད་ཐབས་དང་བརྒྱུད་རིམ་ལ་མུ་མཐུད་དུ་གསར་གཏོད་སྔོག་འདོན་བྱས་ཤིང་། བྱ་བའི་རྒྱབ་སྐྱོར་དང་མ་རྩ་གཏོང་ཚད་ཆེས་ཆེར་བཏང་ཞིང་། ནུས་ཤུགས་གང་ཡོད་སྒོས་ཞིང་ཆེན་ཡོངས་ཀྱི་སྣ་འཛོམས་གནོད་རྒུད་གནོད་འཚེ་སྔོན་འགོག་གི་རྩ་འཛུགས་མ་ལག་ལ་ཤུགས་གང་ཡོད་ཀྱིས་སྐུལ་འདེད་བྱས་ཏེ་བྱ་བའི་སྒྲིག་གཞི་དང་རུ་དཔུང་འཛུགས་བསྐྲུན་སོགས་ཀྱི་གྲ་སྒྲིག་ལམ་ལུགས་འཐུས་ཚང་ཅན་དུ་བཏང་། དངོས་ཟོག་གསོག་འཇོག་དང་སློབ་གསོ་དྲིལ་སྒྲོག་སོགས་རིགས་མི་འདྲ་བའི་ནུས་པ་གསར་འཛུགས་ཀྱིས་གནོད་ཐེབས་ས་ཁུལ་གྱི་སྤྱི་ཚོགས་བརྟན་སྲུང་དང་མི་སེམས་བདེར་འབབ་པ་ལ་འགན་བཅོལ་བྱས། ཞིང་ཆེན་ཡོངས་ཀྱི་གནོད་འཚེ་གནོད་རྒུད་སྔོན་འགོག་བྱ་བའི་ཐད་ལ་སྔ་ན་མེད་པའི་གྲུབ་འབྲས་བླངས། དེས་མཉམ་དུ་དེང་རབས་དྲ་རྒྱའི་བརྡ་འཕྲིན་བེད་སྤྱོད་ཀྱིས་རྩིས་འཁོར་བེད་སྤྱོད་དང་གཞི་གྲངས་ཆེན་མོའི་ལག་རྩལ་བེད་སྤྱོད་བྱས་ཏེ། ཤུགས་ཆེན་པོས“ཆ་འཕྲིན་དྲ་རྒྱ+གནོད་རྒུད་གནོད་འཚེ་སྔོན་འགོག་བྱེད་པ”བཀོལ་སྤྱོད་དང་འཕེལ་རྒྱས་སུ་བཏང་ནས་རིགས་མི་འདྲ་བའི་ལྟ་སྟངས་ཐབས་ལམ་འཐུས་ཚང་བེད་སྤྱོད་བྱས་ནས་ཚན་རིག་ལག་རྩལ་གྱིས་གནོད་འཚེ་གནོད་རྒུད་སྔོན་འགོག་ཁྲོད་དུ་བྱེད་ནུས་ངེས་ཅན་ཞིག་ཐོན་པར་རམ་འདེགས་བྱས་པ་རེད།
ད་ལྟ་ཞིང་ཆེན་ཡོངས་ཀྱིས་ཆེས་ཐོག་མར་རིགས་བཀར་རིགས་དབྱེའི་དོ་དམ་གསར་འཛུགས་བྱས་ཏེ་ཁོངས་གཏོགས་དོ་དམ་གཙོ་བོ་ཡིན་པའི་གནོད་རྒུད་གནོད་འཚེ་དོ་དམ་མ་ལག་སྒྲིག་འཛུགས་བྱས་ནས། 《མཚོ་སྔོན་ཞིང་ཆེན་གྱི་ལོ་ལྔའི་“འཆར་གཞི་བཅུ་གསུམ་པའི”་སྣ་འཛོམས་གནོད་རྒུད་གནོད་འཚེའི་འཆར་འགོད》དང《མཚོ་སྔོན་ཞིང་ཆེན་གྱི་གནོད་འཚེ་གནས་ཚུལ་ཚོང་ཚོགས་དང་དེའི་བྱེད་ཐབས་འགྲེམས་སྤེལ》ཞེས་པ་སོགས་བཅའ་ཁྲིམས་ཁྲིམས་སྲོལ་རབས་དང་རིམ་པ་གཏན་འབེབས་བྱས་པ་མ་ཟད། 《མཚོ་སྔོན་ཞིང་ཆེན་གྱི་རང་བྱུང་གནོད་འཚེ་མྱུར་སྐྱོབས་རོགས་སྒྲུབ་སྐབས་བསྟུན་ཇུས་གཞི》ཞེས་པར་བཟོ་བཅོས་བྱས། འབྲེལ་ཡོད་བཅའ་ཁྲིམས་ཁྲིམས་སྲོལ་གྱི་ལམ་ལུགས་དེ་སྔར་ལས་ལྷག་པའི་སྒོ་ནས་འཐུས་ཚང་དུ་བཏང་ཞིང་ཞིང་ཆེན་ཡོངས་ཀྱི་གནོད་རྒུད་གནོད་འཚེ་བྱ་བ་དེ་ཡང་རིམ་བཞིན་བཅའ་ཁྲིམས་ཅན་དང་སྒྲིག་སྲོལ་ཅན་གྱི་འཕེལ་རྒྱས་བགྲོད་ལམ་ལ་ཞུགས་པར་སྐུལ་འདེད་བྱས་པ་རེད།
ལོ་ཙཱ་བ། ལྷ་དཔལ་སྐྱབས།


text:
ལྟ་གྲངས།
ང་ཚོས་དུས་རྒྱུན་བེད་སྤྱོད་བྱེད་ཀྱིན་པའི་ཨང་ཀི0,1,2,3,4,5,6......འདི་དག་གི་མིང་ལ་ཨ་རབ་ཨང་ཀི་ཞེས་འབོད། འདི་ནི་འཛམ་གླིང་ས་ཕྱོགས་ཚང་མར་བེད་སྤྱོད་ཡོད་པ་ཞིག་ཡིན། དོན་དངོས་ཐོག་ཨ་རབ་ཨང་ཀི་ནི་ཕལ་ཆེར་ལོ1500སྔོན་ནས་རྒྱ་གར་མིས་གསར་གཏོད་བྱས་པ་ཞིག་རེད། རྗེས་སུ་ཨ་ཤེ་ཡ་གླིང་དུ་ཚོང་གཉེར་གྱིན་པའི་ཨ་རབ་མིས་ཨང་ཀི་དེ་ཚོ་ཤེས་པར་གྱུར་ཅིང་། ཕྱིས་སུ་ཁོ་ཚོས་དེ་དག་ཡོ་རོབ་གླིང་དུ་བཀོལ་བར་བྱས་སོ༎ དེར་བརྟེན་ཡོ་རོབ་པས་ཨང་ཀི་དེ་ཚོར་ཨ་རབ་ཨང་ཀི་ཞེས་མིང་བཏགས་ཤིང་། ཨང་ཀི་དེ་དག་འབྲི་སྐབས་དུས་ཚོད་གྲོན་ཆུང་ཐུབ་ལ་བར་སྟོང་ཡང་ཆེན་པོ་མི་དགོས་པ་དང་། རྩིས་རྒྱག་སྐབས་ཧ་ཅང་སྟབས་བདེ་པོ་ཡོད་པས་ཡོ་རོབ་པས་དགའ་བསུ་ཆེན་པོ་ཐོབ་ཅིང་སྤྱོད་སྒོ་སྔར་བས་ཀྱང་ཆེ་རུ་ཕྱིན། སྒོས་སུ་སྤྱི་ལོའི་དུས་རབས༧པ་ནས་བཟུང་། ཨ་རབ་མིས་ཕྱི་ཕྱོགས་ལ་སྟོབས་ཤུགས་རྒྱ་སྐྱེད་བཏང་བས་ཨ་རབ་ཨང་ཀི་ཡང་དེ་དང་ཞོར་དུ་སྤེལ་ཅིང་ཁྱབ་ལ། མཐར་དེ་ནི་འཛམ་གླིང་ཐོག་ཀུན་གྱིས་སྤྱོད་པའི་ཨང་ཀིའི་འབྲི་སྲོལ་དུ་གྱུར་ཏོ༎


text:
ས་རཱ་མཐོ་སློབ་ཀྱི་ཞིབ་འཇུག་སློབ་མའི་ངེས་སྟོན་པ་བསོད་ནམས་རྒྱལ་མཚན་ལགས་ཀྱིས། ང་ཚོའི་སྐད་ཡིག་དེ་འགྲེམས་སྟོན་ཁང་ལ་འཇོག་པའི་དངོས་པོ་ནང་བཞིན་ཆགས་བསྡད་ཡོད་པ་རེད། མི་རིགས་ཤིག་གི་རིག་གནས་འགྲེམས་སྟོན་ཁང་དུ་འཇོག་དགོས་པ་ཆགས་དུས། རིག་གནས་དེ་ཤི་ཚར་བ་རེད། ཅེས་བརྗོད་སོང་།
དེ་རིང་ཆུ་ཚོད་ ༡༠ པའི་སྟེང་བཞུགས་སྒར་དྷ་སའི་ནོར་བུ་གསོལ་མགྲོན་ཁང་དུ། རྒྱལ་སྤྱིའི་པེན་རྩོམ་པ་པོའི་མཐུན་ཚོགས་དང་ཕྱི་སྡོད་པེན་བོད་ཀྱི་རྩོམ་པ་པོའི་མཐུན་ཚོགས། བོད་ཀྱི་འགྲོ་བ་མིའི་ཐོབ་ཐང་དང་དམངས་གཙོ་འཕེལ་རྒྱས་ལྟེ་གནས་ཁང་གསུམ་ཐུན་མོང་གི་གོ་སྒྲིག་འོག རྒྱལ་སྤྱིའི་བཙོན་འོག་གི་རྩོམ་པ་པོའི་ཉིན་མོ་སྲུང་གཙི་བྱས་སོང་ལ། མཛད་སྒོའི་ཐོག་སྨོན་ལམ་བོད་ཀྱི་བརྡ་འཕྲིན་ཞིབ་འཇུག་ཁང་གི་འགན་འཛིན་དགེ་བཤེས་བློ་བཟང་སྨོན་ལམ་ལགས་དང་། ས་རཱ་མཐོ་སློབ་ཀྱི་ཞིབ་འཇུག་སློབ་མའི་ངེས་སྟོན་པ་བསོད་ནམས་རྒྱལ་མཚན་ལགས། ནོར་གླིང་མཐོ་སློབ་ཀྱི་སློབ་སྤྱི་སྨན་ཤར་བློ་གྲོས་ལགས། ཕྱི་སྡོད་པེན་བོད་ཀྱི་རྩོམ་པ་པོའི་མཐུན་ཚོགས་ཀྱི་ཚོགས་གཙོ་སྤྲེལ་ནག་པ་བློ་གྲོས་དཔལ་བཟང་ལགས། དེ་བཞིན་སྨོན་ལམ་བོད་ཀྱི་བརྡ་འཕྲིན་ཞིབ་འཇུག་ཁང་གི་ཚིག་མཛོད་རྩོམ་སྒྲིག་འགན་འཛིན་འཇུ་བསྟན་སྐྱོང་ལགས། གཞན་ཡང་ཕྱི་སྡོད་པེན་བོད་ཀྱི་རྩོམ་པ་པོའིམཐུན་ཚོགས་ཀྱི་རྒྱུན་ལས་དང་དྷ་ས་ཁུལ་གྱི་སེར་སྐྱ་མི་མང་བཅས་འཛོམས་འདུག
མཛད་སྒོའི་ཐོག་མར་བོད་ནང་གི་བཙོན་འོག་རྩོམ་པ་པོའི་སྙན་ངག་གྱེར་འདོན་དང་། ཕྱི་སྡོད་པེན་བོད་ཀྱི་རྩོམ་པ་པོའི་མཐུན་ཚོགས་ཀྱི་རྒྱུན་ལས་ནས་ཕྱི་ལོ་ ༢༠༡༧ ལོར་རྒྱལ་སྤྱིའི་པེན་རྩོམ་པ་པོའི་མཐུན་ཚོགས་ཀྱིས་བདམས་པའི་དམིགས་བསལ་རྩོམ་པ་པོ་ལྔ་སྟེ། སི་རི་ཡའི་རྩོམ་པ་པོ་རཱ་ཛན་ཛ་ཡེ་ཏུ་ནཱ་ (Razan Zaitouneh) དང་། ཧོན་ཌུ་རས་རྒྱལ་ཁབ་ཀྱི་རྩོམ་མཁན་ཨ་ལི་རྗན་ཌི་ར་ (Cesario Alejandro)། ཊུར་ཀེའི་རྩོམ་པ་པོ་ཏོ་རྗན་ (Zehra Dojan)། དབུས་ཨ་ཧྥི་རི་ཁའི་རྒྱལ་ཁབ་ཨི་ཁུ་ཊུ་རི་ཡལ་ཇི་ནི་ཡ (Equatorial Guinea) ཡི་རྩོམ་པ་པོ་ཨི་སོ་ནོ་ཨི་བྷ་ལའི་ཡི་(Ramon Esono Ebale)། ཝེ་ཋི་ནཱམ་གྱི་རྩོམ་མཁན་ན་ཧུ་ཁེན་ (Nguyen Ngoc Nhu Quynh)བཅས་དང་། དེ་བཞིན་བོད་ནང་གི་བཙོན་འོག་རྩོམ་པ་པོ་ཞོགས་ལྗང་དང་། དཀོན་མཆོག་ཚེ་འཕེལ། ཚེ་རིང་དོན་གྲུབ། འབྲོག་རུ་ཚུལ་ཁྲིམས། འོད་ཟེར་དང་འཇམ་དབྱངས་སྐྱིད། ཡེ་ཤེས་ཆོས་སྒྲོན་སོགས་ངོ་སྤྲོད་གནང་རྗེས། སྐུ་མགྲོན་གཙོ་བོ་དགེ་བཤེས་བློ་བཟང་སྨོན་ལམ་ལགས་ཀྱིས་བཙོན་འོག་གི་རྩོམ་པ་པོའི་སྙན་ཐོ་དང་  > ཅེས་པའི་བྱིས་སྒྲུང་ཞིག་དབུ་འབྱེད་གནང་སོང་།
དེའི་རྗེས་བོད་ཀྱི་འགྲོ་བ་མིའི་ཐོབ་ཐང་དང་མང་གཙོ་འཕེལ་རྒྱས་ལྟེ་གནས་ཁང་གི་འགན་འཛིན་ཚེ་རིང་མཚོ་མོ་ལགས་ཀྱིས། དེ་རིང་གི་ཉིན་མོ་ནི་བཙོན་འོག་གི་རྩོམ་པ་པོའི་ཉིན་མོ་ཞེས་བཤད་ཀྱི་ཡོད་པ་དང་། རྒྱལ་སྤྱིའི་སྟེང་ཉིན་མོ་འདི་ལ་སྙིང་སྟོབས་ཀྱི་ཉིན་མོ་ཞེས་ཀྱང་འབོད་ཀྱི་ཡོད་པ་རེད། རྒྱལ་སྤྱིའི་སྟེང་པེན་རྩོམ་པ་པོའི་མཐུན་ཚོགས་ཀྱི་ཡན་ལག་ཕལ་ཆེར་ ༡༤༥ ལྷག་ཡོད་པ་དང་། དེའི་གྲས་ཀྱི་གཅིག་ནི་ང་ཚོའི་ཕྱི་སྡོད་པེན་བོད་ཀྱི་རྩོམ་པ་པོ་མཐུན་ཚོགས་ཆགས་ཀྱི་ཡོད། བཙོན་འོག་གི་མི་ཚེ་ནི་ལས་སླ་པོ་ཞིག་གཏན་ནས་མ་རེད། རྩོམ་པ་པོ་མང་པོ་ཞིག་བཙོན་འོག་ནས་འདས་གྲོངས་སུ་འགྲོ་བཞིན་ཡོད་ལ། ཡང་ཁ་ཤས་ཤིག་ཕྱི་ལུས་པོ་བཙོན་འོག་ཏུ་མེད་ཀྱང་ཆབ་སྲིད་ཀྱི་དཀའ་རྙོག་ལ་བརྟེན་ནས་སྨྲ་བརྗོད་ཀྱི་རང་དབང་མེད་པས། ནང་སེམས་ལ་དཀའ་ངལ་འཕྲད་ཀྱི་ཡོད་པ་རེད། དེར་བརྟེན་དེ་རིང་ང་ཚོས་བཙོན་འོག་གི་རྩོམ་པ་པོ་ཚང་མའི་དཀའ་སྡུག་དྲན་གསོ་བྱེད་དགོས་པའི་ཉིན་མོ་ཞིག་ཡིན་ལ། བཙོན་འོག་ནས་འདས་གྲོངས་སུ་ཕྱིན་པའི་རྩོམ་པ་པོ་རྣམས་ལ་མྱ་ངན་དང་གུས་འདུད་ཞུ་བའི་ཉིན་མོ་ཞིག་ཀྱང་ཡིན། དེ་རིང་ང་ཚོའི་མདུན་དུ་རྐུབ་སྟེགས་སྟོང་པ་ཞིག་བཞག་ཡོད། འདི་ནི་རྒྱལ་སྤྱིའི་པེན་རྩོམ་པ་པོའི་མཐུན་ཚོགས་ཡུལ་ལུང་གང་དུ་ཚོགས་ཀྱང་འདི་ལྟར་འཇོག་སྲོལ་ཞིག་ཡོད་པ་རེད། དེས་ག་རེ་མཚོན་གྱི་ཡོད་ཟེར་ན། བཙོན་འོག་ཏུ་ཡོད་པའི་རྩོམ་པ་པོ་མང་པོ་ཞིག་ཚོགས་འདུའི་ཐོག་མཉམ་ཞུགས་བྱེད་ཐུབ་ཀྱི་མེད་སྟབས། ཁོང་ཚོར་གུས་འདུད་དང་གདུང་སེམས་མཉམ་སྐྱེད་མཚོན་གྱི་ཡོད་པ་རེད། ཅེས་བརྗོད་སོང་།
ཕྱི་སྡོད་པེན་བོད་ཀྱི་རྩོམ་པ་པོ་མཐུན་ཚོགས་ཀྱི་ཚོགས་གཙོ་སྤྲེལ་ནག་པ་བློ་གྲོས་དཔལ་བཟང་ལགས་ཀྱིས། ལོ་ལྟར་ཕྱི་ཟླ་ ༡༡ པའི་ཚེས་ ༡༥ ཉིན་ནི་ང་ཚོ་མིའི་རིགས་ཀྱི་བསམ་བློ་དང་སྨྲ་བརྗོད་རང་དབང་གི་ཆེད་དུ་ཆབ་སྲིད་ཀྱི་སྒེར་སྤྱོད་རིང་ལུགས་པ་དང་། ཆོས་ལུགས་ཀྱི་མཁྲེགས་འཛིན་རིང་ལུགས་པ་དག་གིས་སྡུག་སྦྱོང་དང་མནར་གཅོད་གཏོང་བཞིན་པའི་རླབས་ཆེ་བའི་རྩོམ་པ་པོ་རྣམས་ལ་རྗེས་དྲན་དང་གདུང་སེམས་མཉམ་སྐྱེད་ཀྱི་ཉིན་མོ་ཞིག་ཡིན་པ་རེད། དེར་བརྟེན་དེ་རིང་ང་ཚོས་མིའི་རིགས་ཀྱི་རང་དབང་རྩོད་ལེན་དང་། ཁྱད་པར་དུ་རྒྱ་ནག་དམར་ཤོག་གཞུང་གིས་མི་རིགས་བཙན་གནོན་དང་དྲག་ཤུགས། སྟོབས་འབྱོར་དབང་ཤུགས་འོག མི་ལོ་ ༥༠ ཙམ་གྱི་རིང་ལ་རང་དབང་རང་བཙན་ཤོར་ནས་གཞན་ཡུལ་དུ་སྐྱབས་བཅོལ་ལ་ཡོང་བའི་མི་རིགས་འདིའི་སྐྱོ་གར་གྱི་ལས་དབང་ཡོད་ཚད་འཇིགས་བྲལ་དཔའ་སྤོབས་ཀྱིས་གླུ་རུ་ལེན་མཁན་གངས་ཅན་པའི་སྨྱུག་ཐོགས་པ་རྣམས་ལ་སྙིང་ཐག་པ་ནས་གུས་འདུད་དང་རྗེས་སུ་ཡི་རངས་ཞུ་རྒྱུ་ཡིན། སྨྲ་ཤེས་དོན་གོ་བ་ཐམས་ཅད་སྐྱེས་པ་ཙམ་ནས་རང་དབང་འདྲ་མཉམ་ཡིན་ཞེས་པའི་ཁ་གཡང་དེ་དངོས་གནས་བདེན་དོན་གྱི་མཐའ་བསྡོམས་ཤིག་ཡིན་ན། ཤེས་རིག་དཔལ་ཡོན་གྱི་འཁོར་འཇུག་ཆེ་བའི་སྤྱི་ཚོགས་ནང་རང་དབང་གི་ཆེད་དུ་རང་དབང་གི་མཐའ་མའི་ས་མཚམས་དེ། ནང་བསམ་བློའི་ཚོར་འདུ་ཡོད་ཚད་ལྷད་མེད་དུ་མཚོན་པའི་སྨྲ་བརྗོད་རང་དབང་བཙན་འཕྲོག་དང་བཙན་གནོན་བྱེད་བཞིན་པའི་གཏུམ་སྤྱོད་ལས་ལྷག་པའི་ནག་ཉེས་ཆེན་པོ་ཞིག་ཡོད་མི་སྲིད། དེར་བརྟེན་ང་ཚོས་རང་དབང་ལ་བརྩི་བཀུར་དང་གུས་བཀུར་མི་ཞུ་བར་བརྩི་མེད་རྡོག་རོལ་གཏོང་མཁན་སུ་ཡིན་ཡང་དེ་ལ་མཐའ་གཅིག་ཏུ་ངོ་རྒོལ་བྱ་ངེས་ཡིན། ང་ཚོ་མིའི་རིགས་ལ་དགོས་པ་ནི་བསམ་བློའི་རང་དབང་དང་། ཞིབ་འཇུག་རང་དབང་། སྨྲ་བརྗོད་རང་དབང་། རྩོམ་འབྲིའི་རང་དབང་སོགས་ཡིན་པས། ང་ཚོས་དུས་དང་རྣམ་པ་ཀུན་ཏུ་མིའི་རིགས་ཀྱི་གཟི་བརྗིད་ཆེ་བའི་རང་དབང་གི་བྱ་གཞག་ཡོངས་ལ་གོང་བཀུར་དང་བརྩི་འཇོག་བླ་མེད་ཞུ་རྒྱུ་ཡིན། ཞེས་བརྗོད་སོང་།
ཕྱི་སྡོད་པེན་བོད་ཀྱི་རྩོམ་པ་པོའི་མཐུན་ཚོགས་ཀྱི་ཚོགས་གཞོན་སྨན་ཤར་བློ་གྲོས་ལགས་ཀྱིས། བཙོན་འོག་གི་རྩོམ་པ་པོའི་སྙན་ཐོའི་རིན་ཐང་ངམ་དོན་སྙིང་དེ། ང་ཚོ་ཚང་མས་བློ་ཐག་ཉེ་བ་ཞིག་བྱ་རྒྱུ་གལ་ཆེན་པོ་རེད་བསམ་གྱི་འདུག གང་ཡིན་ཟེར་ན། དེ་རིང་གི་ཉིན་མོ་འདིར་ང་ཚོས་གདུང་སེམས་མཉམ་སྐྱེད་ཙམ་མ་ཡིན་པར། ང་ཚོས་བཙོན་འོག་གི་རྩོམ་པ་པོ་རྣམས་ཀྱི་མཚན་སྙན་དང་། ལོ་རྒྱུས། གཟི་བརྗིད་སོགས་ལ་རྗེས་སུ་ཡི་རངས་དང་བསྔགས་བརྗོད་བྱེད་ཀྱི་ཡོད། དེའི་རྒྱུ་མཚན་ནི། བཙོན་འོག་གི་རྩོམ་པ་པོ་ནི་རྩོམ་པ་པོ་གཞན་དང་མི་འདྲ། སྤྱིར་བོད་ལ་རྩོམ་པ་པོ་མང་པོ་ཡོད་ཀྱང་། བཙོན་འོག་གི་རྩོམ་པ་པོ་ཉུང་ཤས་ཤིག་ལས་མེད་པ་དང་། ཁོ་ཚོ་ཡང་ནས་བསྐྱར་དུ་བཙོན་འོག་ལ་འགྲོ་དགོས་བྱུང་ཡོད། རྩོམ་པ་པོ་ཚེ་རིང་འོད་ཟེར་ལྟ་བུར་ཆ་བཞག་ན། འདས་པའི་ལོ་ངོ་ ༡༣ ལྷག་རིང་བཙོན་འོག་ནས་དཀའ་ངལ་འཕྲད་ཡོད་པ་དང་། དཀའ་ངལ་དེའི་གནད་འགག་ཚིག་གཉིས་ཀྱི་ཐོག་ནས་ཞུས་ན། དེ་ནི་མི་རིགས་ཅེས་པ་དེ་རེད། བཙོན་འོག་གི་རྩོམ་པ་པོ་ནི་སྤྱིར་བཏང་གི་རྩོམ་པ་པོ་ཙམ་མིན་པར། ཁོ་ཚོ་མིའི་རིགས་ཀྱི་ཆེད་དུ་བཙོན་ལ་བཅུག་པའི་རྩོམ་པ་པོ་རེད། ཁོ་ཚོར་འཕྲད་པའི་དཀའ་ངལ་གཉིས་ནི། གཅིག ཁོ་ཚོས་མི་རིགས་ཀྱི་ངོ་བོ་འགྲེལ་བཤད་རྒྱག་མི་ཆོག་པ་དང་། གཉིས། རྩོམ་མཁན་རང་ཉིད་ཀྱི་ཕུགས་བསམ་དང་ཚོར་སྣང་ཕྱིར་འདོན་མི་ཆོག་པ་དེ་རེད། གལ་སྲིད་དེ་འདྲ་བྱས་པ་ཡིན་ན། ཁོ་ཚོ་བཙོན་འཇུག་བྱེད་ཀྱི་ཡོད་པ་རེད། རྒྱ་ནག་དམར་ཤོག་ཚོགས་པའི་སྟོབས་ཤུགས་གཅིག་ནི་དྲིལ་བསྒྲགས་ཆགས་ཡོད་པ་དང་། དེ་ནི་ཁོ་ཚོས་སྒེར་གཅོད་ཀྱི་ཐོག་ནས་དམར་ཤོག་ཚོགས་པའི་གནས་ཚུལ་ཤུགས་ཆེར་དྲིལ་བསྒྲགས་བྱེད་ཀྱི་ཡོད་ཀྱང་། བོད་པའི་ངོ་བོ་ལོགས་འགྲེལ་བྱས་ཏེ་རྒྱལ་སྤྱིའི་སྟེང་བོད་པའི་ངོ་བོ་མེད་པ་བཟོ་ཐབས་དང་། བོད་པའི་ངོ་བོ་འགྲེལ་བཤད་རྒྱག་ཐུབ་མཁན་མེད་པ་བཟོ་བའི་དབང་ཤུགས་ཆེན་པོ་བཟུང་ཡོད། རྩོམ་པ་པོས་མི་རིགས་ཤིག་གི་འཆར་སྣང་དང་ཕུགས་བསམ་ནམ་ཡང་བློས་གཏོང་གི་མེད་སྟབས། དེ་ནི་ཁོ་ཚོར་འཕྲད་པའི་ཉེན་ཁ་ཆགས་ཡོད། ལོ་རྒྱུས་ནི་འདས་མ་ད་གསུམ་མཐོང་བའི་མི་རིགས་ཤིག་གི་མིག་ལྟ་བུ་ཆགས་ཡོད་ལ། གལ་ཏེ་རྩོམ་པ་པོ་ཞིག་ལ་རྩོམ་རིག་སྒྱུ་རྩལ་གྱི་འཆར་སྣང་དང་ཕུགས་བསམ་མེད་པ་ཡིན་ན། མི་རིགས་དེ་ལ་འཆར་སྣང་དང་ཕུགས་བསམ་ཟེར་བ་ཞིག་ཡོད་མི་སྲིད། དེར་བརྟེན་བཙོན་འོག་གི་རྩོམ་པ་པོ་ནི་ང་ཚོ་བོད་མི་རིགས་ཀྱི་མིག་དང་སྙིང་ལྟ་བུ་ཆགས་ཡོད་སྟབས། ང་ཚོས་བཙོན་འོག་གི་རྩོམ་པ་པོའི་སྙན་ཐོ་འདོན་པའི་དོན་སྙིང་ཡང་དེ་ཡིན། ཞེས་སོགས་བརྗོད་སོང་།
སྨོན་ལམ་བོད་ཀྱི་བརྡ་འཕྲིན་ཞིབ་འཇུག་ཁང་གི་ཚིག་མཛོད་རྩོམ་སྒྲིག་འགན་འཛིན་འཇུ་བསྟན་སྐྱོང་ལགས་ཀྱིས། རྩོམ་ཞེས་པ་ནི་མི་ཞིག་གི་ཕུགས་འདུན་ལ་ཤེས་རབ་ཀྱིས་རམ་འདེགས་བསྐྲུན་ཏེ་ཡོང་བའི་སྐད་ཆའམ་གཟུགས་བརྙན་ལ་གོ་དགོས་པ་རེད་བསམ་གྱི་ཡོད་ལ། དེ་འདྲའི་རྩོམ་འབྲི་མཁན་ལ་རྩོམ་པ་པོ་ཟེར་བ་དང་། སྤྱིར་ང་ཚོས་ལས་ཀ་ག་རེ་བྱེད་ནའང་རང་དབང་དགོས་ཀྱི་ཡོད་པ་རེད། རྩོམ་པ་པོར་མཚོན་ན་ཆེས་མེད་དུ་མི་རུང་བ་ནི་སྨྲ་བརྗོད་རང་དབང་ཆགས་ཡོད། སྨྲ་བརྗོད་རང་དབང་སུས་སྤྲོད་ཀྱི་མི་འདུག་ཟེར་ན། སྲིད་གཞུང་དང་ཚོགས་སྡེ་ཁག་གི་དབང་འཛིན་པ་ཚོས་སྤྲོད་ཀྱི་ཡོད་པ་མ་རེད། དེའི་རྒྱུ་མཚན་ནི། རྩོམ་པ་པོའི་སྐད་ཆས་ལྐོག་ཟ་རུལ་སུངས་བྱེད་མཁན་དཔོན་རིགས་ཚོའི་ཁེ་བཟང་ལ་དོ་ཕོག་བཟོ་ཡི་ཡོད་པ་རེད། སྒེར་གཅོད་པ་དང་ལོག་སྤྱོད་རིང་ལུགས་པ་ཚོས་བཀག་འགོག་བྱས་པའི་རང་དབང་དེ་ལ་རྩོམ་པ་པོའི་རྩོམ་འབྲིའི་རང་དབང་ཟེར་བ་རེད། དེ་ནས་རྩོམ་པ་པོས་ག་རེ་བྱས་ནས་སྒེར་གཅོད་པ་དང་ལོག་སྤྱོད་པའི་མདུན་དུ་ལངས་ཏེ་རང་དབང་གི་ཆེད་དུ་བློས་གཏོང་བྱེད་དགོས་པ་རེད་དམ་ཞེ་ན། རྩོམ་པ་པོས་བདེན་པ་ཨང་དང་པོར་འཛིན་པ་རེད། རྩོམ་པ་པོའི་འོས་འགན་ནི། ཤེས་རབ་བེད་སྤྱད་དེ་འགྲོ་བ་མིའི་རིགས་ལ་སྣེ་འཁྲིད་དགོས་པ་དང་། སྣེ་འཁྲིད་བྱེད་ཐབས་སུ་རྩོམ་པ་པོས་འདས་པའི་ལོ་རྒྱུས་དང་། ད་ལྟའི་གནས་བབ་ཤེས་པའི་ཁར་མ་འོངས་པར་ཕུགས་བསམ་ཡོད་དགོས། དེ་རིང་བཙོན་འོག་ཏུ་ཡོད་པའི་རྩོམ་པ་པོ་ཟེར་དུས། ཁོ་ཚོ་ཆབ་སྲིད་དང་མི་རིགས་ཀྱི་རྩོམ་པ་པོ་ཆགས་ཀྱི་ཡོད་སྟབས། དེ་གལ་ཆེན་པོ་ཞེ་དྲགས་རེད། རྒྱལ་སྤྱིའི་སྟེང་བོད་ཀྱི་རྩོམ་པ་པོ་ཉུང་ཤས་ཤིག་ལས་མེད་པ་དང་། བོད་ནང་དུ་རྩོམ་རིག་རང་དབང་མེད་སྟབས། ཕྱི་སྡོད་རྩོམ་པ་པོ་ཚོས་ཤུགས་བརྒྱབ་རྒྱུ་གལ་ཆེན་དུ་མཐོང་། དེ་ཡང་དང་པོ་བོད་ཀྱི་རྩོམ་རིག་སྒྱུ་རྩལ་གྱི་རིན་ཐང་དེ་རྒྱལ་སྤྱིའི་སྒང་ལ་སླེབ་ཐུབ་པ་ཞིག་དང་། གཉིས་པ་འཛམ་གླིང་དེང་རབས་རྩོམ་རིག་གི་འགྱུར་འགྲོས་དེ་ཚུར་བོད་པའི་སྤྱི་ཚོགས་ནང་ངོ་སྤྲོད་བྱ་དགོས་པ་རེད་བསམ་གྱི་འདུག འོས་འགན་དེ་གཉིས་ཐད་ང་ཚོ་ཕྱི་སྡོད་རྩོམ་པ་པོ་ཚོས་ཤུགས་རྒྱག་དགོས་ཀྱི་འདུག་ལ། དེ་ནི་ང་རང་གི་རེ་བའང་ཡིན། ཞེས་བརྗོད་སོང་།
ས་རཱ་མཐོ་སློབ་ཀྱི་ཞིབ་འཇུག་སློབ་མའི་ངེས་སྟོན་པ་བསོད་ནམས་རྒྱལ་མཚན་ལགས་ཀྱིས། ང་རང་ཚོའི་དགོངས་པའི་ནང་འཆར་དགོས་པ་ཞིག་ནི། ད་ལྟའི་སྤྱི་ཚོགས་ཀྱི་གནས་སྟངས་རེད། སྤྱིར་མིའི་རིགས་ཀྱི་སྤྱི་ཚོགས་ནང་གདོང་ཐུག་འདྲ་མིན་ཡོང་གི་རེད། ད་ལྟའི་བར་སྤྱི་ཚོགས་ཕན་ཚུན་གདོང་ཐུག་བརྒྱབས་ནས་ཡོང་བ་རེད་མ་གཏོགས། ཁ་སང་ཁ་ཉིན་གསར་དུ་གདོང་ཐུག་བྱུང་བ་ཞིག་མ་རེད། མིའི་དཔལ་ཡོན་མ་དར་བའི་སྔོན་ནས་གདོང་ཐུག་བརྒྱབས་ནས་ཡོང་བ་རེད་ལ། དཔལ་ཡོན་དར་བའི་རྗེས་སུའང་གདོང་ཐུག་བརྒྱབས་ནས་ཡོང་བ་རེད། མ་འོངས་པར་ཡིན་ནའང་མུ་མཐུད་གདོང་ཐུག་བརྒྱབ་ནས་འགྲོ་གི་རེད་མ་གཏོགས། མིའི་སྤྱི་ཚོགས་ནང་གདོང་ཐུག་མེད་པའི་གནས་སྟངས་ཤིག་ཆགས་སྲིད་པ་མ་རེད། གནས་སྟངས་དེ་ང་ཚོས་དང་པོ་ནས་ཧ་གོ་དགོས་པ་རེད། གལ་ཏེ་མིའི་སྤྱི་ཚོགས་ནང་གདོང་ཐུག་མེད་པའི་གནས་སྟངས་ཤིག་ཆགས་དགོས་ཀྱི་ཡོད་ཚེ། མིའི་ལྷན་སྐྱེས་ཀྱི་རང་བཞིན་དོར་དགོས་པ་ལྟ་བུ་ཆགས་ཀྱི་ཡོད་པ་རེད། མིའི་སྤྱི་ཚོགས་ཁྲོད་ཀྱི་འཚོལ་ཞིབ་དང་ཡར་རྒྱས། འགྲན་རྩོད་སོགས་ང་ཚོ་མིའི་ལྷན་སྐྱེས་སུ་གྲུབ་སྡོད་པ་ཞིག་རེད། ལྷན་སྐྱེས་ཀྱི་རང་བཞིན་དེ་དག་མེད་པ་བཟོས་པ་ཡིན་ན། དུད་འགྲོའི་བཟོ་ལྟ་འདྲ་བོ་ཆགས་ཏེ་རྩྭ་ཆུ་འཛོམས་ས་ཞིག་ལ་བཏང་བཞག་པ་ཡིན་ན། ཁ་རོགས་གེར་སྡོད་སྲིད་པ་རེད་མ་གཏོགས། ཅི་ཙམ་མིའི་རྣམ་དཔྱོད་ཡར་རྒྱས་ཕྱིན་པ་དང་། ཅི་ཙམ་འཚོ་བའི་མཐུན་རྐྱེན་ཡག་ཏུ་ཕྱིན་པ་དེ་ཙམ་གྱིས། མིས་གདོང་ལེན་བྱེད་སའི་ཁ་ཕྱོགས་ལ་འགྱུར་བ་ཐེབས་སྲིད་ཀྱི་རེད་དེ། སྤྱི་ཚོགས་ཀྱི་དཀའ་ངལ་དེ་ཕྱོགས་གཅིག་གི་དཀའ་ངལ་ཆགས་ཡོད་ནའང་། ཕྱོགས་གཞན་ཞིག་ནས་དཀའ་ངལ་དེ་སེལ་ཡོང་གི་རེད། དེ་ང་ཚོས་ངོས་འཛིན་བྱེད་དགོས་ཀྱི་འདུག ད་ཆར་འཛམ་གླིང་འདིའི་ནང་འཕྲད་པའི་དཀའ་ངལ་ཆེ་ཤོས་ག་རེ་རེད། ཡང་སྒོས་ང་ཚོ་ཁ་བ་གངས་ཅན་པར་དཀའ་ངལ་ག་རེ་འཕྲད་ཀྱི་འདུག དེ་ངོས་འཛིན་ཐུབ་དགོས་ཀྱི་འདུག ད་ཆར་ང་ཚོས་གླེང་སྡོད་པའི་དཀའ་ངལ་དེ་མི་རིགས་ཤིག་གིས་མི་རིགས་གཞན་ཞིག་ལ་དབང་སྒྱུར་བྱས་ཏེ་ཡོང་བའི་གནས་སྐབས་སུ། དེའི་བར་ནས་འཕྲད་པའི་དཀའ་ངལ་ཞིག་རེད། ད་ལྟ་ང་ཚོས་བཤད་སྡོད་པའི་རྩོམ་འབྲིའི་རང་དབང་ཟེར་བ་དེ་ཡང་། ང་ཚོས་ཅིའི་ཕྱིར་རྩོམ་འབྲིའི་རང་དབང་མ་འཁྱོངས་པ་རེད། རྒྱ་ནག་གི་སྲིད་དོན་འཕེལ་རིམ་ལ་བསམ་བློ་བཏང་བ་ཡིན་ན། ཕྱི་ལོ་ ༡༩༢༡ ནས་རྒྱ་ནག་རྒྱལ་ཁབ་དེ་སྤྱི་ཚོགས་རིང་ལུགས་ལ་བསྒྱུར་ཐབས་སུ་ཧ་ལམ་མི་ལོ་སུམ་བཅུ་ཙམ་རིང་འགྲོ་སོང་བཏང་བའི་རྗེས་སུ། རྒྱ་ནག་རྒྱལ་ཁབ་དེ་སྤྱི་ཚོགས་རིང་ལུགས་ལ་བསྒྱུར་ཚར་བ་རེད། དེའི་རྗེས་ཀྱི་མི་ལོ་སུམ་བཅུ་ལྷག་ནང་རྒྱ་ནག་རྒྱལ་ཁབ་དེ་ཀྲུང་གོའི་སྤྱི་ཚོགས་རིང་ལུགས་ཞེས་པར་བསྒྱུར་བ་རེད། དེའི་རྗེས་ཀྱི་མི་ལོ་སུམ་བཅུའི་ནང་ཀྲུང་གོའི་ཁྱད་ཆོས་ལྡན་པའི་སྤྱི་ཚོགས་རིང་ལུགས་ཞེས་པར་བསྒྱུར་བ་དང་། ཁ་སང་དེ་རིང་རྒྱ་ནག་དམར་ཤོག་ཚོགས་ཆེན་ཐེངས་བཅུ་དགུ་བའི་སྐབས་སུ་ཞི་ཅིན་ཕིན་གྱིས་དུས་རབས་གསར་བའི་ཀྲུང་གོའི་ཁྱད་ཆོས་ལྡན་པའི་སྤྱི་ཚོགས་རིང་ལུགས་ཞེས་ཁ་ཕྱོགས་དེ་འདྲ་ཞིག་ལ་གོམ་པ་སྤོས་ཡོད་པ་རེད། དེར་བརྟེན་ང་ཚོ་སློབ་སྦྱོང་བྱེད་མཁན་ཚོས་ད་ལྟའི་སྤྱི་ཚོགས་ཀྱི་གནས་བབ་ག་འདྲ་ཆགས་འདུག འདས་པའི་སྤྱི་ཚོགས་ཀྱི་གནས་སྟངས་ག་འདྲ་རེད། དེ་གཉིས་ལ་གཞིགས་ཏེ་མ་འོངས་པར་དཀའ་ངལ་ག་རེ་འཕྲད་རྒྱུ་རེད། རྩོམ་འབྲིའི་རང་དབང་གི་དཀའ་ངལ་དང་སྐད་ཡིག་བཀོལ་སྤྱོད་ཀྱི་དཀའ་ངལ་ག་འདྲ་ཆགས་རྒྱུ་རེད། དུས་རབས་གསར་བའི་ཀྲུང་གོའི་ཁྱད་ཆོས་ལྡན་པའི་སྤྱི་ཚོགས་རིང་ལུགས་ནང་བཙོན་འོག་གི་རྩོམ་པ་པོའི་གནས་བབ་ཅི་འདྲ་ཞིག་ཆགས་རྒྱུ་རེད། དེའི་སྐོར་ལ་ཚོད་དཔག་བྱེད་པ་དང་བསམ་བློ་གཏོང་རྒྱུ་གལ་ཆེན་པོ་རེད། ཅེས་བརྗོད་སོང་།
ཡང་ཁོང་གིས་རྩོམ་འབྲིའི་བདག་དབང་ཟེར་བ་དེ་གལ་ཆེན་པོ་ཞེ་དྲགས་རེད། སྤྱིར་བཏང་རྩོམ་འབྲི་བ་དང་སྐད་ཆ་བཤད་པ་གཉིས་གཅིག་པ་རེད། སྐད་ཆ་དེ་གོ་རིམ་ལྡན་པའི་སྒོ་ནས་ཡིག་ཐོག་ཏུ་བྲིས་པ་དེ་རྩོམ་ཆགས་ཀྱི་ཡོད་པ་རེད། རྩོམ་འབྲི་བར་རང་དབང་དགོས་ཀྱི་ཡོད་པ་རེད། ཉེ་བའི་ལོ་ཤས་ནང་ཤར་ནུབ་གཉིས་ཀྱི་རྩོམ་འབྲིའི་རང་དབང་བསྡུར་བ་ཡིན་ན་གནམ་ས་ལྟ་བུའི་ཁྱད་པར་ཤོར་ཡོད་པ་རེད། དེར་བརྟེན་ཤར་ཕྱོགས་པས་ནུབ་ཕྱོགས་པར་བལྟས་ཏེ་ལས་ཀ་བྱེད་ཀྱི་ཡོད་པ་དང་། ཐ་ན་ཤར་ཕྱོགས་པས་ཟ་སྟངས་འཐུང་སྟངས་དང་འགྲོ་སྟངས་འདུག་སྟངས་ལ་སོགས་པ་ནུབ་ཕྱོགས་པར་ལྟ་ཡི་ཡོད་པ་རེད། དེ་ལྟར་ནུབ་ཕྱོགས་པ་མདུན་དུ་སྐྱོད་དགོས་པ་དང་། ཤར་ཕྱོགས་པས་ནུབ་ཕྱོགས་པར་ལད་ཟློས་བྱེད་དགོས་པའི་གནས་སྟངས་དེ་རྒྱུ་རྐྱེན་གང་ལ་བརྟེན་ནས་བྱུང་བ་རེད། ནུབ་ཕྱོགས་པས་བསམ་བློའི་རང་དབང་གི་སྒོ་ནས་བསམ་ཚུལ་བརྗེ་རེས་དང་ཞིབ་འཇུག དེའི་ཕྱོགས་བསྡོམས་རང་བཞིན་དེ་སྲིད་བྱུས་ནང་གཏན་འབེབས་བྱས་པ་བརྒྱུད་ནས་ད་ལྟའི་བར་སླེབས་པ་རེད། དེ་ལྟར་ཡོང་བའི་རྨང་གཞི་དེ་ཡང་ནང་བསམ་བློ་དང་ཕྱིའི་སྣང་འཆར། དེའི་ཕྱོགས་བསྡོམས་རང་བཞིན་ལ་བརྟེན་ནས་ཡོང་བ་རེད། རྩོམ་འབྲིའི་རང་དབང་བཀག་པ་ཡིན་ན། མིའི་བསམ་བློ་ཡར་རྒྱས་འགྲོ་བའི་རྨང་གཞི་དེ་འགག་འགྲོ་གི་རེད། དེར་བརྟེན་རྩོམ་འབྲིའི་རང་དབང་ཟེར་བ་དེ་གཏན་འབེབས་བྱས་པ་རེད། རྩོམ་འབྲིའི་རང་དབང་འགོག་པ་ལ་རྒྱུ་རྐྱེན་ཁ་ཤས་ཡོད་པ་རེད། ཆབ་སྲིད་ཀྱི་ཁེ་དབང་འགན་སྲུང་བྱེད་པར་བརྟེན་ནས། མིའི་བསམ་བློའི་རང་དབང་དང་རྩོམ་འབྲིའི་རང་དབང་འགོག་གི་ཡོད་པ་རེད། དེ་བཞིན་ཤེས་ཡོན་དང་ལམ་ལུགས་སོགས་མཁྲེགས་འཛིན་དང་འགན་སྲུང་བྱེད་པར་བརྟེན་ནས་ཀྱང་མིའི་བསམ་བློའི་རང་དབང་འགོག་གི་ཡོད་པ་རེད། དེ་ག་ནང་བཞིན་རྒྱ་ནག་གཞུང་གིས་དམར་ཤོག་ཚོགས་པའི་སྲིད་དབང་ལམ་ལུགས་མུ་མཐུད་གནས་ཐུབ་པ་དང་འགྲོ་ཐུབ་པའི་ཆེད་དུ་བོད་མིའི་རྩོམ་འབྲིའི་རང་དབང་བཀག་པ་རེད། དེ་བཞིན་ང་ཚོའི་སྐད་ཡིག་ལ་མཚོན་ན་ཡང་ཛ་དྲག་པོ་ཞེ་དྲགས་ཆགས་ཡོད་པ་རེད། ད་ཆར་རྒྱལ་དབང་སྐུ་ཕྲེང་བཅུ་བཞི་བ་ཆེན་པོའི་ཐུགས་སྐྱེད་སྨོན་ལམ་དང་། ཀུན་གཟིགས་པཎ་སྐུ་ཕྲེང་བཅུ་བ་ཆེན་པོའི་མཛད་པ་སོགས་ད་ལྟ་ཅུང་ཙམ་བསྡད་ཡོད་པ་མ་གཏོགས། ང་ཚོའི་སྐད་ཡིག་དེ་འགྲེམས་སྟོན་ཁང་ལ་འཇོག་པའི་དངོས་པོ་ནང་བཞིན་ཆགས་བསྡད་ཡོད་པ་རེད། མི་རིགས་ཤིག་གི་རིག་གནས་འགྲེམས་སྟོན་ཁང་དུ་འཇོག་དགོས་པ་ཆགས་དུས། རིག་གནས་དེ་ཤི་ཚར་བ་རེད། དེ་ནི་ང་ཚོ་མི་ཤི་རྗེས་དུར་ཁྲོད་དུ་གདན་འདྲེན་ཞུ་ཡི་ཡོད་པ་དང་གཅིག་པ་རེད། དེར་བརྟེན་མི་རིགས་ཤིག་གི་རིག་གནས་འགྲེམས་སྟོན་ཁང་དུ་ཇོག་པ་དེ་དགའ་འོས་པ་ཞིག་མ་རེད། རྒྱུ་མཚན་ནི། རིག་གནས་དེ་འགྲེམས་སྟོན་ཁང་དུ་བཞག་ཡོད་དུས། རིག་གནས་དེ་ཤི་ཚར་བ་རེད། མི་རིགས་ཤིག་གི་སྐད་ཡིག་གསོན་པོར་གནས་ཐབས་གཙོ་བོ་སྐད་ཡིག་དེ་བཀོལ་སྤྱོད་བྱེད་སའི་ཁོར་ཡུག་ཅིག་དགོས་པ་རེད། ང་ཚོས་གནས་སྟངས་དེ་དག་ཧ་གོ་དགོས་པ་རེད། ཅེས་ཀྱང་བརྗོད་སོང་།
གསར་འགོད་པ། ཉི་མ་ཚེ་རིང་།


text:
གསར་དུ་རྙེད་པའི་བཞད་ཀྱི་ལུང་བཤད་ཅེས་པའི་དཔེ་རྙིང་ཞིག་དང་དེ་ལས་འཕྲོས་པའི་མགར་སྟོང་བཙན་གྱི་ཁྱིམ་རྒྱུད་
[ཟླ་ཚེས། 2018-03-10 23:14:44][རྩོམ་པ་པོ། འཇད་པ་དཔལ་ལྡན་ཚེ་རིང་།][རྩོམ་ཁུངས། ཧི་མ་ལ་ཡའི་བོན།][ཀློག་གྲངས། ]
གསར་དུ་རྙེད་པའི་བཞད་①ཀྱི་ལུང་བཤད་②ཅེས་པའི་དཔེ་རྙིང་ཞིག་དང་དེ་ལས་འཕྲོས་པའི་
མགར་སྟོང་བཙན་ཡུལ་སྲུང་གི་ཁྱིམ་རྒྱུད་ལ་བསྐྱར་དུ་དཔྱད་པ།
ནང་དོན་གནད་བསྡུས།
དཔྱད་རྩོམ་འདིར་གཙོ་བོ་བོད་ཀྱི་བཙན་པོ་སྲོང་བཙན་སྒམ་པོའི་མེད་ན་མེད་པའི་བློན་པོ་བཞིའི་གྲས་མགར་སྟོང་བཙན་ཡུལ་སྲུང་གི་འཁྲུངས་ཡུལ་དང་རུས་ཁུངས་བཅས་ལ་བཞད་ཀྱི་ལུང་བཤད་རྣམ་དཔྱོད་སྨྲ་བའི་སྒོ་འབྱེད་མཁས་པའི་དགའ་སྟོན་ཞེས་པའི་དཔེ་རྙིང་བྲིས་མ་ཁུངས་བཙན་ཞིག་ཡོད་པ་ཞིབ་གསལ་ངོ་སྤྱོད་དང་། དེ་བཞིན་འབྲེལ་ཡོད་དཔྱད་གཞི་ཁག་གཞིར་བྱས་བཟུང་ཞིང་། ཡུལ་དངོས་སུ་བསྐྱོད་དེ་མགར་སྟོང་བཙན་ཡུལ་སྲུང་གི་འཁྲུངས་ཡུལ་དེ་བཞད་མཐོང་སྨོན་རྫོང་ཁོངས་གླང་མ་ཆུ་ཚན་གྱི་འགྲམ་དུ་ཡིན་པ་དང་། ཁོང་གི་རུས་བརྒྱུད་དེ་ཡང་བཞད་ཀྱི་ཡུལ་དུ་དམུ་རིགས་ཀྱི་རྒྱུད་ལས་འཁྲུངས་པ་སོགས་རྟོག་ཞིབ་བྱས་པའི་སྐོར་བརྗོད་ཁུལ་བྱས་ཡོད།
བརྡ་ཆད་གཙོ་བོ། བཞད་ལུང་། མགར་སྟོང་བཙན། དམུ་རིགས།
གཅིག གླེང་གཞི།
བོད་ཀྱི་པོ་སྲོང་བཙན་སྒམ་པའི་སྐུ་དུས་སུ་མཐའ་འཁོབ་ཀྱི་ཡུལ་གྲུ་ཆམ་ལ་ཕབ་ཅིང་། རྒྱ་བལ་གྱི་བཙུན་མོ་ཐབས་ཀྱིས་བསུས། བོད་ཆེན་པོའི་རྒྱལ་ཁམས་སྟོབས་འབྱོར་མངའ་ཐང་རྒྱས་པར་མཛད་རྗེས་བླ་ན་མེད་པའི་བློན་པོ་རིག་པ་ཅན་མགར་སྟོང་བཙན་གྱི་སྐུ་ཚེའི་མཛད་པ་བསམ་གྱི་མི་ཁྱབ་པ་བྱུང་བ་དག བོད་ཀྱི་ཆོས་འབྱུང་ལོ་རྒྱུས་ཁག་ནང་གསལ་པོར་བསྟན་ཡོད་ལ། ཕྱིས་བྱོན་རྒྱ་བོད་མཁས་པ་ཇི་སྙིད་ཅིག་གིས་མགྲིན་དབྱངས་གཅིག་དུ་བསྔགས་པ་འདི་ནི་ངེས་པ་དོན་ལ་གནས་པ་ཡིན་གྱི་གཅམ་བུའི་ཚིག་གིས་ཟོལ་བསྟོད་བྱས་པ་ནི་ག་ལ་ཡིན། ཉེ་བའི་ལོ་འགའི་ནང་མགར་སྟོང་བཙན་གྱི་སྐོར་ལ་ཞིབ་འཇུག་བྱེད་མཁན་ཇེ་མང་དུ་འགྲོ་བཞིན་ཡོད། བློན་པོ་དེའི་རུས་ཁུངས་ཐད་ལ་བཞེད་པ་མ་མི་འདྲ་བ་ཡོད་ཀྱང་། མང་ཆེ་བས་བོད་ཀྱི་རུས་ཆེན་བཞིའི་ཡ་གྱལ་རྨུའམ་དམུ་རིགས་ལས་མཆེད་པ་གཅིག་ཏུ་ངོས་འཛིན་བྱེད་ཀྱི་ཡོད་ཀྱང་། འཁྲུངས་ཡུལ་སྐོར་ལ་ད་བར་དུ་རྒན་པོའི་ངག་རྒྱུན་ཐར་ཐོར་ཙམ་དང་། གནའ་ཤུལ་དུ་གྲགས་པའི་གྱང་རོ་ཁ་ཤས། མགར་ཞེས་པའི་ཚིག་ཙམ་ཡོད་པའི་གྲོང་མིང་འགའ་ལ་གཞི་གཅོལ་བ་ལས་ཁུངས་བཙན་གྱི་ཡིག་ཆ་དང་འབྲེལ་བའི་ཡུལ་དངོས་ཀྱི་གནས་ཚུལ་ལ་རྟོག་ཞིབ་བྱས་ནས་ར་འཕྲོད་ཐུབ་པ་ད་ཕན་བྱུང་མེད། དཔྱད་རྩོམ་འདིར་བཞད་ཀྱི་ལུང་བཤད་རྣམ་དཔྱོད་སྨྲ་བའི་སྒོ་འབྱེད་མཁས་པའི་དགའ་སྟོན་ཟེར་བའི་དཔེ་རྙིང་བྲིས་མ་ཁུངས་བཙན་ཞིག་གཞིར་བཟུང་ནས། ཡུལ་དངོས་སུ་རྟོག་ཞིབ་བྱས་པ་བརྒྱུད་མགར་སྟོང་བཙན་གྱི་འཁྲུངས་ཡུལ་བཞད་ཀྱི་གླང་མ་ཆུ་ཚན་འགྲམ་དུ་ཡིན་པའི་སྐོར་རགས་བསྡུས་གླེང་ཁུལ་བྱའོ།།
ཕོ་བྲང་པོ་ཏ་ལའི་བདེ་གསུམ་དགེ་ལམ་སྒོ་མཆོར་ལྡེབ་རིས་ནང་གྱི་བློན་མགར་སྟོང་བཙན་རྒྱ་ནག་ཕོ་བྲང་དུ་རྩལ་འགྲན་པའི་རྣམ་པ།
གཉིས། གསར་རྙེད་བྱུང་བའི་བཞད་ཀྱི་ལུང་བཤད་རྣམ་དཔྱོད་སྨྲ་བའི་སྒོ་འབྱེད་མཁས་པའི་དགའ་སྟོན་ཞེས་པའི་དཔེ་རྙིང་གི་སྐོར།
སྤྱི་ལོ་༢༠༡༣ལོ་ནས་རང་ཉིད་སྐབས་དང་པོའི་རྒྱལ་ཡོངས་སྤོ་རུང་བའི་རིག་དངོས་ཡོངས་བཤེར་སྐོར་ལ་ལས་ཞུགས་བྱེད་སྐབས། བོད་ཀྱི་ས་གནས་དང་དགོན་ཁག་མང་པོར་དངོས་སུ་བསྐྱོད་པའི་གོ་སྐབས་དང་བསྟུན་ནས། དགོན་སྡེ་ཁག་དང་ས་གནས་སོ་སོའི་ལོ་རྒྱུས་ཤེས་རྟོགས་བྱ་རྒྱུར་ཅུང་ཙམ་དོ་སྣང་བྱས་ཡོད། དེའི་བརྒྱུད་རིམ་ཁྲོད་བོད་ཀྱི་རྩ་ཆེའི་རིག་དངོས་སྐུ་འདྲ་དང་། ཞལ་ཐང་། ཆོས་སྤྱོད་ཡོ་ཆས། དེ་མིན་དམངས་སྲོལ་རིག་དངོས་རྩ་ཆེན་དག་རེ་རེ་བཞིན་ལག་ཟུང་གི་རེག་ཙམ་བྱེད་པའི་སྐལ་པ་བྱུང་ལ། གནའ་བོའི་ལོ་རྒྱུས་དང་འབྲེལ་བའི་དཔེ་རྙིང་མི་ཉུང་བ་ཞིག་ཀྱང་དངོས་སུ་ཞལ་མཇལ་བྱུང་། དེའི་ཁྲོད་ནས་བཞད་ཀྱི་ལུང་བཤད་རྣམ་དཔྱོད་སྨྲ་བའི་སྒོ་འབྱེད་མཁས་པའི་དགའ་སྟོན་ཞེས་པའི་དཔེ་རྙིང་ནང་། ད་ལྟའི་བོད་ལྗོངས་གཞིས་ཀ་རྩེ་ས་གནས་བཞད་མཐོང་སྨོན་རྫོང་གི་ལོ་ངོ་བདུན་བརྒྱའི་གཡས་གཡོན་གྱི་ཞིབ་ཕྲའི་ལོ་རྒྱུས་དང་། དེ་བཞིན་ཐོག་མར་འཛམ་བུ་གླིང་གི་ཆགས་ཚུལ་དང་། བོད་ཡུལ་ཁ་བ་གངས་ཅན་གྱི་སྐོར། དེ་ནས་རིམ་པས་བཞད་ལུང་སྐྱ་མོ་དངུལ་དཀར་ཀྱི་ཕྱི་ནང་སྣོད་བཅུད་ཀྱི་གལ་ཆེའི་ལོ་རྒྱུས་སོགས་འཁོད་འདུག གཞུང་འདིའི་ནང་འཁོད་པར་བོད་ཁ་བ་གངས་ཅན་འདིར་མཁས་ཆེན་གནམ་གྱིས་ས་བཀབ་པ་ལྟ་བུ་ནས་བཞད་ལུང་འདིར་བོད་ཀྱི་ལོ་རྒྱུས་ཐོག་གྲགས་ཆེ་བའི་པཎ་གྲུབ་ཇི་ཉིད་ཅིག་བྱོན་ཚུལ་དང་། བཙན་པོ་ཁྲི་སྲོང་ལྡེ་བཙན་སྐབས་བསམ་ཡས་སུ་བོད་ཀྱི་གྲྭ་བཙུན་དང་པོ་སད་མི་བདུན་གྱི་ཡ་གྱལ་བསྟན་པའི་མེ་རོ་སྨད་ནས་གསོས་མཁན། བསྟན་པའི་རྩ་མི་གསུམ་གྱི་ནང་ཚན། བོ་དོང་ཆོས་འབྱུང་སོགས་སུ་གསུངས་པའི་འཇད་③མི་གཙང་རབ་གསལ་དང་། འཇད་པ་སྟོན་སྐྱབས་དང་འཇད་པ་གཞོན་བྱང་། ཇོ་བོ་རྗེ་ཨ་ཏི་ཤའི་སློབ་མ་འགོས་ལོ་ཙཱ་བ། དཔའ་ཁང་ལོ་ཙཱ་བ། དངུལ་ཆུ་དྷ་རྨ་བྷ་དྲ། དངུལ་ཆུ་དབྱངས་ཅན་གྲུབ་པའི་རྡོ་རྗེ། རྒྱལ་བ་དགེ་འདུན་རྒྱ་མཚོ། དེ་བཞིན་མང་སྲོང་མང་བཙན་གྱི་སྲས་འདུས་སྲོང་མང་པོ་རྗེའམ་སད་ན་ལེགས་འབྱིན་སྐབས་ཀྱི་རྩལ་པོ་ཆེ་མི་བདུན་གྱི་ནང་ནས། སེང་གེ་དཀར་མོའི་རྣ་བ་ནས་བཟུང་ནས་ཁྲིད་མཁན་ཨ་རྒོད་ལྡོང་བཙན་དང་། གླང་པོ་ཆེའི་ཕྲུ་གུ་གསོན་པོ་སྤང་དུ་ཁུར་མཁན་རྔོག་རིང་ནག་པོ་སོགས་བཞད་ཀྱི་ལུང་པར་འཁྲུངས་པས་བཞད་བཞུང་རིག་པའི་འབྱུང་གནས་ཞེས་མིང་དོན་མཚུངས་པར་གྲུབ་ཡོད། ལྷག་པར་བོད་བཙན་པོའི་བློན་པོ་གྲགས་ཆེ་བ་བོད་འབངས་བདེ་ལ་བཀོད་མཁན་མགར་སྟོང་བཙན་གྱི་རིགས་རུས་འཁྲུངས་ཡུལ་དང་། ཇི་ལྟར་བཙན་པོའི་བློན་པོར་གྱུར་མིན་སོགས་གསལ་པོ་འཁོད་འདུག་པ་ནི་ལོ་རྒྱུས་དེའི་ཐད་ཀྱི་དོགས་སློང་མང་པོ་ཞིག་ལ་གསལ་ཁ་ཆོད་ཐུབ་པའི་གལ་ཆེའི་རིན་ཐང་ལྡན་ཡོད།
གསར་རྙེད་བྱུང་བའི་བཞད་ཀྱི་ལུང་བཤད་ཅེས་པའི་དཔེ་རྙིང་དེའི་ནང་འཁོད་པའི་ལོ་རྒྱུས་ཀྱི་གནད་དོན་དག་ཀྱང་མཛད་པ་པོའི་རང་སྣང་ལྟར་མིན་པར་དངུལ་ཆུ་ཐོགས་མེད་མ་བྱོན་གོང་དུ་རྡོག་ཨཱརྱ་དེ་བས་མཛད་པའི་བཞད་ཀྱི་ལུང་བཤད། རྩིས་འདུལ་བ་འཛིན་པ་ཆེན་པོས་མཛད་པའི་བཞད་ཀྱི་ལུང་བཤད་བཅས་གཉིས་དང་། ཕྱིས་སུ་རྒྱལ་སྲས་ཐོགས་མེད་བཟང་པོས་མཛད་པའི་དངུལ་ཆུའི་གནས་བཤད་ལས་འཕྲོས་པའི་བཞད་ཀྱི་ལུང་བཤད་བཅས་ཁུངས་བཙན་གྱི་ཡིག་ཆ་གསུམ་ལས་བཏུས་ཞེས་གསུངས། དེ་བཞིན་བརྗོད་བྱེད་ཀྱི་ནང་དོན་དག་ཀྱང་ཚིག་ཉུང་ལ་དོན་བསྡུས་པའི་ཐོག་ནས་བོད་བརྒྱུད་ནང་བསྟན་དང་བོན་བཅས་ཀྱི་གྲུབ་བརྒྱུད་ཁག་གི་བླ་མ་བརྒྱུད་པ་དང་། དགོན་སྡེ། དེའི་ལོ་རྒྱུས་སོགས་ལ་འཁྱོག་བཤད་དང་བྲལ་བའི་ངང་བདེན་དོན་གསལ་པོར་བསྟན་འདུག རྩོམ་གཤིས་དང་ཚིག་གི་སྦྱོར་སྡེབ། ཡིག་གཟུགས། ཤོག་བུ་སོགས་གང་གི་ཆ་ནས་བལྟས་ཀྱང་། སྤྱི་ལོའི་དུས་རབས་བཅུ་དྲུག་བཅུ་བདུན་གྱི་ཁྱད་ཆོས་གསལ་པོར་མངོན་ཐུབ་ཀྱི་འདུག་ལ། གཞུང་འདིར་གནའ་སྔོན་ལོ་རྒྱུས་མང་པོའི་ནང་རྩོད་པ་ཅན་གྱི་བློན་པོ་མགར་གྱི་འཁྲུངས་ཡུལ་དང་། བོ་དོང་དུ་རྒྱ་གར་གྱི་པཎ་ཆེན་འབུམ་ཕྲག་གསུམ་པའི་བཤད་གྲྭའི་སྐོར། འབྲེ་ཆེན་པོ་ཤེས་རབ་འབར་ལྟ་བུའི་ཤིན་ཏུ་གྲགས་ཉུང་བའི་མཁས་གྲུབ་མང་པོ་ཞིག་གི་ལོ་རྒྱུས་རྣམ་ཐར་གསལ་བས་ན་རིན་ཐང་གཞལ་དུ་མེད་པའི་དཔེ་རྙིང་ཞིག་ལགས་སེམས་སོ།
བཞད་ཀྱི་ལུང་བཤད་རྣམ་དཔྱོད་སྨྲ་བའི་སྒོ་འབྱེད་མཁས་པའི་དགའ་སྟོན་ཞེས་པའི་དཔེ་རྙིང་བྲིས་མ།
མཛད་པ་པོ་ནི་དཔེ་ཆེ་དེའི་མཇུག་ཏུ་རྒྱལ་སྲས་ཐོགས་མེད་པའི་སྐྱེ་བ་ཀུན་དགའ་མཆོག་གྲུབ། གྲུབ་ཆེན་ནག་པོ་སྤྱོད་པའི་སྐྱེ་བ་ཀུན་དགའ་གྲོལ་མཆོག སྤྱན་རས་གཟིགས་ཀྱི་ངོ་བོ་ཀུན་དགའ་དཔལ་བཟང་། གྲུབ་མཆོག་དམ་པ་ཀུན་དགའ་བསྟན་གསལ་དང་བློ་མཆོག་སོགས་ཀྱི་རུས་དབོན། གྲོལ་མཆོག་ཞབས་ཀྱི་ལུང་ཟིན་གྱི་མིང་ཀུན་དགའ་ཚེ་དབང་དོན་གྲུབ་མིང་གཞན་རིག་གནས་རྒྱ་མཚོའི་ཕྲེང་བ་འཛིན་པས་བརྩམས་ཞེས་ཁ་གསལ་བསྟན་འདུག་ཀྱང་། མ་དཔེ་དེ་བོད་ལྗོངས་མི་དམངས་དཔེ་སྐྲུན་ཁང་ནས་པར་སྐྲུན་བྱེད་དུས་གང་ཉིད་ཀྱི་བཤེས་གཉེན་ཇོ་ནང་ཀུན་དགའ་སྒྲོལ་མཆོག་ཞབས་སྤྱི་ལོ་༡༥༠༧ལོར་འཁྲུངས་པ་དང་། སྤྱི་ལོ་༡༥༦༦ལོར་དགོངས་པ་རྫོགས་པ་ལས་སྤྱི་ལོའི་དུས་རབས་བཅུ་དྲུག་ནང་དུ་བྱོན་པར་ངེས་ཏེ། །གཞུང་འདིའི་ནང་དོན་ཐད་ནས་ཁོང་ནི་སྤྱིར་ལོ་རྒྱུས་ལ་མཐོང་རྒྱ་ཆེ་བ་དང་། ཤེས་བྱ་རྒྱ་ཆེར་སྤྱན་དཀྱུས་ཡངས་པ། ཀུན་སློང་གཟུར་བོར་གནས་པ། ལམ་སྲོལ་ཀུན་གྱི་ཁུངས་ཆོད་པ་ཞིག་ཡིན་པ་ལས་གཞན་འཁྲུངས་འདས་སོགས་གང་ཉིད་ཀྱི་ལོ་རྒྱུས་མ་མཇལ་བས་ཁ་ཚོན་གཅོད་པར་མ་ནུས། ཕྱིས་སུ་རང་ཉིད་གནའ་དཔེ་ལེགས་སྒྲིག་ཀྱི་སྐབས་རྗེ་ཀུན་དགའ་ཚེ་དབང་དོན་གྲུབ་ནས་མཛད་པའི་གཞུང་གཞན་དབུ་ཤོག་ཏུ་ལོ་གསར་སོགས་ཕུན་གསུམ་ཚོགས་པའི་བཀྲ་ཤིས་ཀྱི་བཤད་པ་ངོ་མཚར་བའི་བློ་ཡི་འདབ་རྒྱ་མཛུམ་པའི་ལེགས་བཤད་ཅེས་པའི་མཇུག་བྱང་དུ་གཉག་སྟོན་ཤཱཀྱ་མུ་ནེའི་རིགས་བརྒྱུད་འཆི་མེད་གནས་ལས་འོངས་ཞེས་དང་རྒྱལ་སྲས་ཐོགས་མེད་པའི་སྐྱེ་བ་ཀུན་དགའ་མཆོག་གྲུབ། གྲུབ་ཆེན་ནག་པོ་སྤྱོད་པའི་སྐྱེ་བ་ཀུན་དགའ་གྲོལ་མཆོག སྤྱན་རས་གཟིགས་ཀྱི་ངོ་བོ་ཀུན་དགའ་དཔལ་བཟང་། གྲུབ་མཆོག་དམ་པ་ཀུན་དགའ་བསྟན་གསལ་དང་བློ་མཆོག་སོགས་ཀྱི་རུས་དབོན། གྲོལ་མཆོག་ཞབས་ཀྱི་ལུང་ཟིན་གྱི་མིང་ཀུན་དགའ་ཚེ་དབང་དོན་གྲུབ། མིང་གཞན་རིག་གནས་རྒྱ་མཚོའི་ཕྲེང་བ་འཛིན་པའམ་བྱང་སྨོན་གྲོང་ལོ་ཙཱ་བར་གྲགས་པས་ཕོ་བྲང་བསམ་གྲུབ་རྩེའི་དཔེ་དཀར་ཕུན་གླིང་གི་སྨོན་གྲོ་ཤག་ཏུ་རྫོགས་པར་བརྩམས་ཞེས་མཛད་པ་པོ་ཉིད་ནི་ཡོངས་སུ་གྲགས་པའི་སྨོན་གྲོང་ཡབ་སྲས་ནས་ཡབ་ཀུན་དགའ་ཚེ་དབང་དོན་གྲུབ་ཡིན་པ་ར་འཕྲོད་བྱུང་གསལ་པོར་། སྲས་འཇམ་དབྱངས་དབང་རྒྱལ་རྡོ་རྗེ་ནི་རྒྱལ་དབང་ལྔ་པ་ངག་དབང་བློ་བཟང་རྒྱ་མཚོའི་རིག་གནས་སོགས་ཀྱི་སློབ་དཔོན་གནང་ཡོད།
གནའ་དཔེ་རྩ་ཆེན་འདི་མ་དཔེ་ཇི་བཞིན་སྤྱི་ལོ་༢༠༡༦ལོར་པར་དུ་སྐྲུན་ཡོད།
གསུམ། མགར་སྟོང་བཙན་ཡུལ་སྲུང་གི་རུས་རྒྱུད་སྐོར་།
དེ་ཡང་དེབ་ཐེར་རླངས་ཀྱི་པུ་ཏི་བསེ་རུ་ལས་ལར་སྐྱེས་པའི་མིས་རང་གི་སྐྱེ་རྒྱུད་མ་ཤེས་ན། ནགས་ཁུང་གི་སྤྲེའུ་འདྲ། མི་རང་གི་ཆོ་འབྲང་མ་ཤེས་ན་གཡུ་འབྲུག་ཟོལ་མ་འདྲ། ཡབ་མེས་ཀྱི་ཆེ་དགེ་ཡིག་ཚང་མ་ཤེས་ན། མོན་ཕྲུག་ཡལ་བོར་དང་འདྲ་④གསུངས་པ་ལྟར་མགར་སྟོང་བཙན་གྱི་འཁྲུངས་ཡུལ་སྐོར་ལ་ད་བར་བོད་ཀྱི་ལོ་རྒྱུས་ཞིབ་འཇུག་པ་ཚོའི་ཁྲོད་དུ་བོད་ལྗོངས་ལྷོ་ཁ་ས་ཁུལ་ཁོངས་གཉལ་ཞེས་པར་འཁྲུངས་པའི་བཞེད་ཚུལ་དང་། ཡང་ལྷ་ས་སྟོད་ལུང་ལྡེང་ག་དགོན་གྱི་ཉེ་འགྲམ་གྱི་མགར་ཚང་གོག་ཅེས་པའི་ཁྱིམ་དུ་འཁྲུངས་པ། གཞན་ཡང་འཕན་ཡུལ་སོགས་ནསའཁྲུངས་པ་སོགས་བཞེད་པ་མི་འདྲ་བ་འགའ་ཡོད་འདུག
ཐང་རྒྱལ་རབས་སུ་རྒྱ་ས་ཐབས་ཀྱི་བསུ་བར་བྱོན་སྐབས་ཀྱི་བློན་པོ་མགར།
མགོན་པོ་ཀླུ་སྒྲུབ་ཀྱི་ལང་ཀར་གཤེགས་པའི་མདོ་ལས། མིང་དུ་གདགས་པར་མ་མཛད་ན། འཇིག་རྟེན་ཐམས་ཅད་རྨོངས་པར་གྱུར། དེ་བས་རྨོངས་པ་སེལ་བའི་ཕྱིར། མགོན་པོས་མིང་དུ་གདགས་པར་མཛད། ཅེས་པ་ལྟར་བོད་མིའི་རིགས་རུས་འདོགས་ཚུལ་སྐོར་ལ་ཡང་མི་རིགས་ཀྱི་ཁྱད་ཆོས་གཏིང་ཟབ་མོ་ཡོད། གྱི་ལུང་བཀྲ་ཤིས་རྒྱ་མཚོས་མཛད་པའི་བོད་མི་གདུང་དྲུག་གི་རུས་མཛོད་མེ་ཏོག་སྐྱེད་ཚལ་དང་། ཆོས་འབྱུང་མཁས་པའི་དགའ་སྟོན་སོགས་ལས་བོད་ཁ་བ་གངས་ཅན་གྱི་སྤྱི་མེས་ཆེན་པོ་ཕ་སྤྲེའུ་བྱང་ཆུབ་དང་མ་བྲག་སྲིན་མོ་གཉིས་ཀྱིས་རང་གི་རུས་རྒྱུད་སྤྲེའུ་ཕྲུག་ལྔ་བརྒྱ་རུ་འཕེལ་བ་རྣམས་སེ་དང་རྨུ་༼དམུ་༽ ལྡོང་དང་སྟོང་གི་རུས་ཆེན་བཞི་དང་། རུས་ཆུང་དབྲ་དང་འདྲུ་སྟེ་བོད་མིའུ་གདུང་དྲུག་ཏུ་བཀར་བ་དང་། དེའི་རྗེས་སུ་ཞང་པོ་རྒོ་ལྷ་རིགས་བསྣན་ཏེ་བདུན་དུ་བཀར། བོད་ཁ་བ་ཅན་མདོ་དབུས་ཁམས་གསུམ་གྱི་ཡུལ་གྲུ་འདི་ཡང་མི་བུ་གདུང་དྲུག་ཏུ་བགོས་པ་དང་།⑤གཞན་ཡང་མི་བུ་གདུང་དྲུག་གི་དབྱེ་བ་འབྱེད་སྟངས་སྐོར་ལ་བེེ་སེར་ནང་དུ་དགའ། ལྡོང་། འབྲུ། དབྲ། ནེ་བོ། དཔལ་དང་བཅས་མི་བུ་གདུང་དྲུག་དུ་འབྱེ་ཚུལ་འདུག⑥སྐབས་སུ་བབ་པའི་བརྗོད་བྱ་ནི་གཞུང་དེའི་ནང་བཙན་པོ་སྲོང་བཙན་གྱི་མེད་ན་མེད་པའི་བློན་པོ་བཞི་ལས་⑦མགར་སྟོང་བཙན་གྱི་རུས་ཁུངས་ལ་ཡང་ལྷ་རིགས་སྒོ་དང་རྨུ་༼དམུ་༽ལས་མཆེད་པའི་འདོད་ཚུལ་མི་འདྲ་གཉིས་ཙམ་བྱུང་འདུག དེ་རྣམས་ཀྱང་མགར་གྱི་ཕོ་བྲང་དུ་གྲགས་པའི་གྱང་རོ་ཙམ་དང་དམངས་ཁྲོད་ཀྱི་ཤོད་རྒྱུན་ཙམ་ལས་མ་འདས། ལྷག་པར་མགར་སྟོང་བཙན་ནི་བོད་ཀྱི་ལོ་རྒྱུས་ཐོག་སྙན་གྲགས་ཆེ་ཞིང་། ཕོ་རྩལ་སྣ་དགུ་དང་ལྡན་པ། རྨད་དུ་བྱུང་བའི་ལྷག་བསམ་དང༌། ཞུམ་པ་མེད་པའི་སྙིང་སྟོབས་ཅན་ཞིག་ཡིན་པ། སྐུ་ཚེ་གཅིག་ལ་ཡུལ་གྲུ་མང་པོར་མཛད་པ་བསྐྱངས་པས། དེང་གི་ཆར་དེའི་རིགས་རྒྱུད་ཡིན་པར་གྲགས་མཁན་མང་པོ་ཡོད་པར་ཡ་མཚན་བྱེད་དགོས་མ་མཆིས།
ཕོ་བྲང་པོ་ཏ་ལར་བཞུགས་པའི་མགར་སྟོང་སྟོང་བཙན་གྱི་འཇིམ་སྐུ་དང་གསེར་ཟངས་ལས་གྲུབ་པའི་བཞེངས་སྐུ།
མདོར་ན་མགར་གྱི་མཆེད་ཁུངས་སྐོར་ལ་དེའི་དད་ཀྱི་ཞིབ་འཇུག་པ་རྣམས་ཀྱིས་དམུ་ལས་མཆེད་པ་གཅིག་ཏུ་ངོས་འཛིན་ཐུབ་པ། མགར་བུ་འཇམ་གསར་གྱི་མགར་དང་འགར་གྱི་ཁྱད་པར་ལས་འཕྲོས་པའི་རིགས་རྒྱུད་སྐོར་རོབ་ཙམ་གླེང་བ་ཞེས་པ་ལས། མགར་གྱི་མཆེད་ཁུངས་རྨུ་ལས་མཆེད་པར་བརྗོད་དགོས་པར་ང་རང་གཅིག་པུ་མ་ཡིན་པར་བོད་ཀྱི་ལོ་རྒྱུས་དེབ་ཐེར་རྣམས་ཁ་མཐུན་པའི་ཞལ་ཆམས་གཅིག་ཏུ་བཀོད་པ་ཡིན་ཞེས་དང་། མགར་སྟོང་བཙན་ལ་ཆེད་དུ་ཞིབ་འཇུག་གནང་མཁན་འབུམ་རམས་པ་མཐར་བ་བཀྲ་ཤིས་དོན་གྲུབ་ལགས་ཀྱིས་ཀྱང་མགར་ཞེས་པ་དེ་རྩ་བའི་རུས་ཆེན་རྨུ་ལས་མཆེད་པ་ནི་ལྷ་བཙུན་ངག་དབང་ཕུན་ཚོགས་ཀྱིས་མཛད་པའི་རྗེ་འབངས་རྣམས་ཀྱི་རིགས་རུས་ཀྱི་འབྱུང་ཁུངས་གསལ་བའི་སྒྲོན་མེ་སོགས་སུ་རྒྱས་པར་གསུངས་ཡོད་⑧ གཞན་ཡང་མཁས་དབང་ནམ་མཁའི་ནོར་བུའི་ཞང་བོད་ལོ་རྒྱུས་ཏི་སེའི་འོད་སྣང་ལས་བོད་ཀྱི་རུས་ཁུངས་མཆེད་ཁུངས་འདྲེན་སྐབས་རུས་ཆེན་བཞི་ཡི་མཆེད་ཚུལ་ནི། ལྡོང་ལ་རུས་ཆེན་བཅོ་བརྒྱད་སྲིད། རྨུ་ལ་ཀོ་ལེའི་ཁྲ་བརྒྱད་སྲིད། སྟོང་ལས་རྗེ་བཞི་ཁོལ་བརྒྱད་སྲིད། སེལ༼སེ༽བྱུང་ལེགས་ཀྱི་བུ་བཞི་སྲིད། རུས་ཆེན་བཞི་ཡི་ཆད་ཚུལ་ཡིན། ཞེས་རྩ་བའི་རུས་བཞི་གསུངས་ཤིང་ནང་གསེས་རྣམས་རེ་རེ་བཞིན་དུ་དྲངས་ཡོད་དེ་རྨུའི་སྐབས་སུ། ངམ་དང་སྣུབས་དང་གཞུང་དང་གསུམ། འགར་དང་དཀར་དང་སྨོན་དང་གསུམ། སྙོས་དང་ངན་ལམ་གཉིས་ཏེ་བརྒྱད། རྨུ་ཀོ་ལེ་ཁྲ་བརྒྱད་ཟེར་བ་ཡིན། ⑨ གཞན་ཡང་རྒྱའི་ཡིག་ཚང་ཐང་ཡིག་རྙིང་མ་ལས་མགར་གྱི་རུས་དེ་ཤོ་ཡིན་ཟེར་ཡང་禄东姓蒆དེའི་འབྲེལ་པའི་ནང་ཐང་ཡིག་གསར་མའི་ནང་蒆ཟེར་བ་薛ལ་བཟོས་ཡོད། རྒྱའི་ཚིག་གཏེར་རྒྱ་མཚོའི་ནང་ཐང་རྒྱལ་རབས་སྐབས་ཡིག་གེ་འདི་དང་噶尔གཉིས་སྒྲ་གཅིག་མཚུངས་ཡིན་པ་དོགས་སེལ་གསལ་པོ་བྱས་འདུག⑩ མདོར་ན་དེའི་ཐད་ལ་ཞིབ་འཇུག་བྱེད་མཁན་རྣམས་ཀྱིས་བློན་པོ་མགར་འཁྲུངས་དུས་དང་འཁྲུངས་གནས་གཉིས་བཞེད་པ་མི་འདྲ་བ་འགའ་བྱུང་ཡང་། རུས་ཁུངས་དེ་བོད་ཀྱི་རུས་ཆེན་རྨུ་༼དམུ་༽ལས་མཆེད་པ་གཅིག་ཏུ་ངོས་འཛིན་བྱེད་ཀྱི་ཡོད།
མགར་ཞེས་པའི་ཐ་སྙད་འདི་ཡང་བོད་ཀྱི་ཆོས་འབྱུང་ལོ་རྒྱུས་ཁག་ཏུ་སྐབས་རེ་མགར་དང་སྐབས་རེ་འགར་དུ་འབྲི་བ་ལས་དོན་དུ་ཁྱད་པར་མེད་པ་བསྟན་ཡོད། སྔོན་གྱི་ཆོས་འབྱུང་ཆེན་པོ་བསྟན་པའི་རྒྱལ་མཚན་ལྡེའུ་ཇོ་སྲས་ཀྱི་མཛད་པ་དེ་ཉིད་དུ་འགར་སྟོང་ཡུལ་སྲུང་། བོད་མི་བུ་གདོང་དྲུག་གི་རུས་མཛོད་མེ་ཏོག་སྐྱེད་ཚལ་དང་། ཆོས་འབྱུང་མཁས་པའི་དགའ་སྟོན། དེབ་ཐར་སྔོན་པོ། ཆོས་འབྱུང་དཔག་བསམ་ལྗོན་བཟང་། ཚེ་ཏན་ཞབས་དྲུང་མཆོག་གི་ཐོན་མིའི་དགོངས་རྒྱན། ཆོས་སྲིད་ཉི་ཟླའི་འོད་རླབས་སོགས་སུ་འགར་ཆེན་ཡེ་ཤེས་བཟང་པོ་དང་འགར་དམ་པ་ཆོས་ལྡིངས་སོགས་གནམ་གྱི་ས་བཀབ་པའི་བླ་མ་དེ་དག་གི་རྟོགས་བརྗོད་གླེང་སྐབས་མཐའ་གཅིག་ཏུ་འགར་བྲིས་ཡོད། ཏུན་ཧོང་ཡིག་རྙིང་ནང་། དོན་ཆེན་གནད་བསྡུས་དང་བཙན་པོ་སྲོང་བཙན་སྒམ་པོའི་རྣམ་ཐར་ཉུང་བསྡུས་སོགས་སུ་མགར་རྩན་ཡུལ་ཟུང་། མགར་སྟ་གུ་རི་ཐུང་སོགས་སུ་མགར་ཡིག་ཁོ་ན་བྲིས་ཡོད་པ་གཞིག་ན། སྐབས་འགར་མགར་དང་འགར་གཉིས་ཀྱི་དོན་ལ་ཁྱད་མེད་པ་ཐུན་མོང་གི་རུས་ཚན་གཅིག་ཡིན་པ་ཤ་སྟག་རེད།⑪
གསར་རྙེད་བྱུང་བའི་དཔེ་རྙིང་འདིའི་ནང་བློན་པོ་རིག་པ་ཅན་མགར་སྟོང་བཙན་བཞད་དུ་འཁྲུངས་པའི་སྐོར་བསྟན་འདུག་པ་གཅིག ཡུལ་དེར་ད་བར་དུ་དམུ་རིགས་གཤེན་གྱི་རྒྱུད་པ་མ་ཆད་པར་དེའི་གདན་ས་དངོས་སུ་མཇལ་རྒྱུ་ཡོད་པ་དང་གཉིས། རང་ཉིད་ཆུང་དུས་ནས་ཡུལ་མི་སྤུན་གྲོགས་ཚོས་ཉེ་འགྲམ་གྱི་གྲོང་ཚོ་ཞིག་ན་བློན་པོ་རིག་པ་ཅན་གྱི་རྒྱུད་པ་ཡིན་པའི་དུད་ཁྱིམ་ཞིག་ཡོད་པའི་སྐོར་དང་གསུམ། དེ་བཞིན་བོད་ཀྱི་ས་ཕྱོགས་གཞན་དང་འདྲ་བར་མགར་སྟོང་བཙན་གྱིས་རྒྱ་ནག་གོང་མས་ཧོར་དང་སྟག་གཟིག་སོགས་ཀྱི་རྒྱ་བཟའ་སློང་མི་གཞན་དང་ཐབས་འགྲན་དུ་བཅུག་པའི་སྒྲུང་གཏམ་མང་པོ་རྒན་རབས་ཀྱི་ངག་རྒྱུན་ནས་ཐེངས་མང་ཐོས་མྱོང་བའི་བག་ཆགས་དང་བཞི་བཅས་ཀྱི་སྐུལ་སློང་གིས། སྔོན་བྱོན་མཁས་པས་བྲིས་པའི་མགར་སྟོང་བཙན་སྐོར་གྱི་ལོ་རྒྱུས་རྒྱུ་ཆ་དང་། དེང་མཁས་པ་ཚོས་དེའི་སྐོར་ལ་ཞིབ་འཇུག་བྱས་པའི་གནས་སྟངས་སྐོར། ད་ཐེངས་གསར་རྙེད་བྱུང་བའི་དཔེ་རྙིང་འདི་དང་འདིའི་ནང་འཁོད་པའི་ཡུལ་དངོས་ལ་རྟོག་ཞིབ་ཙམ་བྱས་ཡོད།
དེ་ཡང་མགོན་པོ་འཕགས་པ་ཀླུ་སྒྲུབ་ཀྱི་ཤེས་རབ་སྡོང་བུ་ལས། བརྩོན་འགྲུས་བརྟུལ་ཕོད་བརྟན་པ་དང་། སྟོབས་དང་བློ་གྲོས་ཕ་རོལ་གནོན། འབད་རྩོལ་ཡོན་ཏན་དྲུག་ལྡན་པ། དེ་ལ་ལྷ་ཡང་འཇིགས་པ་སྐྱེ། ཞེས་གསུངས་པའི་བཙན་པོ་སྲོང་བཙན་གྱི་སྐབས་ཆེད་དུ་ཡོན་ཏན་དྲུག་དང་ལྡན་པའི་མི་ཕྱོགས་མཐར་འཚོལ་མི་བཏང་བས། འཚོལ་མི་རྣམས་བཞད་ཀྱི་གླང་མ་ཆུ་ཚན་༼ད་ལྟ་གླང་མ་ཆབ་ཁ་ཆུ་ཚན་ཡང་ཟེར་༽དུ་འབྱོར་རྗེས་བལ་པོའི་སིའུ་མ་ཟོས་ཀྱང་། ཁ་དོག་ཉིད་ལས་བྲོ་མཆོག་ཤེས། བློ་དང་ལྡན་ན་མ་སྨྲས་ཀྱང་། རྣམ་འགྱུར་ཉིད་ལས་བསམ་པ་ཤེས་ཞེས་པ་ལྟར་། ཕྲུ་གུ་ངོ་མཚར་ཅན་ཞིག་འཕྲད་པའི་སྐོར་ཇི་བཞིན་དུ་བཀོད་འདུག་སྟེ། བཞད་ཀྱི་ལུང་བཤད་ལས། འཚོལ་མི་རྣམས་བཞད་ཆུ་ཚན་ཁར་སླེབས། དེར་ཁོང་རྣམས་ཀྱིས་བྲོའི་དུས་ལ་བབས་ནས་ལྟོ་བཞའ་བར་ཉེ་བའི་ཆར། བི་ཚ་ཕྲུ་གུ་གསུམ་ཕྱུགས་འཚོ་ཡི་འདུག་པའི་ནང་གི་ཕྲུ་གུ་སློག་རུལ་གྱོན་པ། མིག་རྩ་དམར་བ། ཡིད་དུ་འོང་བ། ངང་རྒྱུད་འཇམ་པ། ངག་སྙན་པ། ཤེས་རིག་སྒྲིམས་པ། གཏན་རྐན་ཐག་གཙང་བ། མིག་འཛུམ་ཟུར་གྱིས་བལྟ་བ། དཔའ་བའི་མཚན་རྟགས་ཡོད་པ་གཅིག་འདུག་ཞེས་འཁོད་། ཚིག་དུམ་འདིའི་ནང་མགར་སྟོང་བཙན་རྙེད་ཁུངས་དང་བྱིས་པའི་དུས་ནས་གཞན་དང་མི་འདྲ་བའི་ཁྱད་པར་རྟགས་མཚན་འཁོད་འདུག་ལ། ཁྱིམ་ཚང་ཕལ་པའི་རྫི་བོ་ཞིག་ཡིན་པ་གསལ་པོར་བསྟན་པ་འདི་དང་། རྒྱའི་གནའ་རབས་ཀྱི་ལོ་རྒྱུས་ཐང་ཡིག་རྙིང་མ་⑫སོགས་ཀྱི་ནང་དུ་ཡང་མགར་འདིར་ཡི་གེར་རྨོངས་བ་ཡིན་ཀྱང་རང་བཞིན་གྱི་རིག་པ་རྣོ་ཞིང་ངང་ཚུལ་བརྟན་པ། གཡུལ་གྱི་བྱ་བར་མཁས། བོད་འབངས་རྣམས་ཀྱི་རྒྱབ་རྟེན་ཁོ་ལ་བཅོལ་ཏེ་རྒྱལ་ཁབ་སྟོབས་ཆེར་གྱུར་བ་ཡིན་⑬ཞེས་པའི་མགར་ཡིག་རྨོངས་བ་ཞིག་ཡིན་པ་གཅིག་མཚུངས་སུ་གྲུབ།
དཔེ་རྙིང་འདིའི་ནང་བློན་པོ་རིག་པ་ཅན་བཞད་དུ་འཁྲུངས་པའི་སྐོར།
གཞན་ཡང་མགར་སྟོང་བཙན་ཆུང་བྱིས་པའི་དུས་ནས་བློ་རིག་བཀྲ་བའི་སྐོར་ལ་ཡང་དཔེ་རྙིང་འདི་ནང་འཁོད་པར། འཚོལ་མི་ཚོས་དངོས་སུ་མཐོང་བར། བྱིས་པ་འདི་ངོ་མཚར་བ་ཞིག་འདུག་སྙམ་པའི་ཚེ། ཆར་འབབས། བྱིས་པ་དེས། བྱེ་མ་དྲུས་ནས་སློག་རུལ་སྦས། དེའི་ཁར་རྡོ་ལེབ་གཅིག་བཞག ཁོ་རང་ཆུ་ཚན་ནང་ཉལ། བྱིས་པ་གཞན་གཉིས་ཀྱིས་གོས་བཟས་ཆར་གྱིས་བང་ཚར་བར་དེ་སྐད་བྱས། ཆར་ཆད་པ་དང་ཁོ་ལངས། སློག་རུལ་བཏོན། དཀྲུགས་ནས། སྐམ་པོ་གོན་རྒྱུ་བྱུང་། གཞན་གཉིས་ཀྱིས་དེ་ལྟར་བྱས་པས་རློན་དུ་ཀ་སོང་བ། འདི་གྱ་ཉེས་རང་གཅིག་འདུག་བསམ་པ་བྱུང་ནས། ངེད་རྣམས་རྫོང་བདུན་ལ་ཡར་འགྲོ་རྒྱུ་ཡིན་ཞེས་འཁོད། ད་དུང་ཕྲུ་གུ་ངོ་མཚར་ཅན་དེས་མཚར་གཏམ་ཅི་འདྲ་བཤད་པའི་སྐོར་ལ་ཡང་དཔེ་རྙིང་འདིའི་ནང་དུ་གསལ་བར། ངེད་རྣམས་རྫོང་བདུན་ལ་འགྲོ་བའི་ལམ་ལ། འདམ་དཀྱིལ་ཡོད་ས་གཅིག་དང་། ནུབ་ལ་ལམ་ཡོད་ས་གཅིག་སྟེ། ལམ་གཉིས་འདུག་པའི། ལམ་འདི་གཉིས་གང་ཉེ་ཞེས་ཕྲུ་གུ་དེ་དྲི་སྐབས། ཕྲུ་གུ་དེས་ཉེ་བ་འདི་ཉེ་ན། རིང་བ་འདི་རིང་སྟེ། ཁྱེད་རྣམས་ཉེ་འདོད་ན་རིང་བསྐོར་བྱ་བ་ཡིན་ཟེར། དེར་འཚོལ་མི་རྣམས་ཀྱིས་འདི་གྱ་ཉེས་རང་ཞིག་འདུག་བསམ་ནས། ཕྲུ་གུ་དེ་ཟེར་ཟེར་གྱི་རྟ་པ་ཁ་བགོས་ནས། རྟ་པ་གཉིས་ཀྱིས་ལམ་གཅིག་ལ་ཕྱིན། རྟ་པ་གཉིས་ཀྱིས་ལམ་གཅིག་ལ་ཕྱིན་ནས་ཉེ་བ་དེ་འདམ་ལ་བྱིངས་ནས་རྗེས་སུ་ལུས། རིང་བ་དེ་སྔོན་ལ་སླེབས། ཕྲུ་གུ་ཟེར་བ་དེ་རང་བདེན་བསམ། འདི་ལྟ་བུའི་ཀུན་ངོ་མཚར་བའི་རྟགས་མང་པོ་བྱུང་བར་གསལ།
བཞད་ཀྱི་གླང་མ་ཆབ་ཁ་ཆུ་ཚན་ཉེ་འགྲམ་གྱི་མགར་སྟོང་བཙན་འཁྲུངས་གནས་ཀྱི་གནའ་ཤུལ།
འདི་དོན་གསལ་པོར་རྟོག་པ་ངེས་ཤེས་ཅུང་ཙམ་ཡོང་ཆེད། སྤྱི་ལོ་༢༠༡༤ལོའི་སྤྱི་ཟླ་༧པའི་ཟླ་མཇུག་ཏུ་ཡུལ་དངོས་སུ་ཆེད་དུ་རྟོག་ཞིབ་ཏུ་བསྐྱོད་པ་ཡིན། བཞད་ཀྱི་ལུང་བཤད་ནང་གསལ་བ་བཞིན་ད་ལྟའི་གཞིས་ཀ་རྩེ་ས་གནས་བཞད་མཐོང་སྨོན་རྫོང་ཆབ་ཁ་གྲོང་ཚོར་སླེབས་དུས། ལམ་ཟུར་གྱི་གྲོང་མི་ཞིག་ལ་བཀའ་འདྲི་ཞུས་པ་ལྟར་གླང་མ་ཆབ་ཁ་ཆུ་ཚན་གྱི་ཤར་ངོས་སུ་གནས་ཆགས་པའི་ཁྱིམ་མིང་ལ་རྫོང་པ་ཤར་མ་ཟེར་བ་ཞིག་འདུག དུད་ཁྱིམ་དེའི་ནང་ད་ལོ་དགུང་ལོ་༦༥སོན་པའི་མཚན་ལ་རྡོ་རྗེ་ཞུ་ཞིག་དང་། མི་རིང་བའི་སར་ཁྱིམ་རྒྱུད་འདི་ནས་ཁ་གྱེས་པའི་དུད་ཁྱིམ་གཞན་ཞིག་ཏུ་དགུང་ལོ་༧༠སོནཔའི་སྐལ་ལགས་ཞུ་བ་གཉིས་ཀྱིས་གསུངས་པར་། ཁོང་གཉིས་ཆུང་དུས་ནས་ཕ་མ་གྲོང་འདས་ཕྱིན་ནས། རང་ཉིད་ཀྱི་སྤུན་མཆེད་དང་ཡུལ་མི་ཚོས། རང་གི་ཁྱིམ་བརྒྱུད་འདི་བློན་པོ་རིན་པོ་ཆེ་མགར་གྱི་བརྒྱུད་པ་ཡིན་པ་བརྗོད་ཀྱི་ཡོད་ལ། སྤྱིར་ན་ཁྱིམ་བརྒྱུད་འདིར་སྤུན་མཆེད་ཆེ་ཆུང་དྲུག་ལས་བུ་ལྔ་དང་བུ་མོ་གཅིག་ཡོད་པས། བློ་དང་རིག་པ་སོགས་གང་ནས་ཀྱང་ཡུལ་འདིར་ཅུང་ཙམ་གྲགས་ཆེ། ལྷག་པར་འདས་གྲོང་དུ་ཕྱིན་མ་ཐག་པའི་ཁྱིམ་དེའི་རྒྱུད་པ་བགྲེས་སོང་བསམ་གྲུབ་ལགས་ནི་སྤྱི་ཚོགས་རྙིང་པའི་སྐབས་ནས་རྐང་བྲོ་གླུ་གཞས་སོགས་ལ་མཁས་ཤིང་། ཡུལ་དེའི་དམིགས་བསལ་གྱི་གླུ་གར་གཞས་ཆེན་ཟེར་བའི་ནང་ལོ་མང་རིང་གཞས་དཔོན་གྱི་འགན་འཁུར་གནང་གི་ཡོད་ཟེར།
གླང་མ་ཆབ་ཁ་ཆུ་ཚན་ཉེ་འགྲམ་གྱི་རྗོང་པ་ཤར་མའི་མགར་གྱི་རྒྱུད་པར་གྲགས་པའི་བགྲེས་སོང་སྐལ་ལགས་དང་རྡོ་རྗེ་ལགས།
གཞན་ཡང་སྤྱི་ལོ་༢༠༡༥ལོའི་ཟླ་བ་དང་པོའི་ཚེས་༢༤ཉིན། བོད་སོ་ནམ་ལོ་གསར་ཚེས་གསུམ་ཉིན་སླར་ཡང་བཞད་ཀྱི་གླང་མ་ཆབ་ཁ་གྲོང་ཚོའི་རྗོང་པ་ཤར་བ་ཟེར་བའི་ཁྱིམ་ཚང་དེའི་བུ་ལྔའི་ནང་གི་མཚན་ལ་ཤེས་རབ་ལགས་ཞུ་བར་ཆེད་དུ་བཅའ་འདྲི་ཞུ་བར་བསྐྱོད། ཁོང་ནི་ད་ལོ་དགུང་གྲངས་༨༢ལ་སོན་ཞིང་། སྤྱན་གཉིས་ཅུང་ཙམ་མི་གསལ་བར་གྱུར་ཡང་། སྔར་གྱི་ལོ་རྒྱུས་དང་རང་གི་ཕ་མེས་ཡང་མེས་ནས་དངོས་སུ་ཐོས་མྱོང་བའི་གཏམ་བརྒྱུད་ཁག་ལ་དུས་ད་ལྟ་ཡང་ཐོག་མེད་དུ་གསུང་རྒྱུ་འདུག་ལ། བློ་དང་དྲན་པ་གསལ་བ་ཞིག་འདུག ཁོང་གི་གསུང་བར་རང་གི་ཁྱིམ་རྒྱུད་དེ་བློན་པོ་རིག་པ་ཅན་གྱི་རྒྱུད་པ་ཡིན་པ་བཤད་རྒྱུན་ཙམ་མ་ཡིན་པར། བློན་པོ་མགར་གྱི་བཀོལ་སྤྱོད་བྱེད་མྱོང་བའི་དངོས་པོ་དཔའ་དམ། ཁྲབ། དབུ་རྨོག མདའ་གྲི་གདུང་སོགས་མཚོན་ཆ་འདྲ་མིན་ཉར་ཡོད་ཀྱང་རིག་གསར་སྐབས་ཚང་མ་རྩ་མེད་དུ་སོང་བ་གསུངས། མ་ཟད་ཁོང་གི་གསུངས་པར་རང་ཉིད་ཆུང་དུས་རྨོ་ལགས་ཀྱི་གསུངས་པར་སྐབས་དེར་རྫོང་པ་ཤར་མ་ཁྱིམ་ཚང་དེ་བློན་པོ་མགར་གྱི་རྒྱུད་པ་ཡིན་པར་བརྟེན་དཔྱ་ཁྲལ་ཡང་གཞུང་ཕྱོགས་ནས་མེད་པར་བཟོས་པའི་ཐོབ་ཐང་གནང་བར་གསུང་བ་སོགས་གང་ནས་དཔྱད་ཀྱང་མགར་གྱི་རྒྱུད་པ་འཁྲུལ་མེད་ཡིན་པ་ངེས་ཤེས་སྐྱེ་ཐུབ་བསམ།
གླང་མ་ཆབ་ཁ་ཆུ་ཚན་ཉེ་འགྲམ་གྱི་རྗོང་པ་ཤར་མའི་མགར་གྱི་རྒྱུད་པར་གྲགས་པའི་བགྲེས་སོང་ཤེས་རབ་ལགས།
གོང་སྨྲོས་བཞིན་བློན་པོ་མགར་གྱི་སྐོར་ལ་ཞིབ་འཇུག་གནང་མཁན་ཚོས་མགར་གྱི་རུས་རྒྱུད་དེ་དམུ་ལས་མཆད་པ་ངོས་འཛིན་གནང་བཞིན་ཡོད། འདི་ཡང་མནོ་བསམ་གཏོང་དགོས་པ་ཞིག་ལ་དཔེ་རྙིང་འདིའི་ནང་འཁོད་པའི་བཞད་མཐོང་སྨོན་གླང་མ་ཆབ་གའི་ཆུ་ཚན་གྱི་ཤར་ཕྱོགས་སྤྱི་ལེ་དྲུག་ཙམ་གྱི་སར། དཔལ་ལྡན་དར་ལྡིང་ཞེས་པའི་སར་དམུ་རིགས་གཤེན་གྱི་གནའ་བོའི་གདན་ས་རི་རྒྱལ་དགོན་ཁྲི་བརྟན་ནོར་བུ་རྩེ་དང་གསས་ཁང་གསེར་སྒོ་ཁྲ་མོ་གཉིས་ད་བར་དུ་ཡང་དམུ་གཤེན་གྱི་གདུང་བརྒྱུད་འཛིན་པ་ནོར་བུ་དབང་རྒྱལ་བར་མ་ཆད་པ་ཡོད། གཞན་ཡང་དམུ་རིགས་གཤེན་གྱི་བསྟན་འབྱུང་ལས་དམུ་གཤེན་ལྷའི་གདུང་རྒྱུད་དམིགས་བསལ་དུ་འཆེད་པ་ལས་སྒོང་ང་རང་རྡོལ་གྱི་ནང་ནས་མཚན་ལྡན་གྱི་ཁྱིའུ་གདུང་དྲུག་བལྟམས་པ་ནི། གདུང་རྒྱུད་ཀྱི་རྒྱལ་པོ་སྡེ་དྲུག་སྟེ། དམུ་གཤེན་ལྷ་ཡི་གདུང་དང་། དཔའ་བོ་གསས་རྗེའི་གདུང་། རྒྱ་ཧ་ཤང་རྒོད་གསས་ཀྱི་གདུང་དང་། གཉན་མཁའ་འགྱིང་གི་གདུང་དང་། ཤག་གར་གསས་ཀྱི་གདུང་དང་། ཧོས་གནམ་གསས་ཀྱི་གདུང་དང་དྲུག་བྱུང་།⑭ཞེས་པའི་ནང་གཡུང་དྲུང་བོན་གྱི་གཞུང་ལས་གསུངས་པའི་དམུ་རིགས་འདི་དང་ཕྱིས་འབྱུང་བོད་ཀྱི་ལོ་རྒྱུས་ཕལ་མོ་ཆེར་གསུངས་པའི་བོད་མིའི་མེས་པོ་མི་བུ་གདུང་དྲུག་ནང་གི་རྨུའམ་དམུ་རིགས་འདི་གཉིས་ཕྱོགས་གང་ནས་བསམ་ཡང་གཅིག་ཏུ་སེམས། བསྟན་འབྱུང་འདི་ལས་བོད་དུ་དམུ་གཤེན་བྱོན་ཚུལ་ཐད་ཐོག་མར་བོད་རྗེ་དམུ་ཁྲི་བཙན་པོའི་སྐབས་ཞང་ཞུང་ནས་མཁས་པ་བརྒྱ་དང་རྩ་བརྒྱད་བླའི་མཆོད་གནས་སུ་གདན་དྲངས་སོགས་བོན་གྱི་བྱམས་མའི་རྒྱུད་ཀྱི་རྒྱལ་རབས་ནས་བཤད་པ་གསུངས་ལ། ཕྱིས་ཁྲི་སྲོང་ལྡེ་བཙན་གྱི་བར་རྒྱལ་རབས་བཅུ་ཕྲག་གསུམ་དང་བདུན་ཕྲག་གཅིག་གི་བར་རྒྱལ་པོའི་མཆོད་གནས་ཁོ་ནར་བཞུགས། རྒྱལ་པོ་དེའི་རིང་ལ་བོན་གྱི་བསྟན་པ་བསྣུབས་ནས་དམུ་གཤེན་རིགས་རྒྱུད་ཡུལ་གཞན་དུ་ཁྱར་བའི་ཐད་ལ། རྒྱལ་བློན་གདུག་པའི་བསམ་སྦྱོར་གྱིས་བོན་བསྟན་པ་རིན་པོ་ཆེ་བསྣུབས་པར་བརྩམ་པས། རིག་འཛིན་གཤེན་པོ་ཀུན་ཐུགས་ཆད་ནས། བོད་དུ་མ་བཞུགས་པར་རྫུ་འཕྲུལ་གྱིས་འཕུར་ནས། མཁའ་སྤྱོད་དང་། གཡའ་རི་གངས་བྲག་མཚོ་གླིང་བྲག་ཕུག རྩྭ་མི་ཤིང་མི། འཇང་མོ་མི་རྐང་མའི་ཡུལ་སོགས་མཐའ་འཁོབ་རྣམས་སུ་གཤེགས་པས། དམུ་གཤེན་དེ་གཉིས་ཀྱང་ཤར་ཙོང་ཁའི་ཡུལ་དུ་གཤེགས་སོ་⑮ཞེས་འཁོད། ད་ལྟའི་བཞད་ཀྱི་ཡུལ་དུ་ཆགས་པའི་དམུ་རིགས་གཤེན་གྱི་གདན་ས་འདི་དུས་གང་ཙམ་ལ་འདིར་འཕོས་མིན་ཐད། དམུ་རིགས་གཤེན་གྱི་གདན་ས་དང་བོན་གྱི་ཆགས་འཇིག་དང་འབྲེལ་བའི་ལོ་རྒྱུས་དེབ་ཐེར་ཁག་ནང་། བོད་རྒྱལ་གྲི་གུམ་བཙན་པོའི་དུས་སུ་བོན་བསྟན་ནུབ་རིར་ཕྱོགས་པའི་དབང་གིས་དམུ་གཤེན་གྱི་གདུང་དེ་ཡང་ཉག་ཕྲ་བར་གྱུར། ཕྱིས་ནང་པ་སངས་རྒྱས་ཆོས་ལུགས་བོད་དུ་ས་ཁྱབ་རྡོ་ཁྱབ་དུ་སོང་ནས་བན་བོན་དབར་གྱི་འཁྲུག་གཞི་ཡང་ཇེ་མང་དུ་སོང་མཐར། བོན་པོ་རྣམས་སྐབས་དེའི་རྒྱལ་པོའི་ཆབ་སྲིད་ཀྱི་ལྟེ་གནས་ནང་ཐག་རིང་བའི་སར་ཕར་སྤྲད་བྱས་འདུག དམུ་གཤེན་གྱི་གདུང་རྒྱུད་དག་ཀྱང་ད་ལྟའི་གནས་འདིར་འཕོས་པར་སེམས།
གླང་མ་ཆབ་ཁ་ཆུ་ཚན་གྱི་ཤར་ཕྱོགས་སུ་གཞིས་ཆགས་པའི་དམུ་རིགས་གཤེན་གྱི་གདན་ས་རི་རྒྱལ་དགོན།
བཞི། མཇུག་བསྡུ་བ།
མདོར་ན། རང་ཉིད་ལ་ལག་སོན་བྱུང་བའི་དཔེ་རྙིང་དང་འབྲེལ་ཡོད་ལོ་རྒྱུས་རྒྱུ་ཆ། དེ་བཞིན་ཡུལ་དངོས་སུ་རྟོག་ཞིབ་རགས་ཙམ་ཞིག་བྱས་པའི་མཐའ་བསྡོམས་ཀྱི་ས་བཅད་བསྐང་བ་ཙམ་ལས། དེ་ཙམ་གྱི་ངེས་ཤེས་སྐྱེ་ཐུབ་པ་ཞིག་འདིར་མ་ནུས་ཀྱང་། བཞད་ཀྱི་ལུང་བཤད་ཅེས་པའི་དཔེ་རྙིང་འདིའི་ནང་འཁོད་པ་དང་། ལྷག་པར་བློན་མགར་གྱི་སྐོར་ལ་མཁས་དབང་དག་གིས་ཞིབ་འཇུག་བྱས་པའི་འབྲས་བུ། དེ་བཞིན་ཡུལ་དངོས་ཀྱི་གནས་ཚུལ་དང་བསྟན་འབྱུང་སོགས་ལ་བསྐྱར་དུ་ཞིབ་དཔྱད་རགས་ཙམ་བྱས་པ་བརྒྱུད། མ་གཞི་དེང་གི་གནད་དོན་ཕལ་ཆེར་ཚན་རིག་དང་མ་བསྟུན་ན་རྗེས་ལུས་སུ་བརྩི་ཡང་། མགར་སྟོང་བཙན་ཡུལ་སྲུང་བཞད་ཀྱི་ཡུལ་དུ་དམུ་རིགས་བརྒྱུད་ལ་སྐུ་འཁྲུངས་པ་འདི་མཐའ་བསྡོམས་ཀྱི་ཚུལ་དུ་སྨྲ་བར་འདོད་སྟེ་སྒྲུབ་བྱེད་གོང་བཀོད་ལྟར་ལགས་སོ།།
ཞབས་མཆན།
①བཞད་ནི་ད་ལྟ་བོད་ལྗོངས་གཞི་རྩེ་ས་གནས་ཀྱི་བྱང་ཕྱོགས་སུ་སྤྱི་ལེ་༩༠ཙམ་གྱི་སར་གནས་པའི་བཞད་མཐོང་སྨོན་རྫོང་ཞེས་པ་དེ་ཡིན།
② མཚན་ཆ་ཚང་ལ་བཞད་ཀྱི་ལུང་བཤད་རྣམ་དཔྱོད་སྨྲ་བའི་སྒོ་འབྱེད་མཁས་པའི་དགའ་སྟོན་ཞེས་ཞུ།
③འཇད་ཞེས་པ་འདོད་རྒྱལ་གྱི་མིང་ཡིན་ཞིང་། སྔོན་བཞད་ཀྱི་ཡུལ་འདིར་འཇད་དམ་འཇད་གཞུང་ཟེརས་ལ་ཕྱིས་སློབ་དཔོན་པདྨ་འབྱུང་ནས་མ་རྒྱ་གར་ནས་བོད་ལ་ཕེབས་པའི་ལམ་བར་དུ་ཞབས་བརྐྱངས་ཏེ་གཟིགས་ནས་མཛུམ་ཤོར་བས་བཞད་ཅེས་གྲགས་ལ། ཞབས་བརྐྱངས་ནས་བཞུགས་སའི་ལ་དེར་ད་ལྟ་ཡང་བརྐྱངས་ལ་ཟེར།
④རླངས་ཀྱི་པོ་ཏི་བསེ་རུ་རྒྱས་པ། ཏཱ་སི་ཏུ་བྱང་ཆུབ་རྒྱལ་མཚན། བོད་ལྗོངས་བོད་ཡིག་དཔེ་རྙིང་དཔེ་སྐྲུན་ཁང་། ༢༠༡༣ ལོའི་ཟླ་བ་༥
⑤བོད་ཀྱི་གདུང་རུས་ཞིབ་འཇུག ལྡོང་ཀ་ཚང་དགེ་ཤིས་ཆོས་གྲགས་སོགས མི་རིགས་དཔེ་སྐྲུན་ཁང་། སྤྱི་ལོ་༢༠༠༡ལོའི་ཟླ་༥ ཤོག་གྲངས་གཉིས་པ།
⑥དགའ་ལྡན་ཆོས་འབྱུང་བེེཌཱུརྱ་སེ་པོ། སྡེ་སྲིད་སངས་རྒྱས་རྒྱ་མཚོ། ཀྲུང་གོ་བོད་ཀྱི་ཤེས་རིག་དཔེ་སྐྲུན་ཁང་། སྤྱི་ལོ་༡༩༨༧ལོ།
⑦ཐོན་མི་སམྦྷོ་ཊ་དང་། མགར་སྟོང་བཙན་ཡུལ་བཟུང་། འབྲི་སེ་རུ་གུང་སྟོན། ཁྲི་བཟང་ཡང་སྟོན།
⑧མགར་སྟོང་བཙན་ཡུལ་བཟུང་གི་རུས་ཁུངས་དང་ཁྱིམ་རྒྱུད་ལ་དཔྱད་པ། མཐའ་བ་བཀྲ་ཤིས་དོན་གྲུབ།
⑨ནམ་མཁའི་ནོར་བུ། ཞང་བོད་ལོ་རྒྱུས་ཏི་སེའི་འོད། [M]ཀྲུང་གོ་བོད་ཀྱི་ཤེས་རིག་དཔེ་སྐྲུན་ཁང་། ༡༩༩༦.༥ ༣༢
⑩《两唐书》 (吐蕃传) 罗广武 译注,中国藏学出版社.2014年5月1号,17页.
⑪མགར་དང་འགར་གྱི་ཁྱད་པར་ལས་འཕྲོས་པའི་རིགས་རྒྱུད་སྐོར་རོབ་ཙམ་གླེང་བ། མགར་བུ་འཇམ་བསམ།
⑫《两唐书》 (吐蕃传) 罗广武 译注,禄东赞姓噶尔,虽不识文字,而性明毅严重,讲宾训师,雅有节制,吐蕃之并诸羌,雄霸本土,多其谋也.中国藏学出版社.2014年5月1号,15页.
⑬མདོ་སྨད་ཞིབ་འཇུག བོད་བཙན་པོའི་སྐབས་ཀྱི་མགར་རྒྱུད་བློན་པོ་རྣམས་ཀྱི་བྱུང་བ་མདོ་ཙམ་བརྗོད་པ། ནོར་བུ་ཆོས་འཕེལ། མི་རིགས་དཔེ་སྐྲུན་ཁང་། ༢༠༠༧ལོའི་ཟླ་བ་༡ ཤོག་གྲངས་༥
⑭དམུ་རིགས་གཤེན་གྱི་བསྟན་འབྱུང་། དམུ་རིགས་གཤེན་གྱི་གདན་ས་རི་རྒྱལ་དགོན་ཁྲི་བརྟན་ནོར་བུ་རྩེར་བཞུགས། གཤེན་བཙུན་ཉི་མ་འོད་ཟེར། ཤོག་གྲངས། ༧༨
⑮དམུ་རིགས་གཤེན་གྱི་བསྟན་འབྱུང་། དམུ་རིགས་གཤེན་གྱི་གདན་ས་རི་རྒྱལ་དགོན་ཁྲི་བརྟན་ནོར་བུ་རྩེར་བཞུགས། གཤེན་བཙུན་ཉི་མ་འོད་ཟེར། ཤོག་གྲངས། ༨༡
དཔྱད་གཞིའི་ཡིག་ཆ།
(1)བཞད་ཀྱི་ལུང་བཤད་རྣམ་དཔྱོད་སྨྲ་བའི་སྒོ་འབྱེད་མཁས་པའི་དགའ་སྟོན། བྲིས་མ་དཔེ་ཚུགས།
རྗེ་ཀུན་དགའ་ཚེ་དབང་དོན་གྲུབ། ཤོག་གྲངས་༥༨
(2)རླངས་ཀྱི་པོ་ཏི་བསེ་རུ་རྒྱས་པ། ཏཱ་སི་ཏུ་བྱང་ཆུབ་རྒྱལ་མཚན། བོད་ལྗོངས་བོད་ཡིག་དཔེ་རྙིང་དཔེ་སྐྲུན་ཁང་།
༢༠༡༣ ལོ། ཤོགས་གྲངས་༧
(3)བོད་ཀྱི་གདུང་རུས་ཞིབ་འཇུག ལྡོང་ཀ་ཚང་དགེ་ཤིས་ཆོས་གྲགས་སོགས མི་རིགས་དཔེ་སྐྲུན་ཁང་། སྤྱི་ལོ་༢༠༠༡ལོའི་ཟླ་༥ ཤོག་གྲངས་༢
(4)དགའ་ལྡན་ཆོས་འབྱུང་བེེཌཱུརྱ་སེ་པོ། སྡེ་སྲིད་སངས་རྒྱས་རྒྱ་མཚོ། ཀྲུང་གོ་བོད་ཀྱི་ཤེས་རིག་དཔེ་སྐྲུན་ཁང་།
སྤྱི་ལོ་༡༩༨༧ལོ།
(5)མགར་སྟོང་བཙན་ཡུལ་བཟུང་གི་རུས་ཁུངས་དང་ཁྱིམ་རྒྱུད་ལ་དཔྱད་པ། མཐའ་བ་བཀྲ་ཤིས་དོན་གྲུབ། http://www.tbmgar.com
(6) ཞང་བོད་ལོ་རྒྱུས་ཏི་སེའི་འོད། [M] ནམ་མཁའི་ནོར་བུ། ཀྲུང་གོ་བོད་ཀྱི་ཤེས་རིག་དཔེ་སྐྲུན་ཁང་། ༡༩༩༦.༥
(7)མགར་དང་འགར་གྱི་ཁྱད་པར་ལས་འཕྲོས་པའི་རིགས་རྒྱུད་སྐོར་རོབ་ཙམ་གླེང་བ། མགར་བུ་འཇམ་བསམ། http://www.tbmgar.com
(8)མདོ་སྨད་ཞིབ་འཇུག བོད་བཙན་པོའི་སྐབས་ཀྱི་མགར་རྒྱུད་བློན་པོ་རྣམས་ཀྱི་བྱུང་བ་མདོ་ཙམ་བརྗོད་པ། ནོར་བུ་ཆོས་འཕེལ། མི་རིགས་དཔེ་སྐྲུན་ཁང་། ༢༠༠༧ལོའི་ཟླ་བ་༡ ཤོག་གྲངས་༥
(9)དམུ་རིགས་གཤེན་གྱི་བསྟན་འབྱུང་། དམུ་རིགས་གཤེན་གྱི་གདན་ས་རི་རྒྱལ་དགོན་ཁྲི་བརྟན་ནོར་བུ་རྩེར་བཞུགས།
གཤེན་བཙུན་ཉི་མ་འོད་ཟེར། ཤོག་གྲངས། ༧༨
(10)《两唐书》 (吐蕃传) 译注 ,罗广武,中国藏学出版社,2014年5月1


text:
༄༅། །དཔལ་ཆེན་ཆུ་བོ་རི།
(ལྕགས་ཟམ་ཆུ་བོ་རི་)ལྷ་ས་གྲོང་ཁྱེར་ནས་ལྷོ་ནུབ་ཕྱོགས་སུ་རྟ་ལམ་ཉིན་གཉིས་ཀྱི་སར་(ལྷོ་ཁ་གོང་དཀར་རྫོང་ཁོངས་)ཡོད་པའི་རི་ཆུང་དུ་ཞིག་སྟེ། ལོ་རྒྱུས་ཐོག་ཤོད་སྲོལ་ལ། རྒྱལ་པོ་ཁྲི་སྲོང་ལྡེ་བཙན་སྐབས་གནས་འདིར་གྲུབ་པ་ཐོབ་པའི་སྒོམ་ཆེན་མང་པོ་བྱུང་བ་དང། དུས་རབས་བཅོ་ལྔ་པ་དང་བཅུ་དྲུག་པ་གཉིས་ཀྱི་རིང་སྐུ་བཞུགས་པའི་བཀའ་བརྒྱུད་ཆོས་ལུགས་ཀྱི་གྲུབ་ཐོབ་མཚན་སྙན་ཅན་ཐང་སྟོང་རྒྱལ་པོའམ་བརྩོན་འགྲུས་བཟང་པོས་གནས་འདིར་ཡུན་རིང་དུ་བཞུགས་ཤིང། ལྕགས་ཟམ་ཞིག་ཀྱང་འཛུགས་པར་མཛད་པས་ཡོངས་གྲགས་སུ་གནས་འདིར་ལྕགས་ཟམ་ཆུ་བོ་རི་ཞེས་འབོད་པ་ཡིན།།
སྔོན་མིང་ལྕགས་ཟམ་ཞེས་པ་དང་། དེང་སང་ཆུ་ཤུར་ཟམ་ཆེན་ནས་སྤྱི་ལེ་བཅུ་ཙམ་སྣུམ་ནག་འཁོར་ལོ་བརྒྱུད་ཤར་དུ་སོང་ན་སྐྱིད་ནགས་སུ་འབྱོར། སྐྱིད་ནགས་ཞེས་པ་ནི་སྔོན་ཡུལ་དེར་ཤིང་གནམ་གཟེར་གྱི་གླིང་ཁ་ཆེན་པོ་ཞིག་ཡོད་པས་སྐྱིད་ནགས་ཞེས་པའི་མིང་དེ་ལྟར་བྱུང་ཟེར། དེ་ནས་ནུབ་བྱང་གི་རི་འདབས་ཏེ་ཆུ་བོ་རིའི་ཤར་ངོས་སུ་འཁོར་ལམ་དེད་སྤྱི་ལེ་བཞི་ཙམ་གྱི་ས་ན་དགོན་དེ་མཇལ་རྒྱུ་ཡོད། དགོན་དེ་ནི་སྔོན་ཆོས་རྒྱལ་ཁྲི་སྲོང་ལྡེ་བཙན་ལ་གུ་རུ་རིན་པོ་ཆེས་སྐུ་ཚེ་ཚེ་སྒྲུབ་གནང་སྐབས་ཐོག་ཀ་ནས་ཚེ་བུམ་ཕོ་རོག་གཅིག་གིས་ས་དེར་ཁྱེར་ནས་དགོན་པའི་གཡས་ངོས་ཀྱི་བྲག་རོང་ནང་ཆུ་མིག་ཅིག་ཡོད་པ་དེའི་འགྲམ་དུ་སྦས་པས་དེར་ཤིང་སེ་བ་ཞིག་སྐྱེས་ཟེར། གུ་རུ་དེར་ཕེབས་པའི་ཞབས་རྗེས་ཀྱང་ཡོད། དེ་ལས་བབས་པའི་ཆུ་འཐུང་ན་ཚེ་འཕེལ་ཞེས་དང་། སྔོན་སྡེ་པ་གཞུང་གི་སྐུ་ཚེ་ཚེ་སྒྲུབ་ཀྱང་འདིར་བསྒྲུབས་ཏེ་ལོ་གསར་ཚེས་བཅོ་ལྔ་ཉིན་ཚེ་རིལ་ཀྱང་འབུལ་དགོས། ཐོག་མར་དགོན་དེ་སྨིན་གྲོལ་གླིང་གི་ཁོངས་ཡིན་ཅིང་དེར་བཞུགས་དགེ་འདུན་བརྒྱད་གྲྭ་གཅིག་གི་དགོས་བྱ་སྨིན་གྲོལ་གླིང་ནས་ཞུ་དགོས། དེ་རྗེས་ཁམས་ཀྱི་བླ་མ་ཚེ་དབང་བསམ་གྲུབ་དང་། བློ་བཟང་བསམ་གྲུབ་ཞུ་བ་གཉིས་ཐོག་མར་རི་དེའི་ལྡེབས་ཀྱི་བསམ་གཏན་གླིང་དུ་བཞུགས་ཡོད་པ་ལ་དགོན་དེའི་བླ་མ་གནང་རོགས་ཞེས་སྐྱབས་འཇུག་ཞུས་པར་ཞལ་གྱིས་བཞེས་ཏེ་དགོན་དེའི་བླ་མ་གནང་བས་རིམ་བཞིན་དགེ་ལུགས་པར་འགྱུར། དེ་རྗེས་རྭ་སྒྲེང་རྒྱལ་ཐོག་སྐབས་འདུ་ཁང་གསར་བཞེངས་གནང་། སྔོན་དགོན་དེར་ཤར་ལི་སོགས་ཀྱི་ནང་རྟེན་མང་པོ་འཇལ་རྒྱུ་ཡོད།
དགོན་དེའི་གཡས་ངོས་སུ་ཆུ་བོ་རིའི་གནས་སྒོ་ཡོད། གནས་སྒོ་དེ་ནི་སྔོན་སྐྱིད་ནགས་ཀྱི་ར་རྫི་ཞིག་གི་ར་དཀར་པོ་ཞིག་རྟག་ཏུ་བོར་བརླག་འགྲོ་གི་ཡོད་པ་ལ། ཉིན་ཞིག་ར་རྫིས་རའི་སྐེ་ལ་སྐུད་པ་བཏགས་ཏེ་ར་གང་སོང་རྗེས་དེད་བྱས་པས་ར་གནས་སྒོའི་ནང་དུ་འཛུལ། ར་རྫིས་ཀྱང་དེ་རྗེས་སོང་བས་དེའི་ནང་ཡུལ་སྐྱིད་པོ་པད་མ་བཀོད་ཡོད་པ་ར་རྫིར་མཇལ། ར་རྫི་ཧ་ལས་ཏེ་ཡུལ་འདི་ལྟར་སྐྱིད་པོ་ཡོད་ན་ངའི་ཕ་མ་གཉིས་ཀྱང་འདིར་བསུ་དགོས་བསམ་སྟེ་ཁྱིམ་དུ་ཕ་མ་འབོད་པར་སོང་ནས་ཕ་མ་དང་བཅས་དེར་སླེབས་སྐབས་གནས་སྒོ་ཟུམ། དེ་ནས་བཟུང་ལྕགས་ཟམ་ཆུ་བོ་རིའི་གནས་སྒོ་ཕྱེས་མེད་ཟེར།
ཡང་ལྕགས་ཟམ་ཆུ་བོ་རི་ལ་ཤོད་སྲོལ་གཞན་ཞིག་ཡོད་པ་ནི། ཤོར་བོ་རི་ཞེས་རྒྱ་གར་ནས་ཤོར་ཡོང་བའི་རི་ཡིན་ཞེས་དང་། བདེ་མཆོག་གི་བླ་རི་ཞེས་ཀྱང་ཟེར་ལ། ཚེ་ཆུ་སྒྲུབ་སྡེའི་ངོས་སུ་ཕྱག་རྡོར་དང་། བྲག་ཐོག་གི་ངོས་སུ་འཇམ་དབྱངས་། ཨོ་རྒྱན་གཟིམ་ཕུག་ལ་སྤྱན་རས་གཟིགས་བཅས་རིགས་གསུམ་མགོན་པོའང་ཚང་ཡོད་ཅེས་ཟེར།
དགོན་དེའི་འོག་ཏུ་ཆུ་བོ་རིའི་རི་སྐོར་ལམ་ཡོད་པས་དེ་ནས་ལ་ཉག་བརྒྱབ་སྟེ་སྤྱི་ལེ་ལྔ་དྲུག་ཙམ་སོང་ན་བྱང་ཐང་དུ་འབྱོར། བྱང་ཐང་ཞེས་པ་ནི་ཡར་འབྲོག་གི་བྱང་དུ་ཡོད་པས་བྱང་ཐང་ཞེས་དང་། ཡང་གམ་པ་བྱང་ཐང་ཡང་ཟེར། དེ་ནས་མཇལ་ན་ཆུ་བོ་རིའི་ནུབ་ངོས་སུ་བྲག་ཐོག་བླ་མ་བསོད་ནམས་བཟང་པོས་ཕྱག་བཏབ་གནང་བའི་བྲག་ཐོག་དགོན་པ་མཇལ་རྒྱུ་ཡོད། དགོན་དེ་ཐོག་མར་དབོན་པོའི་དགོན་པ་ཡིན་པ་ལ་དེ་རྗེས་གོང་དཀར་སྐུ་གཉེར་གྲྭ་ཚང་གི་དགོན་ལག་ཏུ་གྱུར་ཅིང་སྐུ་གཉེར་རེ་དེ་ནས་བཏང་གནང་གི་རེད།
དེ་ནས་ལྕགས་ཟམ་ཕྱོགས་སུ་སྤྱི་ལེ་གཉིས་གསུམ་ཙམ་སོང་ན་ཆུ་ཤུར་ཟམ་ཆེན་དུ་འབྱོར། ཟམ་ཆེན་གྱི་ཤར་ངོས་སུ་སྔོན་ཐང་སྟོང་གིས་བསྐྱོན་པའི་ལྕགས་ཟམ་གྱི་རྗེས་ཤུལ་ས་འབུར་མཐོང་རྒྱུ་ཡོད་ལ། དེ་དང་ཉེ་བའི་རི་ལྡེབས་འཁོར་ལམ་གྱི་སྟེང་དུ་ལྕགས་ཟམ་བླ་བྲང་གི་རྗེས་ཤུལ་ཡང་མཇལ་རྒྱུ་ཡོད། གཞན་ཡང་ཤོད་སྲོལ་ལ་དཔལ་གྱི་ཆུ་བོ་རི་ལ་དགོན་པ་བརྒྱ་དང་བརྒྱད། དུར་ཁྲོད་བརྒྱ་དང་བརྒྱད། ཆུ་མིག་བརྒྱ་དང་བརྒྱད་བཅས་ཡོད་ཟེར་བ་ལ་སྔོན་དུས་འགྱུར་གོང་ལྕགས་ཟམ་བླ་བྲང་དགོན་དང་། ཚེ་ཆུ་སྒྲུབ་སྡེ། བསམ་གཏན་གླིང་། བྲག་ཐོག་དགོན་བཅས་གྲྭ་དགོན་བཞི་དང་། གཟིམ་སྦུག་དགོན། ཐར་རྩེ་དགོན། སྟག་ཚང་དགོན། ཆུ་མིག་དགོན་གསར་བཅས་བཙུན་དགོན་བཞི། རྩེ་ལ་ནམ་མཁའ་ལྡིང་ཞེས་པའི་རི་ཁྲོད་གཅིག་ལས་མཇལ་རྒྱུ་མེད།


text:
སེམས་ཀྱི་ཉི་ཟླའི་བོད་ཡིག་འདྲ་བའི་འཕྲིན།ཉེ་བའི་ལོ་ཤས་རིང་། རླུང་འཕྲིན་དང་བརྙན་འཕྲིན “གྲོང་སྡེ་ཡོངས་སུ་ཁྱབ་པའི” ལས་གྲྭ་ལག་བསྟར་དོན་འཁྱོལ་བྱས་པར་བརྒྱུད་ནས། གྲོང་གསེབ་མང་ཚོགས་ཀྱིས་ཀྱང་བརྙན་འཕྲིན་ལེ་ཚན་མང་པོར་ལྟ་ཐུབ་པར་གྱུར། ཁམས་པའི་བརྙན་འཕྲིན་ནི་བོད་རིགས་མང་ཚོགས་ལྟ་དགའ་བའི་སྒྲ་བརྙན་བརྒྱུད་ལམ་ཞིག་རེད།
“ངས་བོད་ཡིག་སྦྱོང་མ་མྱོང་། འོན་ཀྱང་ཁམས་པའི་བརྙན་འཕྲིན་གྱི་ལེ་ཚན་ལྟ་དུས་ཕལ་ཆེར་གོ་འདུག” རྒྱལ་ཐང་གྲོང་རྡལ་གྱི་ཨ་ཕྱི་དོན་གྲུབ་ཀྱིས་དེ་འདྲ་བཤད་པ། སེམས་ཀྱི་ཉི་ཟླ་རྫོང་མཁར་དུ་ལས་ཀ་བྱེད་པའི་བུད་མེད་སྒྲོལ་མ་ལྷ་མོ་ལ་ལོ་གསུམ་ལོན་པའི་བུ་མོ་ཆུང་ཆུང་ཞིག་ཡོད་དེ། མོས་ཁམས་པའི་བོད་སྐད་བརྙན་འཕྲིན་གྱི་འགུལ་རིས་གློག་བརྙན་དང་སྐད་གཉིས་སློབ་ར་སོགས་ལེ་ཚན་ལ་སྤྲོ་སྣང་ལྡན་པ་མ་ཟད། ཁོ་ཚོའི་འགྲེལ་བཤད་ཧ་ཅང་སྙན་ཞིང་གོ་སླ་པོ་འདུག ངའི་བུ་མོ་ཆུང་ཆུང་ཡང་ཧ་ཅང་ལྟ་དགའ་པོ་འདུག ངའི་བུ་མོས་ཁམས་པའི་བརྙན་འཕྲིན་གྱི་ལེ་ཚན་ལ་བལྟས་ན་བོད་ཡིག་སྦྱོང་ཐུབ་རྒྱུ་རེད་ཅེས་བཤད་པ་རེད།
ཤེས་རྟོགས་བྱུང་བར་གཞིགས་ན། ཁམས་པའི་བརྙན་འཕྲིན་ནི་བོད་ལྗོངས་དང་མཚོ་སྔོན་བོད་སྐད་བརྙན་འཕྲིན་གྱི་རྗེས་སུ་འཛུགས་པའི་རྒྱལ་ཡོངས་ཀྱི་ཨང་གསུམ་པའི་བོད་སྐད་བརྙན་འཕྲིན་ཞིག་ཡིན་ཞིང་། ཉིན་རེར་བརྙན་འཕྲིན་ཆུ་ཚོད18གཏོང་བས། དེར《གསར་འགྱུར་མཉམ་བསྒྲགས་ཀྱི་ནང་དོན་གནད་བསྡུས》དང་།《ཁམས་པའི་བརྙན་འཕྲིན་གསར་འགྱུར》 《སྐད་གཉིས་སློབ་ར》 《འཆི་མེད་གླེང་མོལ》སོགས་ལེ་ཚན་མང་པོ་ཡོད་པ་རེད།


text: ཕ་དམ་པ་སངས་རྒྱས་ནི། ཞི་བྱེད་ཆོས་ལུགས་བོད་དུ་ཐོག་མར་དར་བར་མཛད་པ་པོ་ཡིན་ཞིང་། འདི་ཉིད་བོད་དུ་ལན་ལྔ་བྱོན་པ་སྟེ། དེ་ཡང་དང་པོ་མགྲིན་ཐང་ལ་སྒོ་ནས་ཙཱ་རིར་བྱོན། གཉིས་པ་ཁ་ཆེ་ནས་མངའ་རིས་སུ་བྱོན། གསུམ་པ་བལ་བོ་ནས་བྱོན་པ་ན་ཡར་ལུང་གི་སྨང་ར་སེར་པོ་དང་མཇལ་ཏེ་དེ་དང་འགྲོགས་ནས་གཙང་དུ་སྐྱོ་བསོད་ནམས་བླ་མ་དང་། སྨང་ར་སེར་པོ་གཅོད་སྐོར་གནང་། བཞི་པ་ཤབ་འུག་ལྟག་སྒོ་ནས་དབུས་སུ་རྨ་སོ་ཀམ་གསུམ་སོགས་ཀྱི་དོན་མཛད། ལྔ་པ་དེ་ནས་རྒྱ་ནག་ཏུ་བྱོན། ལོ་བཅུ་གཉིས་བཞུགས་ནས་སླར་དིང་རིར་ཕྱག་ཕེབས། ཕ་དམ་པ་བོད་དུ་བྱོན་པའི་ཐ་མ་རབ་བྱུང་གཉིས་པའི་ཆུ་སྦྲུལ(སྤྱི་ལོ1113)ལོ་ཡིན་ཞིང་། འདི་དུས་ཕ་དམ་པའི་མཁྱུད་དཔྱད་དཀར་ནག་ཁྲ་གསུམ་ཁམས་ཀློང་ཐང་སྒྲོལ་མར་གཏེར་དུ་སྦས། བོད་ཀྱི་ལོ་རྒྱུས་ཐོག་ཤོད་སྲོལ་ལ་ཁོང་དགུང་ལོ་ལྔ་བརྒྱ་ཙམ་བཞུགས་ཟེར་བ་ཡང་སྣང་། དེ་ཡང་ཕ་དམ་པ་ནས་བརྒྱུད་པའི་གཅོད་སྐོར་ལ་ཕོ་གཅོད་དང་མོ་གཅོད་གཉིས་ལས། དང་པོ་ནི་སྨང་ར་སེར་པོ་ནས་བརྒྱུད་པ་དང་། གཉིས་པ་ནི་མ་གཅིག་ལབ་སྒྲོན་ནས་བརྒྱུད་པ་ལ་ཟེར་རོ། ལོ་རྒྱུས་ཅུང་ཟད་ཙམ《དེབ་ཐེར་སྔོན་པོ》ལྕགས་པར་མ་སྨད་ཆའི་ཤོག་གྲངས1015ནས1020བར་གསལ།